CELEX: 32022D0444
Language: el
Date: 2021-06-28 00:00:00
Title: Απόφαση (ΕΕ) 2022/444 της Επιτροπής της 28ης Ιουνίου 2021 σχετικά με το καθεστώς κρατικών ενισχύσεων SA.49414 (2020/C) (2019/NN) που εφάρμοσε η Γαλλία υπέρ των φορέων εκμετάλλευσης των υποδομών αποθήκευσης φυσικού αερίου [κοινοποιηθείσα υπό τον αριθμό C(2021) 4494] (Το κείμενο στη γαλλική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

18.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 90/122
               
            
         ΑΠΟΦΑΣΗ (ΕΕ) 2022/444 ΤΗΣ ΕΠΙΤΡΟΠΗΣ
         της 28ης Ιουνίου 2021
         σχετικά με το καθεστώς κρατικών ενισχύσεων SA.49414 (2020/C) (2019/NN) που εφάρμοσε η Γαλλία υπέρ των φορέων εκμετάλλευσης των υποδομών αποθήκευσης φυσικού αερίου
         
            
               [κοινοποιηθείσα υπό τον αριθμό C(2021) 4494]
            
         
         (Το κείμενο στη γαλλική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Έχοντας υπόψη τη συμφωνία σχετικά με τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
         Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα εν λόγω άρθρα (1) και αφού έλαβε υπόψη τις παρατηρήσεις αυτές,
         Εκτιμώντας τα ακόλουθα:
         1.   ΔΙΑΔΙΚΑΣΊΑ
         
         
                     (1)
                  
                  
                     Με επιστολή της 23ης Οκτωβρίου 2017, οι γαλλικές αρχές ενημέρωσαν την Επιτροπή σχετικά με το σχέδιο μεταρρύθμισης του νομοθετικού και κανονιστικού πλαισίου που εφαρμόζεται στην αποθήκευση του φυσικού αερίου (στο εξής: μεταρρύθμιση). Οι γαλλικές αρχές προχώρησαν σε εκ των προτέρων κοινοποίηση του σχεδίου στις 23 Νοεμβρίου 2017 και, μετά την ψήφιση της μεταρρύθμισης από το γαλλικό κοινοβούλιο, διαβίβασαν στην Επιτροπή συμπληρωματικές πληροφορίες.
                  
               
                     (2)
                  
                  
                     Με επιστολή της 28ης Φεβρουαρίου 2020 η Επιτροπή ενημέρωσε τη Γαλλία για την απόφασή της να κινήσει τη διαδικασία (στο εξής: απόφαση για την κίνηση της διαδικασίας) που προβλέπει το άρθρο 108 παράγραφος 2 της Συνθήκης για τη λειτουργία της Ευρωπαϊκής Ένωσης (στο εξής: επίσημη διαδικασία έρευνας) σχετικά με το εν λόγω μέτρο.
                  
               
                     (3)
                  
                  
                     Η απόφαση για την κίνηση της διαδικασίας δημοσιεύτηκε στην Επίσημη Εφημερίδα της Ευρωπαϊκής Ένωσης. Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το επίμαχο μέτρο.
                  
               
                     (4)
                  
                  
                     Στο πλαίσιο της επίσημης διαδικασίας έρευνας, η Επιτροπή έλαβε παρατηρήσεις των ενδιαφερόμενων μερών. Διαβίβασε τις εν λόγω παρατηρήσεις στις γαλλικές αρχές παρέχοντάς τους τη δυνατότητα να υποβάλουν σχόλια. Οι γαλλικές αρχές διαβίβασαν τα σχόλιά τους με επιστολή της 3ης Αυγούστου 2020.
                  
               
                     (5)
                  
                  
                     Οι γαλλικές αρχές υπέβαλαν συμπληρωματικές παρατηρήσεις στις 21 Σεπτεμβρίου 2020, στις 26 Ιανουαρίου 2021, στις 15 Μαρτίου 2021 και στις 10 Μαΐου 2021.
                  
               2.   ΠΛΑΊΣΙΟ ΤΟΥ ΜΈΤΡΟΥ
         
         2.1.   Η αποθήκευση φυσικού αερίου στη Γαλλία
         
         
                     (6)
                  
                  
                     Οι υποδομές υπόγειας αποθήκευσης φυσικού αερίου παρέχουν δυνατότητα για δημιουργία αποθεμάτων φυσικού αερίου τα οποία συνδέονται με το δίκτυο μεταφοράς. Συμμετέχουν στη διαχείριση των ροών στο δίκτυο.
                  
               
                     (7)
                  
                  
                     Η αποθήκευση χρησιμοποιείται, αφενός, ως μέσο για την επίτευξη του ισοζυγίου ανάμεσα στην ποσότητα φυσικού αερίου στο δίκτυο και την ποσότητα φυσικού αερίου που καταναλώνεται, π.χ. σε περίπτωση διαταραχής του εφοδιασμού ή αιχμής της ζήτησης λόγω κύματος ψύχους τον χειμώνα. Αφετέρου, η αποθήκευση συμβάλλει, με τους αγωγούς αερίου και τους συμπιεστές, στη διασφάλιση της υπηρεσίας παράδοσης στο δίκτυο μεταφοράς, ιδίως σε περίπτωση συμφόρησης.
                  
               
                     (8)
                  
                  
                     Οι επιχειρήσεις αποθήκευσης φυσικού αερίου προσφέρουν δυναμικότητες αποθήκευσης στους προμηθευτές φυσικού αερίου που δραστηριοποιούνται στη λιανική και χονδρική αγορά καθώς και στους διαχειριστές δικτύων μεταφοράς. Η τάση των προμηθευτών φυσικού αερίου να καταβάλλουν τίμημα για δυναμικότητες αποθήκευσης βρίσκεται πολύ κοντά στη διάφορα τιμής πώλησης του φυσικού αερίου μεταξύ καλοκαιριού και χειμώνα (στο εξής: περιθώριο (spread). Το επίπεδο παραγωγής φυσικού αερίου παραμένει σχετικά σταθερό καθ’ όλη τη διάρκεια του έτους ενώ η κατανάλωση φυσικού αερίου παρουσιάζει μεγάλες διακυμάνσεις ανάλογα με τη θερμοκρασία.
                  
               
                     (9)
                  
                  
                     Στη Γαλλία υπάρχουν δεκατέσσερεις υποδομές αποθήκευσης, εκ των οποίων έντεκα σε λειτουργία (2), ενώ δραστηριοποιούνται τρεις επιχειρήσεις αποθήκευσης:
                     
                                 —
                              
                              
                                 η Storengy, θυγατρική σε ποσοστό 100 % της ENGIE, κατέχει και εκμεταλλεύεται δώδεκα μονάδες, εκ των οποίων τρεις μονάδες σε εφεδρεία και εννέα σε λειτουργία. Οι τελευταίες αντιπροσωπεύουν ωφέλιμο όγκο 102,1 TWh (ήτοι 74 % των συνολικών δυναμικοτήτων της επικράτειας),
                              
                           
                                 —
                              
                              
                                 η Teréga (πρώην TIGF), ιδιοκτησία των εταιρειών Snam (40,5 %), GIC (31,5 %), EDF Investissement (18 %) και Prédica (10 %), εκμεταλλεύεται μία εν λειτουργία μονάδα που αντιπροσωπεύει ωφέλιμο όγκο 33,1 TWh (ήτοι 24 % των συνολικών δυναμικοτήτων της επικράτειας),
                              
                           
                                 —
                              
                              
                                 η Géométhane, ιδιοκτησία των εταιρειών Storengy (50 %), CNP (49 %) και Géostock (1 %), κατέχει μία εν λειτουργία μονάδα με ωφέλιμο όγκο 3,3 TWh (ήτοι 2 % των συνολικών δυναμικοτήτων της επικράτειας).
                              
                           
               
                     (10)
                  
                  
                     Μετά το 2009, αμβλύνθηκαν οι εποχικές διακυμάνσεις στις τιμές του φυσικού αερίου. Έως το 2011, το περιθώριο (spread) ήταν αρκετά υψηλό ώστε να προσφέρει κίνητρο στους προμηθευτές για δέσμευση του συνόλου των δυναμικοτήτων αποθήκευσης φυσικού αερίου. Από το 2011 και μετά, το περιθώριο δεν επαρκούσε πλέον για να καλύψει την τιμή αποθήκευσης που πρότειναν οι επιχειρήσεις (περιθώριο 1,5 έως 2 EUR/MWh για τιμή 6 έως 7 EUR/MWh). Ως αποτέλεσμα, από την περίοδο 2010-2011 οι δυναμικότητες αποθήκευσης δεν δεσμεύονταν πλέον στο σύνολό τους, το 2014 και το 2015 τρεις μονάδες τέθηκαν σε καθεστώς μειωμένης εκμετάλλευσης (στο εξής: σε εφεδρεία) ενώ το ποσοστό δέσμευσης των εν λειτουργία υποδομών αποθήκευσης ανήλθε στο 63 % κατά την περίοδο 2017-2018.
                  
               2.2.   Νομοθετικό και κανονιστικό πλαίσιο
         
         
                     (11)
                  
                  
                     Έχοντας θέσει ως στόχο την εγγύηση της ασφάλειας εφοδιασμού, σε ένα πρώτο στάδιο, η Γαλλία εξέδωσε διάταγμα το 2014 με το οποίο ενισχυόταν η υποχρέωση των προμηθευτών φυσικού αερίου για δημιουργία αποθεμάτων φυσικού αερίου (3). Αργότερα, η Γαλλία έκρινε ότι το σύστημα αυτό παρουσίαζε ανεπάρκειες, ενώ ένας αριθμός προμηθευτών άσκησαν προσφυγή αμφισβητώντας τη νομιμότητα του διατάγματος του 2014. Μετά τις εξελίξεις αυτές, η Γαλλία αποφάσισε να θεσπίσει ειδικά προσαρμοσμένο μέτρο το οποίο αποτελεί και το αντικείμενο της παρούσας απόφασης (στο εξής: επίμαχο μέτρο).
                  
               
                     (12)
                  
                  
                     Εξάλλου, το άρθρο 33 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου (4) προβλέπει τη δυνατότητα ενός κράτους μέλους να εφαρμόσει καθεστώς ρύθμισης των υποδομών αποθήκευσης. Η αποθήκευση φυσικού αερίου εντάσσεται επίσης στα μέτρα που μπορούν να θεσπίζουν τα κράτη μέλη με στόχο να διασφαλίζεται η εκπλήρωση των υποχρεώσεων που απορρέουν από τον κανονισμό (ΕΕ) 2017/1938 του Ευρωπαϊκού Κοινοβουλίου και του Συμβουλίου (5) υπό τους όρους που προβλέπονται στον εν λόγω κανονισμό, και συγκεκριμένα η υποχρέωση κατοχύρωσης της ασφάλειας εφοδιασμού στους εθνικούς πελάτες μεριμνώντας παράλληλα για την εύρυθμη και αδιάλειπτη λειτουργία της εσωτερικής αγοράς φυσικού αερίου.
                  
               3.   ΛΕΠΤΟΜΕΡΉΣ ΠΕΡΙΓΡΑΦΉ ΤΟΥ ΕΠΊΜΑΧΟΥ ΜΈΤΡΟΥ ΚΑΙ ΛΌΓΟΙ ΚΊΝΗΣΗΣ ΤΗΣ ΔΙΑΔΙΚΑΣΊΑΣ
         
         3.1.   Σκοπός του μηχανισμού
         
         
                     (13)
                  
                  
                     Σκοπός του ρυθμιστικού μηχανισμού είναι να εξασφαλιστεί η διατήρηση της λειτουργίας των υποδομών αποθήκευσης που είναι αναγκαίες για την εγγύηση της ασφάλειας του εφοδιασμού της γαλλικής επικράτειας σε φυσικό αέριο σε μεσο-μακροπρόθεσμο επίπεδο.
                  
               
                     (14)
                  
                  
                     Ειδικότερα, σκοπός του ρυθμιστικού μηχανισμού είναι να διασφαλίζεται η απαιτούμενη δυναμικότητα δικτύου για την ικανοποίηση της ζήτησης, ειδικά σε συνθήκες ακραίων τιμών ψύχους, καθώς και η υπηρεσία παράδοσης στο δίκτυο μεταφοράς φυσικού αερίου, ιδίως σε περίπτωση συμφόρησης.
                  
               3.2.   Νομική βάση
         
         
                     (15)
                  
                  
                     Ο ρυθμιστικός μηχανισμός των βασικών υποδομών αποθήκευσης φυσικού αερίου εντάχθηκε στον ενεργειακό κώδικα με τον νόμο αριθ. °2017-1839 της 30ής Δεκεμβρίου 2017 (6) (στο εξής: νόμος περί υδρογονανθράκων), που άρχισε να ισχύει την 1η Ιανουαρίου 2018.
                  
               
                     (16)
                  
                  
                     Συγκεκριμένα, το άρθρο 12 του νόμου περί υδρογονανθράκων προβλέπει ότι το πεδίο εφαρμογής του ρυθμιστικού μηχανισμού καθορίζεται από τον πολυετή ενεργειακό προγραμματισμό (στο εξής: ΠΕΠ), που αναφέρεται στο άρθρο L.141-1 του ενεργειακού κώδικα. Ο ΠΕΠ θεσπίζεται με διάταγμα μετά από γνωμοδότηση διαφόρων συμβουλευτικών φορέων και αναθεωρείται τουλάχιστον ανά πενταετία για δύο περιόδους πέντε ετών. Για την περίοδο 2019-2028, ο ΠΕΠ θεσπίστηκε με το διάταγμα αριθ. °2020-456 της 21ης Απριλίου 2020 (στο εξής: διάταγμα αριθ. °2020-456 σχετικά με τον ΠΕΠ).
                  
               
                     (17)
                  
                  
                     Επιπλέον, το άρθρο 12 του νόμου περί υδρογονανθράκων προβλέπει ότι η Ρυθμιστική Επιτροπή Ενέργειας (Commission de la régulation de l’énergie, στο εξής: CRE) καθορίζει ορισμένες επιμέρους πτυχές του ρυθμιστικού μηχανισμού, συγκεκριμένα τη διαδικασία δημοπράτησης των δυναμικοτήτων αποθήκευσης, τα επιτρεπόμενα εισοδήματα των επιχειρήσεων αποθήκευσης και τη διαδικασία είσπραξης των εν λόγω εισοδημάτων μέσω της εμπορίας των δυναμικοτήτων, καθώς και τα τέλη χρήσης του δικτύου μεταφοράς φυσικού αερίου και τον τρόπο καταβολής τους στις επιχειρήσεις αποθήκευσης (βλέπε αιτιολογικές σκέψεις 20 έως 22).
                  
               3.3.   Γενική λειτουργία του μηχανισμού
         
         
                     (18)
                  
                  
                     Ο ρυθμιστικός μηχανισμός αποθήκευσης του φυσικού αερίου που θεσπίστηκε στη Γαλλία το 2017 θεμελιώνεται σε τρεις αρχές.
                  
               
                     (19)
                  
                  
                     Πρώτον, το πεδίο εφαρμογής του μηχανισμού αντιστοιχεί στις υποδομές υπόγειας αποθήκευσης που είναι απαραίτητες για την κατοχύρωση της ασφάλειας εφοδιασμού της γαλλικής επικράτειας σε μεσο-μακροπρόθεσμο επίπεδο (7) (στο εξής: ζωτικές υποδομές αποθήκευσης). Ο κατάλογος αυτών των ζωτικών υποδομών καθορίζεται από το διάταγμα σχετικά με τον ΠΕΠ. Οι επιχειρήσεις που τις εκμεταλλεύονται οφείλουν να μεριμνούν ώστε οι εν λόγω υποδομές να διατηρούνται σε λειτουργία (8).
                  
               
                     (20)
                  
                  
                     Δεύτερον, οι δυναμικότητες των ζωτικών υποδομών αποθήκευσης εκπλειστηριάζονται σύμφωνα με τις διαδικασίες που έχει ορίσει η CRE (9). Οι δημοπρασίες είναι ανοικτές για όλους τους προμηθευτές που είναι εγκατεστημένοι σε κράτος μέλος της Ένωσης και είναι κάτοχοι άδειας προμήθειας φυσικού αερίου η οποία επιτρέπει τη συμμετοχή στη λιανική ή τη χονδρική αγορά προμήθειας της Γαλλίας. Τον Ιανουάριο 2018, 213 Γάλλοι και αλλοδαποί προμηθευτές ήταν κάτοχοι της σχετικής άδειας. Τα έσοδα από τις δημοπρατήσεις εισπράττονται απευθείας από τις επιχειρήσεις αποθήκευσης.
                  
               
                     (21)
                  
                  
                     Τρίτον, οι φορείς εκμετάλλευσης των ζωτικών υποδομών αποθήκευσης απολαμβάνουν εγγύηση κάλυψης των εξόδων τους, στο μέτρο που αυτά αντιστοιχούν στα έξοδα μιας «αποδοτικής επιχείρησης» (10). Σε αυτή τη βάση, εισπράττουν εισόδημα το οποίο υπόκειται σε ρύθμιση και καθορίζεται με απόφαση της CRE (στο εξής: επιτρεπόμενο εισόδημα). Εάν τα έσοδα που εισπράττουν απευθείας από τους πελάτες τους είναι χαμηλότερα από το επιτρεπόμενο εισόδημά τους, οι επιχειρήσεις αποθήκευσης λαμβάνουν αποζημίωση ίση με τη διαφορά μεταξύ του επιτρεπόμενου εισοδήματός τους και των εισπραττόμενων εσόδων (βλέπε αιτιολογική σκέψη 89). Η αποζημίωση αυτή βαρύνει τους προμηθευτές φυσικού αερίου και υπολογίζεται με βάση το χαρτοφυλάκιο πελατών τους οι οποίοι δεν υπόκεινται σε διακοπτόμενη προμήθεια ούτε σε σκόπιμη διακοπή φορτίων χωρίς κίνδυνο και είναι συνδεδεμένοι με το δημόσιο δίκτυο διανομής φυσικού αερίου (βλέπε αιτιολογικές σκέψεις 104 και 105). Η αποζημίωση εισπράττεται από τον διαχειριστή του δικτύου μεταφοράς μέσω ειδικής χρέωσης που περιλαμβάνεται στα τέλη χρήσης του δικτύου μεταφοράς (τέλος «ATRT») και ακολούθως καταβάλλεται στις επιχειρήσεις αποθήκευσης.
                  
               
                     (22)
                  
                  
                     Αντιθέτως, αν τα έσοδα των επιχειρήσεων αποθήκευσης υπερβαίνουν το επιτρεπόμενο εισόδημά τους, οι επιχειρήσεις αποθήκευσης υποχρεούνται να καταβάλουν το πλεόνασμα μέσω του τέλους χρήσης του δικτύου μεταφοράς (βλέπε αιτιολογική σκέψη 90).
                  
               3.4.   Πεδίο εφαρμογής του ρυθμιστικού μηχανισμού
         
         
                     (23)
                  
                  
                     Σύμφωνα με τις εξηγήσεις που δόθηκαν από τις γαλλικές αρχές, η μέθοδος καθορισμού των ζωτικών υποδομών αποθήκευσης συνίσταται στον προσδιορισμό, αφενός των αναγκαίων υποδομών για τη διασφάλιση της ικανότητας του δικτύου να ανταποκρίνεται στη ζήτηση και, αφετέρου, των αναγκαίων υποδομών για τη διασφάλιση της υπηρεσίας παράδοσης στο δίκτυο μεταφοράς φυσικού αερίου.
                  
               3.4.1.   Αναγκαίες υποδομές για τη διασφάλιση της ικανότητας του δικτύου να ανταποκρίνεται στη ζήτηση σε συνθήκες ακραίων τιμών ψύχους
         
         
                     (24)
                  
                  
                     Το επιθυμητό επίπεδο ασφάλειας εφοδιασμού του συστήματος φυσικού αερίου καθορίζεται στο άρθρο R. 121-4 του ενεργειακού κώδικα. Σκοπός είναι να διασφαλίζεται ο εφοδιασμός του συνόλου των καταναλωτών που δεν έχουν αποδεχθεί, μέσω σύμβασης, διακοπτόμενη παροχή σε ιδιαιτέρως ψυχρές κλιματικές συνθήκες οι οποίες στατιστικά εμφανίζονται μία φορά ανά πεντηκονταετία.
                  
               
                     (25)
                  
                  
                     Ο καθορισμός των αναγκαίων υποδομών για τη διασφάλιση της ικανότητας του δικτύου να ανταποκρίνεται στη ζήτηση στηρίζεται σε προεργασία των διαχειριστών δικτύου μεταφοράς, οι οποίοι συγκρίνουν τη ζήτηση φυσικού αερίου σε περιόδους ακραίων τιμών ψύχους που έχουν διάρκεια από μία έως τριάντα ημέρες και τη δυναμικότητα εφοδιασμού σε φυσικό αέριο, ιδίως μέσω των γραμμών διασύνδεσης και των τερματικών σταθμών υγροποιημένου φυσικού αερίου (στο εξής: ΥΦΑ).
                  
               3.4.1.1.   Εκτίμηση της ζήτησης φυσικού αερίου
         
         
                     (26)
                  
                  
                     Αρχικά, οι γαλλικές αρχές μελέτησαν πέντε υποθετικά σενάρια για την εξέλιξη της κατανάλωσης φυσικού αερίου κατά την προσεχή δεκαετία, πλην της παραγωγής ηλεκτρικής ενέργειας. Τα προβλεπόμενα ποσοστά μείωσης βάσει αυτών των σεναρίων κυμαίνονταν από -2 % έως -18 % έναντι του έτους αναφοράς 2012. Οι γαλλικές αρχές επέλεξαν τελικά το σενάριο που προέβλεπε μείωση της κατανάλωσης φυσικού αερίου κατά 2 %, πλην της παραγωγής ηλεκτρικής ενέργειας.
                  
               
                     (27)
                  
                  
                     Στη συνέχεια, η μέση ημερήσια κατανάλωση φυσικού αερίου, πλην της παραγωγής ηλεκτρικής ενέργειας, σε συνθήκες ακραίων τιμών ψύχους, εκτιμήθηκε σε περίπου 3 640 GWh/j το 2025, εξαιρουμένης της κατανάλωσης φυσικού αερίου χαμηλής θερμογόνου δύναμης (στο εξής: αέριο Β). Εξάλλου, η κατανάλωση φυσικού αερίου για την παραγωγή ηλεκτρικής ενέργειας σε συνθήκες ακραίων τιμών ψύχους υπολογίστηκε σε 310 GWh/j.
                  
               
                     (28)
                  
                  
                     Οι γαλλικές αρχές έλαβαν επίσης υπόψη το διακοπτόμενο σκέλος της ζήτησης φυσικού αερίου, δηλαδή τους καταναλωτές που έχουν συνάψει σύμβαση διακοψιμότητας με τον διαχειριστή του δικτύου στο οποίο είναι συνδεδεμένοι. Σχετικά με αυτό, κατά τον χρόνο εφαρμογής του ρυθμιστικού μηχανισμού, οι μηχανισμοί διακοψιμότητας για ενεργοποίηση σε περιπτώσεις ακραίων τιμών ψύχους ήταν ακόμη υπό διαμόρφωση. Οι γαλλικές αρχές επέλεξαν τελικώς δυναμικό διακοψιμότητας ίσο με 138 GWh/j.
                  
               
                     (29)
                  
                  
                     Οι γαλλικές αρχές διευκρίνισαν ότι η σκόπιμη διακοπή φορτίων είναι ένα ύστατο μέτρο σε περίπτωση κρίσης εφοδιασμού και δεν αποτελεί μηχανισμό ευελιξίας. Για τον λόγο αυτό η σκόπιμη διακοπή φορτίων δεν συνυπολογίστηκε στην εκτίμηση της ζήτησης φυσικού αερίου σε συνθήκες ακραίων τιμών ψύχους.
                  
               
                     (30)
                  
                  
                     Επίσης, συνεκτιμήθηκε ότι η μέση κατανάλωση σε μια περίοδο ακραίων τιμών ψύχους βραχείας διάρκειας είναι μεγαλύτερη από τη μέση κατανάλωση σε περίοδο ακραίων τιμών ψύχους μεγαλύτερης διάρκειας.
                  
               
                     (31)
                  
                  
                     Τέλος, οι γαλλικές αρχές συνεκτίμησαν την προοδευτική μείωση της χρήσης αερίου Β, ως αποτέλεσμα της εφαρμογής προγράμματος μετατροπής, υπέρ του φυσικού αερίου υψηλής θερμογόνου δύναμης (στο εξής: αέριο Η) το οποίο αντιπροσωπεύει σήμερα το 90 % του φυσικού αερίου που καταναλώνεται στη Γαλλία. Η διαδικασία μετατροπής άρχισε το 2018 και αναμένεται να έχει ολοκληρωθεί το αργότερο έως το 2028. Οι γαλλικές αρχές εκτιμούν ότι η ζήτηση αερίου B μετά τη μετατροπή σε αέριο H θα ανέρχεται σε 180 GWh/j το 2025.
                  
               
                     (32)
                  
                  
                     Με βάση τα ανωτέρω, οι γαλλικές αρχές διατύπωσαν την εκτίμηση ότι η συνολική ζήτηση φυσικού αερίου, σε συνθήκες ακραίων τιμών ψύχους διάρκειας τεσσάρων ημερών, θα ανέρχεται το 2025 σε περίπου 4 000 GWh/j.
                  
               3.4.1.2.   Εκτίμηση της δυναμικότητας εφοδιασμού σε φυσικό αέριο
         
         
                     (33)
                  
                  
                     Όσον αφορά τη δυναμικότητα εφοδιασμού σε φυσικό αέριο, οι γαλλικές αρχές διατύπωσαν εκτιμήσεις λαμβάνοντας υπόψη τις γραμμές διασύνδεσης, τον εφοδιασμό σε ΥΦΑ μέσω των τερματικών σταθμών ΥΦΑ και τις επιδόσεις των αποθεμάτων φυσικού αερίου.
                  
               
                     (34)
                  
                  
                     Κατά πρώτον, όσον αφορά τις γραμμές διασύνδεσης, οι εκτιμήσεις για τις αμετάβλητες δυναμικότητες, με βάση την υπόθεση χρήσης του 100 % των αμετάβλητων δυναμικοτήτων διασύνδεσης αερίου Η, ανέρχονται σε 1 780 Gwh/j όσον αφορά τις εισαγωγές και σε 425 Gwh/j όσον αφορά τις εξαγωγές (11). Οι καθαρές εισαγωγές αερίου Η μέσω αγωγών εκτιμήθηκαν σε 1 355 GWh/j.
                  
               
                     (35)
                  
                  
                     Οι γαλλικές αρχές επισήμαναν ότι η ενίσχυση του δικτύου φυσικού αερίου και των γραμμών διασύνδεσης θα συνεπαγόταν σημαντικό κόστος (12), ιδίως έναντι της χρήσης υφιστάμενων υποδομών αποθήκευσης. Σε κάθε περίπτωση, ο συγκεκριμένος τύπος υποδομής δεν αναμένεται να είναι διαθέσιμος σε μεσοπρόθεσμο επίπεδο λόγω της μακράς διάρκειας κατασκευής.
                  
               
                     (36)
                  
                  
                     Δεύτερον, όσον αφορά την προμήθεια σε ΥΦΑ, οι τέσσερις γαλλικοί τερματικοί σταθμοί ΥΦΑ αντιπροσωπεύουν συνολική δυναμικότητα εξαγωγής προς το δίκτυο που ισούται με 1 160 GWh/j (13). Ωστόσο, οι εν λόγω δυναμικότητες μπορούν να αξιοποιηθούν μόνον υπό την προϋπόθεση της διαθεσιμότητας ΥΦΑ στις δεξαμενές των τερματικών σταθμών ΥΦΑ. Οι γαλλικές αρχές θεώρησαν ότι για ένα απρόβλεπτο γεγονός όπως μια περίοδος ακραίων τιμών ψύχους διάρκειας κάτω των δέκα ημερών, θα ήταν δυνατή μόνον η εξαγωγή του αποθέματος ΥΦΑ από τις δεξαμενές. Απεναντίας, για διάρκειες άνω των δέκα ημερών, θα ήταν δυνατή η παράδοση φορτίων ΥΦΑ και η χρήση των τερματικών σταθμών ΥΦΑ στο μέγιστο της δυναμικότητάς τους. Προκρίθηκαν δύο σενάρια σε συνάρτηση με το μέσο επίπεδο αποθέματος ΥΦΑ που παρατηρείται στις δεξαμενές: για τον πιο δριμύ χειμώνα (σενάριο 1) και για τον πιο ήπιο χειμώνα (σενάριο 2).
                  
               
                     (37)
                  
                  
                     Τα δύο σενάρια αντιστοιχούν σε ένα επίπεδο χρήσης των τερματικών σταθμών ΥΦΑ υψηλότερο του μέσου επιπέδου χρήσης κατά τη διάρκεια των χειμώνων της περιόδου 2011-2018. Η Γαλλία επέλεξε τελικά το σενάριο 1 και εκτίμησε το δυναμικό εξαγωγής των τερματικών σταθμών ΥΦΑ στα 330 GWh/j για περίοδο ακραίων τιμών ψύχους διάρκειας τεσσάρων ημερών.
                  
               
                     (38)
                  
                  
                     Οι γαλλικές αρχές επισήμαναν ότι οι υπάρχοντες τερματικοί σταθμοί υγροποίησης λειτουργούν σε ένα επίπεδο που προσεγγίζει τη μέγιστη δυναμικότητά τους με στόχο την απόσβεση του υψηλού κόστους επένδυσης. Επίσης, σχεδόν το σύνολο των φορτίων ΥΦΑ αποτελούν αντικείμενο μακροπρόθεσμων συμβολαίων λόγω της υψηλής έντασης κεφαλαίου των συγκεκριμένων έργων και, ως εκ τούτου, έχουν ήδη πωληθεί πριν από την παραγωγή τους. Εξάλλου, το χαμηλότερο κόστος αποθήκευσης φυσικού αερίου σε αέρια μορφή εξηγεί την ανεπαρκή ανάπτυξη της αποθήκευσης ΥΦΑ σε παγκόσμιο επίπεδο. Ως αποτέλεσμα, οι ποσότητες ΥΦΑ που διατίθενται σε βραχυπρόθεσμο επίπεδο είναι περιορισμένες.
                  
               
                     (39)
                  
                  
                     Τρίτον, όσον αφορά τις επιδόσεις των υπόγειων αποθεμάτων φυσικού αερίου, οι γαλλικές αρχές εξήγησαν ότι η εκμετάλλευση των υδροφόρων στρωμάτων, που αντιπροσωπεύουν το 90 % των υποδομών αποθήκευσης της Γαλλίας, προϋποθέτει πλήρωσή τους σε αρκετά υψηλή στάθμη και εκκένωσή τους σε επαρκώς χαμηλή στάθμη κάθε χρόνο. Επιπλέον, ο ρυθμός ροής απόληψης που μπορεί να επιτευχθεί από μια υποδομή αποθήκευσης ελαττώνεται όσο μειώνεται το απόθεμα.
                  
               
                     (40)
                  
                  
                     Στον βαθμό που, αφενός, στη διάρκεια των εννέα χειμώνων που προηγήθηκαν της ανάλυσης της Γαλλίας, το μέσο ποσοστό πλήρωσης των υποδομών αποθήκευσης ανερχόταν στο 42 % την 1η Φεβρουαρίου και που, αφετέρου, το 85 % των ακραίων τιμών ψύχους που έχουν παρατηρηθεί στη διάρκεια των τελευταίων 70 ετών αρχίζουν πριν από τις 5 Φεβρουαρίου, οι γαλλικές αρχές επέλεξαν την υπόθεση ότι διατίθεται ρυθμός ροής απόληψης που αντιστοιχεί σε ποσοστό πλήρωσης στο 45 % του ωφέλιμου όγκου σε κάθε υποδομή αποθήκευσης κατά την έναρξη μιας περιόδου ακραίων τιμών ψύχους.
                  
               
                     (41)
                  
                  
                     Εξάλλου, οι γαλλικές αρχές έλαβαν υπόψη το απόθεμα ασφαλείας που οφείλουν να διαθέτουν οι διαχειριστές δικτύου μεταφοράς φυσικού αερίου προκειμένου να διασφαλίζεται η παροχή έσχατης ανάγκης των κρίσιμων κοινωνικών υπηρεσιών σε περίπτωση αθέτησης υποχρέωσης του προμηθευτή τους, ήτοι ρυθμός ροής απόληψης 124 GWh/j για ποσοστό πλήρωσης στο 45 % του ωφέλιμου όγκου.
                  
               
                     (42)
                  
                  
                     Με βάση το σύνολο αυτών των υποθέσεων, οι γαλλικές αρχές προσδιόρισαν, για την περίοδο 2019-2025, ετήσια ανάγκη για υποδομές αποθήκευσης ωφέλιμου όγκου 138,5 TWh και ρυθμό ροής απόληψης 2 376 GWh/j για ποσοστό πλήρωσης στο 45 % του ωφέλιμου όγκου προκειμένου να διασφαλίζεται η ικανότητα του δικτύου να ανταποκρίνεται στη ζήτηση σε συνθήκες ακραίων τιμών ψύχους (14).
                  
               3.4.2.   Αναγκαίες υποδομές για τη διασφάλιση της υπηρεσίας παράδοσης στο δίκτυο μεταφοράς φυσικού αερίου
         
         
                     (43)
                  
                  
                     Οι γαλλικές αρχές καθόρισαν επίσης τις αναγκαίες υποδομές αποθήκευσης για τη διασφάλιση του εφοδιασμού του συνόλου της επικράτειας με δεδομένες τις δυναμικότητες παράδοσης του δικτύου μεταφοράς φυσικού αερίου. Για τον σκοπό αυτό μελέτησαν τις διάφορες περιπτώσεις συμφόρησης του δικτύου μεταφοράς.
                  
               
                     (44)
                  
                  
                     Οι διαχειριστές δικτύου μεταφοράς (στο εξής: ΔΔΜ) προσδιόρισαν το πιο πιθανό σενάριο ως προς τη συμφόρηση, το οποίο αντιστοιχεί στην κατάσταση που παρατηρούνταν εκείνη την εποχή σε ένα περιβάλλον αγοράς στο οποίο οι προμηθευτές επιδιώκουν αφενός μεγιστοποίηση των εισαγωγών φυσικού αερίου από τη Νορβηγία και τη Ρωσία, κατά τις γαλλικές αρχές, οι οποίες αποτελούν σήμερα τις πιο ανταγωνιστικές πηγές φυσικού αερίου στην Ευρώπη, και αφετέρου ελαχιστοποίηση των εισαγωγών υγροποιημένου φυσικού αερίου για το οποίο μπορούν να επιτευχθούν υψηλότερες τιμές στην Ασία. Σε αυτή την περίπτωση, ενδέχεται να παρατηρηθούν τέσσερα κύρια επιχειρησιακά όρια (βλέπε εικόνα 1 κατωτέρω).
                     
                        L0902022EL11810120220303EL0005.000111911213ΣΧΕΔΙΟ ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. …της …για την τροποποίηση του παραρτήματος IV (Ενέργεια) της συμφωνίας για τον ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο (συμφωνία για τον ΕΟΧ), και ιδίως το άρθρο 98,Εκτιμώντας τα ακόλουθα:(1)Η οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίωνΕΕ L 153 της 18.6.2010, σ. 13. (ΟΕΑΚ) πρέπει να ενσωματωθεί στη συμφωνία για τον ΕΟΧ.(2)Λόγω των ιδιαιτεροτήτων του σχετικά πρόσφατου και ομοιόμορφου κτιριακού δυναμικού της Ισλανδίας, συμφωνήθηκε η προσωρινή και υπό όρους εξαίρεση από την εφαρμογή της οδηγίας 2010/31/ΕΕ για την ενεργειακή απόδοση των κτιρίων. Η εν λόγω εξαίρεση θα πρέπει να εφαρμοστεί για την οδηγία 2010/31/ΕΕ όπως ίσχυε πριν τροποποιηθεί με την οδηγία (ΕΕ) 2018/844 του Ευρωπαϊκού Κοινοβουλίου και του Συμβουλίου, της 30ής Μαΐου 2018. Η εξάιρεση θα πρέπει να είναι αυστηρά περιορισμένη χρονικά και θα πρέπει να εφαρμοστεί μόνον έως ότου επιτευχθεί συμφωνία σχετικά με την ενσωμάτωση της οδηγίας 2010/31/ΕΕ, όπως τροποποιήθηκε με την οδηγία (ΕΕ) 2018/844, στη συμφωνία για τον ΕΟΧ.(3)Λαμβανομένου υπόψη του πολύ μικρού μεγέθους του κτιριακού αποθέματος στο Λιχτενστάιν και της κλιματικής και κτιριακής του τυπολογίας, το Λιχτενστάιν απαλλάσσεται από την υποχρέωση βάσει του άρθρου 5 της ΟΕΑΚ να πραγματοποιεί τους δικούς του υπολογισμούς για τον καθορισμό των βέλτιστων από πλευράς κόστους επιπέδων ελάχιστων απαιτήσεων ενεργειακής απόδοσης για τα κτίρια.(4)Δυνάμει των προϋποθέσεων της προσαρμογής γ), η Νορβηγία και το Λιχτενστάιν μπορούν να θεσπίζουν κανονισμούς σχετικά με τις ελάχιστες απαιτήσεις ενεργειακής απόδοσης χρησιμοποιώντας όριο συστήματος διαφορετικό από τη χρήση της πρωτογενούς ενέργειας, η οποία είναι αυτή που απαιτείται βάσει της ΟΕΑΚ, υπό την προϋπόθεση, ωστόσο, ότι πληρούνται οι προϋποθέσεις που ορίζονται στην προσαρμογή γ).(5)Η προσαρμογή δ) διασφαλίζει ότι το σύστημα πιστοποίησης ενεργειακής απόδοσης στη Νορβηγία που τελεί υπό τη διαχείριση των χρηστών παράγει ισοδύναμα αποτελέσματα με τα πιστοποιητικά που εκδίδονται από ανεξάρτητους εμπειρογνώμονες, όπως απαιτείται από το άρθρο 17 της ΟΕΑΚ.(6)Επομένως, το παράρτημα IV της συμφωνίας για τον ΕΟΧ θα πρέπει να τροποποιηθεί αναλόγως,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Το κείμενο του σημείου 17 [οδηγία 2002/91/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002] του παραρτήματος IV της συμφωνίας για τον ΕΟΧ αντικαθίσταται από το ακόλουθο κείμενο:32010 L 0031: Οδηγία 2010/31/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ενεργειακή απόδοση των κτιρίων (ΟΕΑΚ) (ΕΕ L 153 της 18.6.2010, σ. 13).Για τους σκοπούς της παρούσας συμφωνίας, οι διατάξεις της οδηγίας προσαρμόζονται ως εξής:α)Η οδηγία δεν εφαρμόζεται στην Ισλανδία.β)Στο άρθρο 5 παράγραφος 2 προστίθενται τα ακόλουθα:Για τον καθορισμό των βέλτιστων από πλευράς κόστους επιπέδων των ελάχιστων απαιτήσεων ενεργειακής απόδοσης, το Λιχτενστάιν μπορεί να χρησιμοποιεί τους υπολογισμούς άλλου συμβαλλόμενου μέρους που έχει συγκριτικές παραμέτρους..γ)Για τους σκοπούς του άρθρου 9 παράγραφος 3 στοιχείο α) και του παραρτήματος I της ΟΕΑΚ, το Λιχτενστάιν και η Νορβηγία μπορούν να βασίζουν τις απαιτήσεις τους για τη χρήση ενέργειας στην καθαρή ενέργεια, εφόσον πληρούνται οι ακόλουθες προϋποθέσεις και διασφαλίσεις:i)Οι ελάχιστες απαιτήσεις ενεργειακής απόδοσης καθορίζονται σύμφωνα με τις απαιτήσεις του άρθρου 5 της ΟΕΑΚ, ακολουθώντας τις βασικές αρχές του μεθοδολογικού πλαισίου, το οποίο έχει καθοριστεί για τον υπολογισμό των βέλτιστων από πλευράς κόστους επιπέδων των ελάχιστων απαιτήσεων ενεργειακής απόδοσηςΚατ’ εξουσιοδότηση κανονισμός (ΕΕ) αριθ. 244/2012 της Επιτροπής, της 16ης Ιανουαρίου 2012, προς συμπλήρωση της οδηγίας 2010/31/ΕΕ του Ευρωπαϊκού Κοινοβουλίου και του Συμβουλίου για την ενεργειακή απόδοση των κτηρίων με τον καθορισμό συγκριτικού μεθοδολογικού πλαισίου για τον υπολογισμό των επιπέδων βέλτιστου κόστους των ελάχιστων απαιτήσεων ενεργειακής απόδοσης των κτηρίων και των δομικών στοιχείων (EE L 81 της 21.3.2012, σ. 18)..ii)Δημοσιεύεται αριθμητικός δείκτης της χρήσης πρωτογενούς ενέργειας που αντιστοιχεί στις απαιτήσεις ενεργειακής απόδοσης που καθορίζονται στον οικοδομικό κανονισμό.iii)Η Επιτροπή διατηρεί το δικαίωμα να επανεξετάσει αυτή τη συγκεκριμένη προσαρμογή στο πλαίσιο των μελλοντικών διαπραγματεύσεων για την ΟΕΑΚ, όπως τροποποιήθηκε με την οδηγία (ΕΕ) 2018/844.δ)Στο άρθρο 17 προστίθεται το ακόλουθο κείμενο:Τα κράτη της ΕΖΕΣ μπορούν να θεσπίσουν απλουστευμένο σύστημα πιστοποίησης της ενεργειακής απόδοσης για τα οικιστικά κτίρια το οποίο χειρίζονται οι χρήστες και μπορεί να χρησιμοποιηθεί ως εναλλακτική λύση αντί της χρήσης εμπειρογνωμόνων, εφόσον πληρούνται οι ακόλουθες προϋποθέσεις:i)Υπάρχουν διαθέσιμες εμπεριστατωμένες γνώσεις και δεδομένα καλής ποιότητας για το σύνολο του κτιριακού αποθέματος κατοικιών, συμπεριλαμβανομένων όλων των τυπολογιών κτιρίων και των ηλικιακών κατηγοριών, καθώς και των χαρακτηριστικών του κελύφους των κτιρίων και των τεχνικών συστημάτων των κτιρίων που χρησιμοποιούνται ανά τυπολογία, τα οποία επιτρέπουν τον υπολογισμό της ενεργειακής απόδοσης μεμονωμένων κτιρίων και κτιριακών μονάδων με υψηλό βαθμό βεβαιότητας με βάση τις εισροές των χρηστών.ii)Διατίθενται λεπτομερείς πληροφορίες σχετικά με τις βέλτιστες από πλευράς κόστους ή οικονομικά συμφέρουσες βελτιώσεις για κάθε τυπολογία κτιρίου.iii)Εφαρμόζονται μέτρα για την υποστήριξη των χρηστών στη λειτουργία του συστήματος για τους σκοπούς της έκδοσης πιστοποιητικών κτιρίου. Τα μέτρα αυτά μπορούν να περιλαμβάνουν γραμμή βοήθειας ή συμβουλευτικές υπηρεσίες που θα επιτρέπουν την επαφή μεταξύ των χρηστών, αφενός, και ανεξάρτητων εμπειρογνωμόνων και εμπειρογνωμόνων συστημάτων, αφετέρου.iv)Για να διασφαλιστεί τυχόν αμελητέος κίνδυνος παραποίησης των αποτελεσμάτων, το σύστημα πιστοποίησης που χειρίζεται ο χρήστης περιλαμβάνει μηχανισμό(-ούς) ελέγχου ποιότητας και επαλήθευσης για τον έλεγχο των εισερχόμενων δεδομένων των χρηστών και τη διαφάνεια των εισερχόμενων δεδομένων των χρηστών.v)Λειτουργούν ανεξάρτητα συστήματα ελέγχου που διασφαλίζουν ότι η πιστοποίηση ενεργειακής απόδοσης υπό τον χειρισμό του χρήστη παράγει ισοδύναμα αποτελέσματα με τα πιστοποιητικά που εκδίδονται από εμπειρογνώμονες όσον αφορά την ποιότητα και την αξιοπιστία.vi)Το σύστημα που χειρίζεται ο χρήστης εκδίδει συστάσεις με τις οποίες μπορούν να παρέχονται συμβουλές στους χρήστες για βέλτιστες από πλευράς κόστους ή οικονομικά συμφέρουσες βελτιώσεις ειδικά για τα κτίρια και τις κτιριακές μονάδες τους...Άρθρο 2Τα κείμενα της οδηγίας 2010/31/ΕΕ στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.Άρθρο 3Η παρούσα απόφαση αρχίζει να ισχύει την/στις …, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ[Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.].Άρθρο 4Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.Βρυξέλλες, […]Για τη Μεικτή Επιτροπή του ΕΟΧΟ ΠρόεδροςΟι Γραμματείςτης Μεικτής Επιτροπής του ΕΟΧ
                     
                        Εικόνα 1: Κύρια λειτουργικά όρια που ενδέχεται να παρατηρηθούν στο δίκτυο μεταφοράς όταν οι προμηθευτές επιδιώκουν να μεγιστοποιήσουν τις εγχύσεις φυσικού αερίου από τη βορειοανατολική Γαλλία
                     
                  
               
                     (45)
                  
                  
                     Στη μεθοδολογία λαμβάνεται υπόψη το γεγονός ότι οι προμηθευτές φυσικού αερίου χρειάζονται αποθέματα ΥΦΑ προκειμένου να είναι σε θέση να καλύπτουν τη ζήτηση των καταναλωτών, αλλά και το γεγονός ότι οι προμηθευτές δεν έχουν κανέναν περιορισμό όσον αφορά την κατανομή σε τοπικό επίπεδο των αποθεμάτων ΥΦΑ μεταξύ των τεσσάρων τερματικών σταθμών ΥΦΑ της Γαλλίας.
                  
               
                     (46)
                  
                  
                     Όταν η κατάσταση φτάσει σε οριακό σημείο, υιοθετείται η υπόθεση ότι οι διαχειριστές δικτύου μεταφοράς προσφεύγουν σε ένα πρώτο στάδιο στις διακοπτόμενες δυναμικότητες των γραμμών διασύνδεσης για την αντιμετώπιση του προβλήματος της συμφόρησης. Όταν η συμφόρηση επιμένει, καταγράφεται ο όγκος φυσικού αερίου που θα ήταν αναγκαίο να εξέρχεται από τις υποδομές υπόγειας αποθήκευσης που βρίσκονται μετά το μέτωπο συμφόρησης.
                  
               
                     (47)
                  
                  
                     Με τον τρόπο αυτό προσδιορίζονται τα αναγκαία υπόγεια αποθέματα φυσικού αερίου μετά το μέτωπο συμφόρησης προκειμένου να είναι δυνατή η διασφάλιση της υπηρεσίας παράδοσης στο δίκτυο μεταφοράς φυσικού αερίου.
                  
               
                     (48)
                  
                  
                     Η εφαρμογή αυτής της μεθόδου για τον χειμώνα 2018-2019, για τα βασικά μέτωπα συμφόρησης που ενδέχεται να παρατηρηθούν όταν οι προμηθευτές επιδιώκουν να μεγιστοποιήσουν τις εγχύσεις φυσικού αερίου από τη βορειοανατολική Γαλλία, καταλήγει στην εκτίμηση ότι οι υπόγεια αποθηκευμένοι ωφέλιμοι όγκοι πρέπει αθροιστικά να ανέρχονται τουλάχιστον σε:
                     
                                 —
                              
                              
                                 16 TWh μετά το μέτωπο συμφόρησης NS4 (υποδομές αποθήκευσης σε Izaute, Lussagnet και Manosque)·
                              
                           
                                 —
                              
                              
                                 54 TWh μετά το μέτωπο συμφόρησης NS3 (υποδομές αποθήκευσης σε Céré-la-Ronde, Chemery, Izaute, Lussagnet και Manosque)·
                              
                           
                                 —
                              
                              
                                 55 TWh μετά το μέτωπο συμφόρησης NS2 (υποδομές αποθήκευσης σε Céré-la-Ronde, Chemery, Etrez, Izaute, Lussagnet, Manosque και Tersanne)·
                              
                           
                                 —
                              
                              
                                 64 TWh μετά το μέτωπο συμφόρησης NS1 (υποδομές αποθήκευσης σε Beynes, Céré-la-Ronde, Chemery, Etrez, Germigny-sous-Coulomb, Gournay-sur-Aronde, Izaute, Lussagnet, Manosque, Saint-Illiers-la-Ville και Tersanne).
                              
                           
               3.4.3.   Κατάλογος υποδομών που εμπίπτουν στο πεδίο εφαρμογής της ρύθμισης
         
         
                     (49)
                  
                  
                     Οι γαλλικές αρχές επισήμαναν ότι ο προσδιορισμός των ζωτικών υποδομών δεν κατέστη δυνατό να ολοκληρωθεί αρκετά εγκαίρως ενόψει του χειμώνα 2018-2019. Για τον λόγο αυτό, σε πρώτο στάδιο, ο ρυθμιστικός μηχανισμός εφαρμόστηκε για το έτος 2018-2019 προσωρινά στο σύνολο των υποδομών αποθήκευσης φυσικού αερίου της γαλλικής επικράτειας. Οι υποδομές αυτές είχαν καθοριστεί από τον ΠΕΠ του 2016 ως υποδομές που είναι αναγκαίες για την ασφάλεια εφοδιασμού (15).
                  
               
                     (50)
                  
                  
                     Το διάταγμα της 26ης Δεκεμβρίου 2018 (16) αφαίρεσε αργότερα από τον κατάλογο των αναγκαίων υποδομών τις τρεις μονάδες μειωμένης εκμετάλλευσης της Storengy (Soings-en-Sologne, Saint-Clair-sur-Epte και Trois-Fontaines) καθώς και τα έργα Lussagnet φάση 1 (Teréga) και Manosque 2 (Géométhane). Οι υποδομές αυτές δεν έχουν χρησιμοποιηθεί ποτέ μετά την εφαρμογή της υπό ρύθμιση πρόσβασης στην αποθήκευση φυσικού αερίου.
                  
               
                     (51)
                  
                  
                     Τέλος, για την περίοδο μεταξύ 2019 και 2023, το διάταγμα αριθ. 2020-456 σχετικά με τον ΠΕΠ ορίζει τις υποδομές υπόγειας αποθήκευσης φυσικού αερίου που πρέπει να παραμείνουν σε λειτουργία για την εγγύηση της ασφάλειας εφοδιασμού σε μεσο-μακροπρόθεσμο επίπεδο. Αντιπροσωπεύουν ωφέλιμο όγκο 138,5 TWh και δυναμικότητα απόληψης 2 376 GWh/j για ποσοστό πλήρωσης που αντιστοιχεί στο 45 % του ωφέλιμου όγκου:
                     
                                 
                                    Υποδομή
                                 
                              
                              
                                 
                                    Φορέας εκμετάλλευσης
                                 
                              
                              
                                 
                                    Έτος θέσης σε λειτουργία
                                 
                              
                              
                                 
                                    Τύπος αποθήκευσης
                                 
                              
                           
                                 
                                    Beynes
                                 
                              
                              
                                 Storengy
                              
                              
                                 1956
                              
                              
                                 Υδροφόρο στρώμα
                              
                           
                                 
                                    Céré-la-Ronde
                                 
                              
                              
                                 Storengy
                              
                              
                                 1993
                              
                              
                                 Υδροφόρο στρώμα
                              
                           
                                 
                                    Cerville-Verlaine
                                 
                              
                              
                                 Storengy
                              
                              
                                 1970
                              
                              
                                 Υδροφόρο στρώμα
                              
                           
                                 
                                    Chemery
                                 
                              
                              
                                 Storengy
                              
                              
                                 1968
                              
                              
                                 Υδροφόρο στρώμα
                              
                           
                                 
                                    Etrez
                                 
                              
                              
                                 Storengy
                              
                              
                                 1980
                              
                              
                                 Αλατούχο στρώμα
                              
                           
                                 
                                    Germigny-sous-Coulomb
                                 
                              
                              
                                 Storengy
                              
                              
                                 1982
                              
                              
                                 Υδροφόρο στρώμα
                              
                           
                                 
                                    Gournay
                                 
                              
                              
                                 Storengy
                              
                              
                                 1976
                              
                              
                                 Υδροφόρο στρώμα
                              
                           
                                 
                                    Lussagnet/Izaute
                                 
                              
                              
                                 Teréga
                              
                              
                                 1957
                              
                              
                                 Υδροφόρο στρώμα
                              
                           
                                 
                                    Manosque
                                 
                              
                              
                                 Géométhane
                              
                              
                                 1993
                              
                              
                                 Αλατούχο στρώμα
                              
                           
                                 
                                    Saint-Illiers-la-Ville
                                 
                              
                              
                                 Storengy
                              
                              
                                 1965
                              
                              
                                 Υδροφόρο στρώμα
                              
                           
                                 
                                    Tersanne/Hauterives
                                 
                              
                              
                                 Storengy
                              
                              
                                 1970
                              
                              
                                 Αλατούχο στρώμα
                              
                           
                        Πίνακας 1: Εγκαταστάσεις αποθήκευσης φυσικού αερίου που πρέπει να παραμείνουν σε λειτουργία έως το 2023
                     
                  
               
                     (52)
                  
                  
                     Ο ΠΕΠ προβλέπει ότι για την περίοδο μεταξύ 2024 και 2028 αναμένεται μείωση των αναγκών αποθήκευσης. Ο κατάλογος των υποδομών αποθήκευσης ενδέχεται να μειωθεί κατά μια δυναμικότητα απόληψης που αντιστοιχεί τουλάχιστον σε 140 GWh/j στο 45 % του ωφέλιμου όγκου με ορίζοντα το 2026. Με δεδομένες τις αβεβαιότητες όσον αφορά τους όγκους που θα είναι αναγκαίοι για την ασφάλεια εφοδιασμού μετά το 2026, οι όγκοι αυτοί θα πρέπει να επιβεβαιωθούν το 2023 και να καθοριστούν στον επόμενο ΠΕΠ.
                  
               3.5.   Δημοπρασία των δυναμικοτήτων αποθήκευσης
         
         
                     (53)
                  
                  
                     Σύμφωνα με τι άρθρο L.421-5-1 του ενεργειακού κώδικα, οι δυναμικότητες αποθήκευσης που υπόκεινται σε ρύθμιση εκπλειστηριάζονται σύμφωνα με τις διαδικασίες που έχει καθορίσει η CRE. Συγκεκριμένα, σύμφωνα με την απόφαση της CRE της 22ας Φεβρουαρίου 2018, η δημοπρασία διενεργείται με κατώτατη τιμή το μηδέν (17).
                  
               
                     (54)
                  
                  
                     Τα αποτελέσματα των πρώτων δημοπρασιών έχουν ως εξής:
                     
                                 
                                    Περίοδος αποθήκευσης
                                 
                              
                              
                                 
                                    Έσοδα
                                 
                                 
                                    (σε εκατ. ευρώ)
                                 
                              
                              
                                 
                                    Μέση τιμή ανάθεσης
                                 
                                 
                                    (EUR/MWh)
                                 
                              
                           
                                 
                                    2018 – 2019
                                 
                              
                              
                                 68,4 
                              
                              
                                 0,53 
                              
                           
                                 
                                    2019 – 2020
                                 
                              
                              
                                 233,6 
                              
                              
                                 1,80 
                              
                           
                                 
                                    2020 – 2021
                                 
                              
                              
                                 504,6 
                              
                              
                                 3,85 
                              
                           
                        Πίνακας 2: Αποτελέσματα των δημοπρασιών και έσοδα από τις επιπλέον πωλήσεις που πραγματοποιήθηκαν στη διάρκεια του έτους
                     
                  
               3.6.   Κάλυψη του επιτρεπόμενου εισοδήματος των επιχειρήσεων αποθήκευσης φυσικού αερίου όπως ορίζεται από την CRE
         
         
                     (55)
                  
                  
                     Σύμφωνα με το άρθρο L.452-1 του ενεργειακού κώδικα, «Τα τέλη χρήσης των δικτύων μεταφοράς […] καθορίζονται με διαφανή τρόπο και χωρίς διακρίσεις προκειμένου να καλύπτουν το σύνολο των εξόδων που βαρύνουν τους διαχειριστές των δικτύων μεταφοράς και τους φορείς εκμετάλλευσης των υποδομών αποθήκευσης που αναφέρονται στο ίδιο άρθρο L. 421-3-1, στο μέτρο που τα εν λόγω έξοδα αντιστοιχούν στα έξοδα μιας αποδοτικής επιχείρησης».
                  
               
                     (56)
                  
                  
                     Επίσης, το ίδιο άρθρο ορίζει ότι στα εν λόγω έξοδα «λαμβάνονται υπόψη τα χαρακτηριστικά της παρεχόμενης υπηρεσίας και τα έξοδα που συνδέονται με την εν λόγω υπηρεσία» και ότι, για τις επιχειρήσεις αποθήκευσης, συμπεριλαμβάνεται ειδικότερα «μια κανονική απόδοση των επενδυθέντων κεφαλαίων».
                  
               
                     (57)
                  
                  
                     Το άρθρο L.452-2 του ενεργειακού κώδικα παρέχει στην CRE τη δικαιοδοσία να καθορίζει τις «μεθόδους που χρησιμοποιούνται για τον υπολογισμό των τελών χρήσης των δικτύων μεταφοράς φυσικού αερίου» και να ζητεί από τις επιχειρήσεις αποθήκευσης να της διαβιβάζουν τα στοιχεία, κυρίως λογιστικά και οικονομικά, που είναι απαραίτητα για τον καθορισμό των εν λόγω τελών.
                  
               
                     (58)
                  
                  
                     Προκύπτει από τις διατάξεις αυτές ότι ο νόμος εξουσιοδοτεί την CRE να καθορίζει το επιτρεπόμενο εισόδημα των επιχειρήσεων αποθήκευσης κατά τρόπο που να καλύπτει τα έξοδα μιας «αποδοτικής επιχείρησης» και να διασφαλίζει μια κανονική απόδοση των επενδυθέντων κεφαλαίων.
                  
               
                     (59)
                  
                  
                     Η CRE καθόρισε με απόφασή της το κατά πρόβλεψη επιτρεπόμενο εισόδημα, σε ένα πρώτο στάδιο, για περίοδο ρύθμισης δύο ετών. Αυτό το πρώτο τέλος αποθήκευσης ίσχυσε για το 2018 και το 2019 (στο εξής: ATS 1) (18). Η CRE προχώρησε ακολούθως σε εναρμόνιση του πλαισίου ρύθμισης των επιχειρήσεων αποθήκευσης με το πλαίσιο των άλλων τελών υποδομών. Το δεύτερο τέλος αποθήκευσης (στο εξής: ATS 2) εφαρμόζεται από το 2020 και για περίοδο 4 ετών (19).
                  
               
                     (60)
                  
                  
                     Η γενική προσέγγιση για τον καθορισμό του κατά πρόβλεψη επιτρεπόμενου εισοδήματος παραμένει αμετάβλητη για τα διάφορα τέλη αποθήκευσης. Τα επιτρεπόμενα εισοδήματα των επιχειρήσεων αποθήκευσης καθορίστηκαν εκ των προτέρων από την CRE με βάση τις προβλέψεις που υποβλήθηκαν από τις επιχειρήσεις, οι οποίες ακολούθως αναπροσαρμόστηκαν μέσω διαδικασίας τακτοποίησης το επόμενο έτος και με βάση εκ των υστέρων ελέγχους. Η CRE έλαβε υπόψη τα έξοδα των επιχειρήσεων αποθήκευσης στον βαθμό που έκρινε ότι αντιστοιχούσαν στα έξοδα μιας αποδοτικής επιχείρησης.
                  
               
                     (61)
                  
                  
                     Ωστόσο, λαμβάνοντας υπόψη τους ιδιαίτερα σύντομους χρόνους εφαρμογής της μεταρρύθμισης, για τα έτη 2018 και 2019 εφαρμόστηκε ένα απλοποιημένο πλαίσιο. Η CRE υιοθέτησε, για την πρώτη αυτή περίοδο εφαρμογής, ένα πλαίσιο τιμολόγησης στο οποίο οι αποκλίσεις ανάμεσα στα κατά πρόβλεψη και τα πραγματικά ποσά για το σύνολο των δαπανών και εσόδων υποβλήθηκαν εκ των υστέρων σε τακτοποίηση. Ο μηχανισμός αυτός κατοχυρώνει τελικώς ένα επίπεδο τιμολόγησης το οποίο είναι ακριβώς ίσο με τις πραγματικές δαπάνες και έσοδα της επιχείρησης. Για την περίοδο 2020-2023, η CRE επέλεξε να επεκτείνει τις αρχές της προτρεπτικής ρύθμισης στις επιχειρήσεις αποθήκευσης και υιοθέτησε στις αναλύσεις της μια ελεγχόμενη εξέλιξη των επιβαρύνσεων των επιχειρήσεων, σε ένα πλαίσιο που χαρακτηρίζεται από τάση μείωσης των καταναλώσεων φυσικού αερίου.
                  
               
                     (62)
                  
                  
                     Σύμφωνα με τη μέθοδο που καθόρισε η CRE, το κατά πρόβλεψη επιτρεπόμενο εισόδημα ισούται με το άθροισμα των κατά πρόβλεψη καθαρών δαπανών εκμετάλλευσης (στο εξής: ΚΔΕ), των κατά πρόβλεψη κανονιστικών κεφαλαιακών απαιτήσεων (στο εξής: ΚΚΑ) και της εκκαθάρισης του υπολοίπου του λογαριασμού τακτοποίησης δαπανών και εσόδων βάσει του προηγούμενου έτους (στο εξής: ΛΤΔΕ).
                     
                        Επιτρεπόμενο εισόδημα = ΚΔΕ + ΚΚΑ + ΛΤΔΕ
                     
                  
               
                     (63)
                  
                  
                     Μόνον οι δραστηριότητες που εμπίπτουν στο πεδίο εφαρμογής της ρύθμισης λαμβάνονται υπόψη για τον υπολογισμό των ανωτέρω συντελεστών.
                  
               3.6.1.   Καθαρές δαπάνες εκμετάλλευσης
         
         
                     (64)
                  
                  
                     Οι καθαρές δαπάνες εκμετάλλευσης αντιστοιχούν στις ακαθάριστες δαπάνες εκμετάλλευσης (ενεργειακές δαπάνες, εξωτερικές καταναλώσεις, δαπάνες προσωπικού, φόροι και τέλη) μιας «αποδοτικής επιχείρησης» μετά την αφαίρεση των εσόδων της επιχείρησης (κυρίως κεφαλαιοποιημένα κόστη παραγωγής, έσοδα εκτός τιμολογίου, κέρδη ή ζημίες αγοράς-πώλησης αποθηκευμένου φυσικού αερίου).
                  
               
                     (65)
                  
                  
                     Λόγω των σύντομων προθεσμιών εφαρμογής της μεταρρύθμισης, για την περίοδο 2018-2019 η CRE δεν μπόρεσε να διαπιστώσει εάν τα έξοδα των επιχειρήσεων αντιστοιχούσαν στα έξοδα μιας «αποδοτικής επιχείρησης». Κατά συνέπεια, τα έξοδα που ελήφθησαν υπόψη κατά την περίοδο αυτή αντιστοιχούν τελικώς στα πραγματικά έξοδα των επιχειρήσεων αποθήκευσης, όπως εγκρίθηκαν από την CRE. Για το τέλος ATS 2, η CRE εφάρμοσε μηχανισμό προτρεπτικής ρύθμισης για τις καθαρές δαπάνες εκμετάλλευσης εξαιρουμένων ορισμένων προκαθορισμένων λογιστικών στοιχείων. Έτσι, εκτός από κάποιες εξαιρέσεις, κάθε απόκλιση από την εξέλιξη των δαπανών εκμετάλλευσης που έχει οριστεί για την περίοδο ATS 2 θα συνιστά επιβάρυνση ή κέρδος για την επιχείρηση.
                  
               3.6.2.   Κανονιστικές κεφαλαιακές απαιτήσεις
         
         
                     (66)
                  
                  
                     Οι κανονιστικές κεφαλαιακές απαιτήσεις (ΚΚΑ) περιλαμβάνουν την απόσβεση και την απόδοση του παγίου κεφαλαίου. Έτσι, οι ΚΚΑ αντιστοιχούν στο άθροισμα της απόσβεσης της βάσης περιουσιακών στοιχείων υπό ρύθμιση (στο εξής: BAR), της απόδοσης του παγίου κεφαλαίου η οποία υπολογίζεται βάσει του μέσου σταθμισμένου κόστους κεφαλαίου (στο εξής: ΜΣΚΚ) για την ήδη εφαρμοζόμενη BAR και του κόστους χρέους των υπό εκτέλεση ακινητοποιήσεων (στο εξής: ΥΕΑ).
                     
                        ΚΚΑ = απόσβεση BAR + BAR x ΜΣΚΚ + ΥΕΑ x κόστος χρέους
                     
                  
               
                     (67)
                  
                  
                     Η CRE επιβεβαίωσε ότι η μέθοδος αυτή αντιστοιχεί στην κανονιστική πρακτική για τις υπαγόμενες σε ρύθμιση εγκαταστάσεις στις αγορές φυσικού αερίου και ηλεκτρικής ενέργειας στη Γαλλία και στη Δυτική Ευρώπη (20).
                  
               
                     (68)
                  
                  
                     Για τον καθορισμό του αρχικού επιπέδου της BAR την 1η Ιανουαρίου 2018 (στο εξής: αρχική BAR ή BAR εκκίνησης), η CRE χρησιμοποίησε τη λεγόμενη μέθοδο του «οικονομικού τρέχοντος κόστους» (21). Η μέθοδος συνίσταται στον υπολογισμό της καθαρής οικονομικής αξίας των περιουσιακών στοιχείων i) με αφετηρία την ακαθάριστη λογιστική αξία των περιουσιακών στοιχείων που εμφανίζονται στη λογιστική των επιχειρήσεων (ιστορικό κόστος κατασκευής), ii) αναπροσαρμοσμένη βάσει του πληθωρισμού, και ακολούθως iii) απομειούμενη με βάση την ωφέλιμη διάρκεια ζωής των περιουσιακών στοιχείων.
                  
               
                     (69)
                  
                  
                     Κάθε χρόνο, η BAR εξελίσσεται σε συνάρτηση με:
                     
                                 —
                              
                              
                                 τις αποσβέσεις, με βάση την ωφέλιμη διάρκεια ζωής των περιουσιακών στοιχείων, που αφαιρούνται από τη BAR,
                              
                           
                                 —
                              
                              
                                 τις νέες επενδύσεις που υλοποιούνται και προκαλούν αύξηση της BAR,
                              
                           
                                 —
                              
                              
                                 κατά περίπτωση, των περιουσιακών στοιχείων που παροπλίζονται πριν ολοκληρωθεί η απόσβεσή τους, προκαλώντας μείωση της BAR,
                              
                           
                                 —
                              
                              
                                 την αναπροσαρμογή της αξίας των περιουσιακών στοιχείων βάσει του πληθωρισμού (δείκτης τιμών καταναλωτή εκτός καπνού).
                              
                           
               
                     (70)
                  
                  
                     Η CRE θεωρεί ότι το μέγεθος που αντιπροσωπεύει ακριβέστερα στην αρχική αξία των επενδύσεων που πραγματοποιούν οι επιχειρήσεις είναι η ακαθάριστη αξία των περιουσιακών στοιχείων που είναι εγγεγραμμένη στους εταιρικούς λογαριασμούς τους. Κατά την CRE, η αξία αυτή, η οποία περιλαμβάνεται στον ετήσιο λογιστικό έλεγχο που διενεργείται από τους ελεγκτές, είναι τεκμηριωμένη και αντικειμενική. Η ίδια ακριβώς μέθοδος είχε εφαρμοστεί το 2002 όταν άρχισε να ισχύει καθεστώς ρύθμισης για τους διαχειριστές δικτύων μεταφοράς φυσικού αερίου, ενώ χρησιμοποιείται επίσης για τους υποκείμενους σε ρύθμιση γαλλικούς τερματικούς σταθμούς ΥΦΑ.
                  
               
                     (71)
                  
                  
                     Η CRE δεν έλαβε υπόψη την αξία αντικατάστασης των περιουσιακών στοιχείων, αλλά μια αποσβεσμένη αξία, σύμφωνα με τις αποσβέσεις που είχαν καταχωρηθεί από τις επιχειρήσεις αποθήκευσης πριν από το 2018, προκειμένου να μην επωμιστούν εκ νέου συλλογικά μια επιβάρυνση που είχε ήδη καταβληθεί στο παρελθόν, ούτε τις απομειώσεις αξίας των περιουσιακών στοιχείων που είχαν ήδη ληφθεί υπόψη.
                  
               
                     (72)
                  
                  
                     Για την πλειονότητα των περιουσιακών στοιχείων, οι διάρκειες αποσβέσεων που εφαρμόζονταν από τις επιχειρήσεις στους παλαιότερους λογαριασμούς και οι διάρκειες αποσβέσεων που αιτούνταν οι επιχειρήσεις στα χαρτοφυλάκια τιμολόγησής τους είναι παρεμφερείς. Επίσης, αντιστοιχούν σε τυπικά στοιχεία του τομέα όπως παρατηρούνται και σε άλλες χώρες.
                  
               
                     (73)
                  
                  
                     Αντιθέτως, για το προσκέφαλο αερίου (22), η CRE απέρριψε το αίτημα των επιχειρήσεων να εξεταστεί ενιαία περίοδος απόσβεσης διάρκειας 250 ετών. Πράγματι, η CRE έλαβε υπόψη το γεγονός ότι οι αποσβέσεις για το προσκέφαλο αερίου, σε αντίθεση με τα άλλα περιουσιακά στοιχεία των επιχειρήσεων, είχαν διάρκειες που διέφεραν από τη μία επιχείρηση στην άλλη και σε βάθος χρόνου (από 25 έως 250 έτη). Ως αποτέλεσμα, η CRE χρησιμοποίησε, για τον προσδιορισμό της αρχικής BAR των επιχειρήσεων αποθήκευσης, έναν βαθμό αποσβέσεων του προσκέφαλου αερίου σε συμφωνία με τον βαθμό λογιστικής απόσβεσης που διαπιστώθηκε σε καθεμιά από τις τρεις επιχειρήσεις. Για το μέλλον, όρισε τη διάρκεια απόσβεσης του προσκέφαλου αερίου στα 75 έτη, το οποίο αντιστοιχεί σε τρεις ανανεώσεις μιας παραχώρησης εκμετάλλευσης υπόγειας κοιλότητας διάρκειας 25 ετών.
                  
               
                     (74)
                  
                  
                     Οι ωφέλιμες διάρκειες ζωής που υιοθέτησε η CRE για τις διάφορες κατηγορίες περιουσιακών στοιχείων των επιχειρήσεων είναι οι εξής:
                     
                                 
                                    Κατηγορίες περιουσιακών στοιχείων
                                 
                              
                              
                                 
                                    Κανονιστικές διάρκειες ζωής
                                 
                              
                           
                                 
                                    Προσκέφαλο αερίου
                                 
                              
                              
                                 75 έτη
                              
                           
                                 
                                    Φρέατα, κοιλότητες, συλλογή
                                 
                              
                              
                                 50 έτη
                              
                           
                                 
                                    Εγκαταστάσεις επεξεργασίας, συμπίεσης, παράδοσης, μέτρησης
                                 
                              
                              
                                 20 έως 30 έτη
                              
                           
                                 
                                    Ακίνητα και κατασκευές
                                 
                              
                              
                                 30 έτη
                              
                           
                                 
                                    Διάφορες συσκευές και εξοπλισμός
                                 
                              
                              
                                 10 έως 15 έτη
                              
                           
                                 
                                    Λογισμικό, μικροεξοπλισμός
                                 
                              
                              
                                 5 έτη
                              
                           
                        Πίνακας 3: Διάρκεια απόσβεσης ανά κατηγορία περιουσιακών στοιχείων
                     
                  
               
                     (75)
                  
                  
                     Εξάλλου, το 2017, η CRE ζήτησε από την εξωτερική εταιρεία συμβούλων […] να διενεργήσει έλεγχο της αρχικής BAR που αιτούνταν οι επιχειρήσεις αποθήκευσης. Για τη Storengy, ο υπολογισμός κατέληξε στο ποσό των [3 έως 5 δισεκατ. EUR].
                  
               
                     (76)
                  
                  
                     Στην περίπτωση της Teréga, πρόσθετη μελέτη που πραγματοποιήθηκε από την εταιρεία συμβούλων PwC με βάση την προσέγγιση των προεξοφλημένων ταμειακών ροών (discounted cash-flow) αποτίμησε τη BAR σε [1 έως 2 δισεκατ. EUR].
                  
               
                     (77)
                  
                  
                     Έτσι, για την εφαρμογή του ρυθμιστικού μηχανισμού, η CRE αναθεώρησε τις αρχικές BAR που αιτούνταν οι επιχειρήσεις αποθήκευσης προκειμένου να λάβει υπόψη την ανεξάρτητη οικονομική αξιολόγηση της αγοραίας αξίας των περιουσιακών στοιχείων. Η CRE υιοθέτησε, έτσι, τις ακόλουθες αρχικές BAR:
                     
                                 
                                    Την 1/1/2018
                                 
                              
                              
                                 
                                    Storengy (σε δισεκατ. EUR)
                                 
                              
                              
                                 
                                    Teréga (σε δισεκατ. EUR)
                                 
                              
                              
                                 
                                    Géométhane (σε δισεκατ. EUR)
                                 
                              
                           
                                 
                                    Αίτημα της επιχείρησης
                                 
                              
                              
                                 4,0 
                              
                              
                                 1,37 
                              
                              
                                 0,20 
                              
                           
                                 
                                    BAR που καθορίστηκε από την CRE
                                 
                              
                              
                                 3,5 
                              
                              
                                 1,15 
                              
                              
                                 0,19 
                              
                           
                        Πίνακας 4: Οι αρχικές BAR των επιχειρήσεων αποθήκευσης κατά την έναρξη ισχύος του καθεστώτος ρύθμισης
                     
                  
               
                     (78)
                  
                  
                     Όσον αφορά το ποσοστό απόδοσης του κεφαλαίου, η CRE υιοθέτησε τη μέθοδο του μέσου σταθμισμένου κόστους κεφαλαίου (ΜΣΚΚ) προκειμένου να επιτρέψει στην επιχείρηση να χρηματοδοτεί το κόστος εξυπηρέτησης δανείου και να έχει απόδοση ιδίων κεφαλαίων συγκρίσιμη με εκείνη που θα μπορούσε να επιτύχει για επενδύσεις με ανάλογα επίπεδα κινδύνου. Η CRE υποστήριξε ότι το ΜΣΚΚ είναι μια μέθοδος που χρησιμοποιείται συχνά από τις ευρωπαϊκές ρυθμιστικές αρχές για τον καθορισμό του ποσοστού απόδοσης των περιουσιακών στοιχείων των υποδομών που υπόκεινται σε ρύθμιση.
                  
               
                     (79)
                  
                  
                     Βασιζόμενη σε οικονομικές μελέτες και στην εργασία εξωτερικών συμβούλων (23), η CRE όρισε το ΜΣΚΚ στο 5,75 % για τα έτη 2018 και 2019. Για την περίοδο 2020-2023, η CRE υιοθέτησε ΜΣΚΚ ίσο με 4,75 %. Η επιλεγείσα μέθοδος για τον καθορισμό του ΜΣΚΚ για το τέλος ATS 2 παραμένει η ίδια με εκείνη που χρησιμοποιήθηκε για το τέλος ATS 1. Η εξέλιξη εξηγείται από τη μείωση του κόστους χρηματοδότησης, την προγραμματισμένη μείωση του φόρου εταιρειών και την αύξηση του συντελεστή βήτα των περιουσιακών στοιχείων. Αυτή η αύξηση του συντελεστή βήτα των περιουσιακών στοιχείων αντανακλά τον συνυπολογισμό του χρηματοοικονομικού κινδύνου, και ιδίως του λανθάνοντος κόστους που επισύρει η ενεργειακή μετάβαση για τους μετόχους των εταιρειών υποδομών φυσικού αερίου.
                  
               
                     (80)
                  
                  
                     Απουσία συγκρίσιμης επιχείρησης αποθήκευσης εισηγμένης στο χρηματιστήριο, η CRE έλαβε ως ποσοστό αναφοράς το ΜΣΚΚ των ΔΔΜ φυσικού αερίου προσαυξάνοντάς το με ασφάλιστρο κινδύνου ειδικά για την αποθήκευση. Το ασφάλιστρο αυτό καθορίστηκε στις 50 μονάδες βάσης, λαμβάνοντας υπόψη τη συγκέντρωσης των εγκαταστάσεων αποθήκευσης, τον γεωλογικό κίνδυνο του υπεδάφους και του κινδύνου υποκατάστασης από τους τερματικούς σταθμούς ΥΦΑ, καθώς και τις γραμμές διασύνδεσης με άλλες χώρες.
                  
               
                     (81)
                  
                  
                     Η CRE επισήμανε επίσης ότι το εν λόγω ποσοστό απόδοσης είναι μικρότερο από εκείνο που χορηγείται στους υποκείμενους σε ρύθμιση φορείς εκμετάλλευσης των τερματικών σταθμών ΥΦΑ (7,25 %, κατά την έναρξη εφαρμογής του μέτρου) των οποίων η δραστηριότητα ενέχει μεγαλύτερους κινδύνους κυρίως σε εμπορικό επίπεδο λόγω της συνύπαρξης υποκείμενων και μη υποκείμενων σε ρύθμιση τερματικών σταθμών ΥΦΑ και του πιο περιορισμένου αριθμού πελατών. Εξάλλου, η CRE παρέθεσε το παράδειγμα του ποσοστού απόδοσης 6,5 % που είχε ορίσει η ρυθμιστική αρχή της Ιταλίας για την αποθήκευση φυσικού αερίου.
                  
               3.6.3.   Επενδύσεις
         
         
                     (82)
                  
                  
                     Κάθε χρόνο, κατ’ εφαρμογή του άρθρου L.421-7-1 του ενεργειακού κώδικα, οι φορείς εκμετάλλευσης εγκαταστάσεων υπόγειας αποθήκευσης φυσικού αερίου διαβιβάζουν στην CRE, προς έγκριση, το ετήσιο πρόγραμμα επενδύσεών τους. Σε αυτό το πλαίσιο, η CRE «μεριμνά για την υλοποίηση των αναγκαίων επενδύσεων για την ορθή ανάπτυξη των αποθηκεύσεων και για την πρόσβαση σε αυτές με διαφάνεια και χωρίς διακρίσεις».
                  
               
                     (83)
                  
                  
                     Στο δεύτερο τέλος αποθήκευσης, η CRE θέσπισε κίνητρα με στόχο τον έλεγχο των εξόδων για διάφορες κατηγορίες επενδύσεων.
                  
               3.6.4.   Λογαριασμός τακτοποίησης δαπανών και εσόδων
         
         
                     (84)
                  
                  
                     Το επιτρεπόμενο εισόδημα ορίζεται από την CRE με βάση τις προβλέψεις των επιχειρήσεων σχετικά με τα έξοδα και τα έσοδά τους για το επόμενο έτος. Ο λογαριασμός τακτοποίησης δαπανών και εσόδων (ΛΤΔΕ) χρησιμοποιήθηκε προκειμένου να ληφθεί υπόψη η διαφορά μεταξύ των κατά πρόβλεψη δαπανών ή εσόδων και των διαπιστούμενων στην πράξη δαπανών ή εσόδων, σε ορισμένο αριθμό προκαθορισμένων λογιστικών στοιχείων. Ο ΛΤΔΕ προστατεύει, συνεπώς, τις επιχειρήσεις από τις διακυμάνσεις ορισμένων στοιχείων εξόδων ή εσόδων. Ο ΛΤΔΕ χρησιμοποιείται επίσης για την καταβολή των οικονομικών κινήτρων που απορρέουν από την εφαρμογή των μηχανισμών προτρεπτικής ρύθμισης καθώς και για τον συνυπολογισμό ενδεχόμενων υπεραξιών εκποίησης ή λανθάνοντος κόστους, κατόπιν εγκρίσεως της CRE.
                  
               
                     (85)
                  
                  
                     Για το τέλος ATS 1, κατά την πρώτη περίοδο εφαρμογής του ρυθμιστικού μηχανισμού για την αποθήκευση, η CRE υιοθέτησε ένα πλαίσιο τιμολόγησης στο οποίο οι αποκλίσεις ανάμεσα στο σύνολο των κατά πρόβλεψη δαπανών και εσόδων και στο σύνολο των πραγματικών δαπανών και εσόδων υποβλήθηκαν εκ των υστέρων σε τακτοποίηση. Το τέλος ήταν συνεπώς εξολοκλήρου βασισμένο στον ΛΤΔΕ χωρίς παροχή κινήτρων σε στοιχεία δαπανών ή εσόδων.
                  
               
                     (86)
                  
                  
                     Για το τέλος ATS 2, το πεδίο εφαρμογής του ΛΤΔΕ που εφαρμόζει η CRE συνάδει με το γενικό πλαίσιο για το σύνολο των τελών των δικτύων ηλεκτρικής ενέργειας και των υποδομών φυσικού αερίου. Έτσι, μόνον ορισμένα προκαθορισμένα λογιστικά στοιχεία υπόκεινται σε εκ των υστέρων κάλυψη των αποκλίσεων μεταξύ των κατά πρόβλεψη και των πραγματικών ποσών μέσω του ΛΤΔΕ. Τα στοιχεία που καλύπτονται στον ΛΤΔΕ αφορούν κυρίως τις κεφαλαιουχικές δαπάνες ή τα έσοδα από την εμπορία. Αντιθέτως, σχεδόν το σύνολο των δαπανών εκμετάλλευσης εντάσσονται σε καθεστώς παροχής κινήτρων, είτε εξολοκλήρου (το 100 % των αποκλίσεων μεταξύ των κατά πρόβλεψη και των πραγματικών ποσών συνιστά επιβάρυνση ή κέρδος για την επιχείρηση) είτε εν μέρει (π.χ. για τις ενεργειακές δαπάνες όπου το κίνητρο ανέρχεται στο 20 %, το 80 % των αποκλίσεων καλύπτονται από τον ΛΤΔΕ).
                  
               3.7.   Δικαιούχοι
         
         
                     (87)
                  
                  
                     Δικαιούχοι του μέτρου είναι οι φορείς εκμετάλλευσης των υποδομών αποθήκευσης φυσικού αερίου, που εμπίπτουν στο πεδίο εφαρμογής του ρυθμιστικού μηχανισμού. Από την έναρξη ισχύος του μέτρου, πρόκειται για τις εταιρείες Storengy, Teréga και Géométhane.
                  
               3.8.   Χρηματοδότηση του μέτρου μέσω των τελών χρήσης των δικτύων μεταφοράς
         
         
                     (88)
                  
                  
                     Η χρηματοδότηση του επιτρεπόμενου εισοδήματος των επιχειρήσεων αποθήκευσης προέρχεται, αφενός, από τα έσοδα που εισπράττονται απευθείας από τις επιχειρήσεις αποθήκευσης και, αφετέρου, όταν τα εν λόγω έσοδα είναι χαμηλότερα από το επιτρεπόμενο εισόδημα, από την αποζημίωση αποθήκευσης που ισούται με τη διαφορά μεταξύ του επιτρεπόμενου εισοδήματος και των απευθείας εισπραχθέντων εσόδων.
                     
                        Αποζημίωση = επιτρεπόμενο εισόδημα – απευθείας εισπραχθέντα έσοδα
                     
                  
               
                     (89)
                  
                  
                     Τα έσοδα που εισπράττονται απευθείας από τις επιχειρήσεις προέρχονται στην πλειοψηφία τους από τις δημοπρασίες, αλλά και από ενδεχόμενα παλαιότερα μακροπρόθεσμα συμβόλαια και από πρόσθετες υπηρεσίες.
                  
               
                     (90)
                  
                  
                     Την αποζημίωση αποθήκευσης εισπράττουν οι ΔΔΜ από τους προμηθευτές φυσικού αερίου μέσω ειδικής χρέωσης, της «χρέωσης αποθήκευσης», που περιλαμβάνεται στα τέλη χρήσης του δικτύου μεταφοράς (τέλος ATRT) σύμφωνα με τους όρους που έχουν καθοριστεί από την CRE (βλέπε αιτιολογική σκέψη 21).
                  
               
                     (91)
                  
                  
                     Ως ένα πρώτο στοιχείο, θα πρέπει να επισημανθεί ότι στη Γαλλία δραστηριοποιούνται δύο ΔΔΜ, δηλαδή δύο κάτοχοι άδειας εκμετάλλευσης του συστήματος αγωγών μεταφοράς φυσικού αερίου δυνάμει του άρθρου L.431-1 του ενεργειακού κώδικα: η GRTgaz και η Teréga (πρώην TIGF).
                  
               
                     (92)
                  
                  
                     Η GRTgaz είναι ανώνυμη εταιρεία που ανήκει κατά 75 % στην ENGIE και κατά 25 % στην Société d’Infrastructures Gazière. Η GRTgaz, που τελεί υπό τον άμεσο έλεγχο της ENGIE, είναι ανεξάρτητη έναντι των άλλων μερών της κάθετα ολοκληρωμένης εταιρείας της (όμιλος ENGIE) σε συμμόρφωση με το μοντέλο του ανεξάρτητου ΔΔΜ, γεγονός που διασφαλίζει τον αποτελεσματικό διαχωρισμό των δραστηριοτήτων του ΔΔΜ και των δραστηριοτήτων παραγωγής ή προμήθειας (24).
                  
               
                     (93)
                  
                  
                     Όπως περιγράφηκε στην αιτιολογική σκέψη 9, η Teréga ανήκει σε ποσοστό 40,5 % στη Snam, ποσοστό 31,5 % στη GIC, ποσοστό 18 % στην EDF Investissement και ποσοστό 10 % στην Prédica. Η Teréga πληροί επίσης τις προϋποθέσεις του ανεξάρτητου ΔΔΜ (25).
                  
               3.8.1.   Καθορισμός από την CRE της χρέωσης αποθήκευσης που περιλαμβάνεται στα τέλη χρήσης των δικτύων μεταφοράς
         
         
                     (94)
                  
                  
                     Σύμφωνα με το άρθρο L.452-1, έκτο εδάφιο, του ενεργειακού κώδικα, «[τ]α τέλη χρήσης των δικτύων μεταφοράς φυσικού αερίου εισπράττονται από τους διαχειριστές των εν λόγω δικτύων. Οι διαχειριστές δικτύων μεταφοράς καταβάλλουν στις επιχειρήσεις υπόγειας αποθήκευσης φυσικού αερίου που αναφέρονται στο άρθρο L. 421-3-1 μέρος του εισπραχθέντος ποσού σύμφωνα με τις διαδικασίες που έχει καθορίσει η Ρυθμιστική Επιτροπή Ενέργειας».
                  
               
                     (95)
                  
                  
                     Σύμφωνα με το άρθρο L.452-2 του ενεργειακού κώδικα «[ο]ι μέθοδοι που χρησιμοποιούνται για τον υπολογισμό των τελών χρήσης των δικτύων μεταφοράς φυσικού αερίου, […] καθορίζονται από τη Ρυθμιστική Επιτροπή Ενέργειας».
                  
               
                     (96)
                  
                  
                     Με βάση τις ανωτέρω διατάξεις, με την υπ’ αριθ. °2018-069 απόφαση της 22ας Μαρτίου 2018 (26), η CRE καθόρισε τον τρόπο υπολογισμού της χρέωσης αποθήκευσης, που εφαρμόζεται από την 1η Απριλίου 2018.
                  
               
                     (97)
                  
                  
                     Η χρέωση αποθήκευσης που καταβάλλει κάθε προμηθευτής πρέπει, σύμφωνα με την CRE, να αντιστοιχεί στην αξία της «ασφάλειας εφοδιασμού», δηλαδή στην απόδοση των εγκαταστάσεων αποθήκευσης που διασφαλίζουν κατά προτεραιότητα την τροφοδοσία σε φυσικό αέριο των πελατών στους οποίους δεν είναι δυνατό να υπάρξει διακοπή τροφοδοσίας, δηλαδή κυρίως τους οικιακούς πελάτες.
                  
               3.8.2.   Πληρωμή της χρέωσης αποθήκευσης από τους προμηθευτές και μετακύλιση στους τελικούς πελάτες
         
         
                     (98)
                  
                  
                     Όσον αφορά την υποχρέωση πληρωμής του τέλους αποθήκευσης από τους προμηθευτές, με την απόφαση της 22ας Μαρτίου 2018 η CRE θέσπισε τη χρέωση αποθήκευσης στα τέλη ATRT προσθέτοντας νέες διατάξεις στην απόφαση αριθ. °2018-022 της 7ης Φεβρουαρίου 2018 σχετικά με την εξέλιξη του τέλους χρήσης των δικτύων μεταφοράς φυσικού αερίου της GRTgaz και της TIGF από την 1η Απριλίου 2018.
                  
               
                     (99)
                  
                  
                     Η τροποποίηση αυτή συνεπάγεται ότι «κάθε προμηθευτής στον οποίο χορηγείται αμετάβλητη δυναμικότητα παράδοσης σε τουλάχιστον ένα σημείο διεπαφής μεταφοράς-διανομής (PITD) υπόκειται σε τιμολογιακή χρέωση αποθήκευσης η οποία συναρτάται με τη χειμερινή διακύμανση των πελατών που είναι συνδεδεμένοι με τα δίκτυα δημόσιας διανομής αερίου στο χαρτοφυλάκιό του την 1η ημέρα κάθε μήνα.».
                  
               
                     (100)
                  
                  
                     Η έννοια του προμηθευτή καλύπτει κάθε «φυσικό ή νομικό πρόσωπο που συνάπτει με ΔΔΜ συμβόλαιο παράδοσης στο δίκτυο μεταφοράς φυσικού αερίου. Ο προμηθευτής είναι, κατά περίπτωση, ο επιλέξιμος πελάτης, ο προμηθευτής ή ο εντολέας τους». Το PITD ορίζεται ως «φυσικό ή θεωρητικό σημείο διεπαφής ανάμεσα σε δίκτυο μεταφοράς και δημόσιο δίκτυο διανομής».
                  
               
                     (101)
                  
                  
                     Επιπλέον, συνάγεται από τη διατύπωση του άρθρου L.452-1, έκτο εδάφιο, του ενεργειακού κώδικα ότι οι ΔΔΜ οφείλουν υποχρεωτικά να παρακρατούν τα τέλη ATRT (βλέπε αιτιολογική σκέψη 94 «εισπράττονται»).
                  
               
                     (102)
                  
                  
                     Όσον αφορά τη μετακύλιση της χρέωσης αποθήκευσης στους τελικούς καταναλωτές, η CRE όρισε ότι οι προμηθευτές μετακυλίουν τη χρέωση αποθήκευσης στους τελικούς πελάτες τους οι οποίοι περιλαμβάνονται στη βάση αποζημίωσης στο σκέλος «Μεταφορά» του λογαριασμού τους. Η CRE δεν έχει στην κατοχή της τον κατάλογο των εν λόγω πελατών.
                  
               
                     (103)
                  
                  
                     Πιο συγκεκριμένα, αυτή η μετακύλιση είναι υποχρεωτική μόνο για τα προκαθορισμένα τιμολόγια πώλησης φυσικού αερίου δυνάμει των άρθρων L.445-3 και R.445-3 του ενεργειακού κώδικα (27). Όσον αφορά τις προσφορές στο πλαίσιο της αγοράς, η μετακύλιση επαφίεται στη διακριτική ευχέρεια του προμηθευτή.
                  
               3.8.3.   Επιμερισμός των πόρων που εισπράττονται από τους ΔΔΜ στις επιχειρήσεις αποθήκευσης σύμφωνα με τη μέθοδο που έχει καθορίσει η CRE
         
         
                     (104)
                  
                  
                     Σύμφωνα με την απόφαση της CRE σχετικά με τη χρέωση αποθήκευσης, μετά την είσπραξή τους, τα έσοδα από τη χρέωση αποθήκευσης καταβάλλονται από τους ΔΔΜ στις διάφορες επιχειρήσεις αποθήκευσης κατ’ αναλογία προς την αποζημίωση που πρέπει να εισπραχθεί (28). Το ποσοστό που επιμερίζεται σε κάθε επιχείρηση αντιστοιχεί στον λόγο της ετήσιας κατά πρόβλεψη αποζημίωσης της επιχείρησης προς τη συνολική κατά πρόβλεψη αποζημίωση των υπό ρύθμιση επιχειρήσεων αποθήκευσης, όπως καθορίζονται από την CRE. Τα ποσοστά αυτά προσδιορίζονται ετησίως στην απόφαση της CRE σχετικά με την εξέλιξη της χρέωσης αποθήκευσης.
                  
               
                     (105)
                  
                  
                     Για τον σκοπό αυτό, σύμφωνα με την απόφαση της CRE, οι ΔΔΜ συνάπτουν συμβόλαιο με την κάθε επιχείρηση αποθήκευσης για τον καθορισμό του τρόπου εκπλήρωσης της υπηρεσίας είσπραξης και καταβολής της αποζημίωσης, το κόστος της οποίας καθορίζεται από την CRE και καλύπτεται από το επιτρεπόμενο εισόδημα των επιχειρήσεων. Για το έτος 2018, το κόστος αυτό ανέρχεται σε 130 000 EUR ανά ΔΔΜ ανά επιχείρηση αποθήκευσης (29).
                  
               3.9.   Προϋπολογισμός
         
         
                     (106)
                  
                  
                     Κάθε χρόνο, το συνολικό ύψος των αποζημιώσεων που καταβάλλονται στις υπό ρύθμιση επιχειρήσεις εξαρτάται από τα έσοδα που προέρχονται από τις δημοπρασίες και το επιτρεπόμενο εισόδημα που έχει καθορίσει η CRE. Το ύψος των αποζημιώσεων που καταβλήθηκαν στις τρεις υπό ρύθμιση επιχειρήσεις αποθήκευσης ανήλθε σε 528 εκατ. EUR το 2018, σε 540 εκατ. EUR το 2019 και σε 251 εκατ. EUR το 2020.
                     
                                  
                              
                              
                                 
                                    2018
                                 
                                 
                                    (σε εκατ. ευρώ)
                                 
                              
                              
                                 
                                    2019
                                 
                                 
                                    (σε εκατ. ευρώ)
                                 
                              
                              
                                 
                                    2020
                                 
                                 
                                    (σε εκατ. ευρώ)
                                 
                              
                           
                                 
                                    Storengy
                                 
                              
                              
                                 402 
                              
                              
                                 392 
                              
                              
                                 199 
                              
                           
                                 
                                    Teréga
                                 
                              
                              
                                 101 
                              
                              
                                 113 
                              
                              
                                 25 
                              
                           
                                 
                                    Géométhane
                                 
                              
                              
                                 26 
                              
                              
                                 36 
                              
                              
                                 28 
                              
                           
                                 
                                    Σύνολο
                                 
                              
                              
                                 528 
                              
                              
                                 540 
                              
                              
                                 251 
                              
                           
                        Πίνακας 5: Απολογισμός της αποζημίωσης αποθήκευσης για τα έτη 2018, 2019 και 2020
                     
                  
               3.10.   Διάρκεια
         
         
                     (107)
                  
                  
                     Οι διατάξεις του νόμου περί υδρογονανθράκων σχετικά με τον μηχανισμό ρύθμισης των επιχειρήσεων αποθήκευσης τέθηκαν σε ισχύ την 1η Ιανουαρίου 2018. Η CRE καθόρισε τα επιτρεπόμενα εισοδήματα των επιχειρήσεων αποθήκευσης από την 1η Ιανουαρίου 2018. Εξάλλου, η πρώτη δημοπρασία των δυναμικοτήτων αποθήκευσης πραγματοποιήθηκε από τις 5 έως τις 29 Μαρτίου 2018 για την περίοδο 2018-2019, ενώ δημοπρασίες οργανώθηκαν και για τις περιόδους 2019-2020 και 2020-2021 (βλέπε πίνακα 2 στην αιτιολογική σκέψη 54).
                  
               
                     (108)
                  
                  
                     Επίσης, η χρέωση αποθήκευσης συμπεριλήφθηκε στο τέλος ATRT από την 1η Απριλίου 2018. Η CRE καθόρισε αρχικά το κατά πρόβλεψη επιτρεπόμενο εισόδημα για περίοδο ρύθμισης δύο ετών (30). Ακολούθως προχώρησε σε εναρμόνιση του πλαισίου ρύθμισης των επιχειρήσεων αποθήκευσης με το πλαίσιο των άλλων τελών υποδομών. Αυτό το δεύτερο τέλος αποθήκευσης εφαρμόζεται για την περίοδο 2020-2023 (31).
                  
               
                     (109)
                  
                  
                     Αυτή τη στιγμή, οι γαλλικές αρχές δεν προβλέπουν ημερομηνία λήξης του μηχανισμού. Απεναντίας, το πεδίο εφαρμογής του μηχανισμού, καθορίστηκε από τον τελευταίο ΠΕΠ (32) έως την αναθεώρηση του τελευταίου. Η εν λόγω αναθεώρηση του ΠΕΠ προβλέπεται για το 2023 και θα τεθεί σε εφαρμογή το αργότερο την 31η Δεκεμβρίου 2028.
                  
               3.11.   Δεσμεύσεις
         
         
                     (110)
                  
                  
                     Οι γαλλικές αρχές ανέλαβαν δύο δεσμεύσεις. Πρώτον, οι γαλλικές αρχές δεσμεύτηκαν να υποβάλουν στην Επιτροπή έκθεση πριν από το τέλος του έτους 2024. Τα σημεία που θα καλύπτει η έκθεση είναι τα ακόλουθα:
                     
                                 —
                              
                              
                                 πληροφορίες σχετικά με την εφαρμογή του μέτρου στη διάρκεια της προηγούμενης περιόδου (2018-2023), ιδίως δε τα αποτελέσματα των δημοπρασιών όσον αφορά τους όγκους, τις τιμές και τα ποσά της απόδοσης που εισπράχθηκε ανά μονάδα,
                              
                           
                                 —
                              
                              
                                 επικαιροποιημένη επισκόπηση της λειτουργίας της αγοράς φυσικού αερίου στη Γαλλία, ιδίως δε στοιχεία που δικαιολογούν την παράταση του μέτρου για την περίοδο 2023-2028, όπως το επίπεδο του περιθωρίου (spread), το επίπεδο της ζήτησης, οι επενδύσεις στο δίκτυο φυσικού αερίου στη Γαλλία και στο εξωτερικό, και οι επενδύσεις στους τερματικούς σταθμούς ΥΦΑ,
                              
                           
                                 —
                              
                              
                                 πληροφορίες σχετικά με την αναθεώρηση του ΠΕΠ το 2023 και τον ενδεχόμενο αντίκτυπό της στο πεδίο εφαρμογής του μέτρου,
                              
                           
                                 —
                              
                              
                                 η μέθοδος υπολογισμού της εγγυημένης απόδοσης κατά τη διάρκεια της περιόδου ρύθμισης 2023-2028. Σε περίπτωση τροποποίησης της μεθόδου υπολογισμού, η Επιτροπή αναμένει ενημέρωση σχετικά με τους λόγους που υπαγόρευσαν την τροποποίηση,
                              
                           
                                 —
                              
                              
                                 τα στοιχεία για τον αντίκτυπο του μέτρου στον ανταγωνισμό, με έμφαση στις πιθανές στρεβλώσεις του ανταγωνισμού που αναφέρονται στην απόφαση, π.χ., τον αντίκτυπο του μέτρου στις εγκαταστάσεις αποθήκευσης φυσικού αερίου των γειτονικών κρατών μελών, στις γραμμές διασύνδεσης και στους τερματικούς σταθμούς ΥΦΑ της Γαλλίας. Τα στοιχεία αυτά θα πρέπει να τεκμηριώνονται με παλαιότερα στοιχεία σχετικά με τη χρήση των εν λόγω περιουσιακών στοιχείων καθώς και με κατάλληλες τροποποιήσεις του κανονιστικού πλαισίου για την αποθήκευση του φυσικού αερίου στις γειτονικές χώρες της Γαλλίας. Πρέπει επίσης να αξιολογηθεί και να ποσοτικοποιηθεί ο αντίκτυπος του μέτρου στο λιανικό εμπόριο της Γαλλίας.
                              
                           
               
                     (111)
                  
                  
                     Δεύτερον, οι γαλλικές αρχές δεσμεύονται να δημοσιεύουν τις ακόλουθες πληροφορίες σε ειδικό συγκεφαλαιωτικό ιστότοπο για τις κρατικές ενισχύσεις στη Γαλλία (33) καθώς και στο Transparency Award Module: σύνδεσμο για πρόσβαση στο πλήρες κείμενο του μηχανισμού και των διαδικασιών εφαρμογής του· την ταυτότητα των δικαιούχων των ταμειακών ροών· τη μορφή των ταμειακών ροών· το ποσό που καταβάλλεται σε κάθε δικαιούχο· την ημερομηνία καταβολής· το είδος επιχείρησης (ΜΜΕ/μεγάλη εταιρεία), την περιοχή στην οποία εδρεύει ο δικαιούχος και τον βασικό τομέα οικονομικής δραστηριότητας του δικαιούχου.
                  
               3.12.   Λόγοι για την κίνηση της επίσημης διαδικασίας έρευνας
         
         
                     (112)
                  
                  
                     Η Επιτροπή διατύπωσε, στην απόφαση για την κίνηση της διαδικασίας, την προκαταρκτική εκτίμηση ότι ο ρυθμιστικός μηχανισμός συνιστά κρατική ενίσχυση κατά την έννοια του άρθρου 107 παράγραφος 1 της ΣΛΕΕ η οποία ενδέχεται να συμβατή με την εσωτερική αγορά κατά την έννοια του άρθρου 107 παράγραφος 3 στοιχείο γ) της ΣΛΕΕ. Ωστόσο, στο στάδιο της επίσημης διαδικασίας έρευνας, η Επιτροπή είχε εκφράσει αμφιβολίες σχετικά με την αναλογικότητα του ρυθμιστικού μηχανισμού και την ύπαρξη στρεβλώσεων του ανταγωνισμού.
                  
               
                     (113)
                  
                  
                     Ειδικότερα, αφενός, η Επιτροπή είχε επισημάνει ότι, για τους σκοπούς του καθορισμού του επιτρεπόμενου εισοδήματος των επιχειρήσεων αποθήκευσης, η CRE επιτρέπει στις επιχειρήσεις αποθήκευσης να λαμβάνουν απόδοση του παγίου κεφαλαίου. Για τον υπολογισμό της εν λόγω απόδοσης πραγματοποιείται αποτίμηση της αξίας των υπό ρύθμιση περιουσιακών στοιχείων. Η Επιτροπή εξέφρασε αμφιβολίες σχετικά με την ανεξάρτητη οικονομική αποτίμηση της αγοραίας αξίας των περιουσιακών στοιχείων κατά τον χρόνο εφαρμογής του ρυθμιστικού μηχανισμού από την CRE, γεγονός που θα μπορούσε να θέσει υπό αμφισβήτηση την αναλογικότητα του μέτρου.
                  
               
                     (114)
                  
                  
                     Αφετέρου, με βάση τις πληροφορίες που τέθηκαν στη διάθεσή της στο πλαίσιο της επίσημης διαδικασίας έρευνας, η Επιτροπή δεν μπορούσε να αποκλείσει το ενδεχόμενο ο μηχανισμός να προκαλεί στρεβλώσεις του ανταγωνισμού. Αυτές οι αδικαιολόγητες στρεβλώσεις του ανταγωνισμού θα μπορούσαν να παρατηρηθούν i) μεταξύ των προμηθευτών φυσικού αερίου της Γαλλίας και των άλλων κρατών μελών, ii) μεταξύ των επιχειρήσεων αποθήκευσης φυσικού αερίου, αφενός, και των φορέων εκμετάλλευσης ΥΦΑ και των διαχειριστών των γραμμών διασύνδεσης, αφετέρου, και iii) μεταξύ των γαλλικών επιχειρήσεων αποθήκευσης φυσικού αερίου και των αντίστοιχων επιχειρήσεων άλλων κρατών μελών.
                  
               4.   ΠΑΡΑΤΗΡΉΣΕΙΣ ΤΗΣ ΓΑΛΛΊΑΣ
         
         
                     (115)
                  
                  
                     Η Γαλλία διαβίβασε στην Επιτροπή τις παρατηρήσεις της επισυνάπτοντας σε αυτές τις παρατηρήσεις της CRE. Οι παρατηρήσεις της CRE θεωρούνται, ως εξ αυτού, αναπόσπαστο μέρος των παρατηρήσεων της Γαλλίας.
                  
               
                     (116)
                  
                  
                     Η Γαλλία θεωρεί ότι οι αμφιβολίες που εξέφρασε η Επιτροπή σχετικά με τη μεταρρύθμιση στον τομέα της αποθήκευσης του φυσικού αερίου είναι αβάσιμες.
                  
               4.1.   Ύπαρξη ενίσχυσης
         
         
                     (117)
                  
                  
                     Κατ’ αρχάς, η Γαλλία αμφισβητεί ότι το επίμαχο μέτρο ενέχει κρατικούς πόρους. Επίσης, κατά την άποψή της, δεν μπορεί να θεωρηθεί ότι η μετάβαση από ένα καθεστώς διαπραγμάτευσης σε καθεστώς ρύθμισης στοιχειοθετεί οικονομικό πλεονέκτημα για την επιχείρηση στην οποία επιβάλλεται. Η Γαλλία αμφισβητεί επίσης ότι οι διαχειριστές γραμμών διασύνδεσης και τερματικών σταθμών ΥΦΑ είναι ανταγωνιστές των επιχειρήσεων αποθήκευσης.
                  
               
                     (118)
                  
                  
                     Ακολούθως, όσον αφορά τη χρηματοδότηση από κρατικούς πόρους, η Γαλλία αμφισβητεί ότι η κάλυψη μέρους των εξόδων των φορέων εκμετάλλευσης βασικών υποδομών αποθήκευσης φυσικού αερίου ενέχει χαρακτήρα υποχρεωτικής εισφοράς. Το τέλος χρήσης των δικτύων μεταφοράς φυσικού αερίου καταβάλλεται από τους προμηθευτές φυσικού αερίου ως τίμημα για την υπηρεσία παράδοσης, η οποία έχει διαστασιολογηθεί με υψηλό επίπεδο αξιοπιστίας και μακροπρόθεσμη ικανότητα να ανταποκρίνεται σε εύλογη ζήτηση (34).
                  
               
                     (119)
                  
                  
                     Η Γαλλία επισημαίνει επίσης ότι η μετακύλιση του τέλους χρήσης του δικτύου μεταφοράς στον λογαριασμό του καταναλωτή φυσικού αερίου είναι υποχρεωτική μόνο για τους καταναλωτές που επιλέγουν να επωφεληθούν από τα προκαθορισμένα τιμολόγια πώλησης του φυσικού αερίου. Οι προσφορές στο πλαίσιο του προκαθορισμένου τιμολογίου πώλησης αντιπροσωπεύουν, σύμφωνα με το γαλλικό κράτος, το μικρότερο ποσοστό της προμήθειας φυσικού αερίου στη Γαλλία (35), πόσο μάλλον εφόσον προβλέπεται σταδιακή κατάργηση των προκαθορισμένων τιμολογίων πώλησης του φυσικού αερίου (36).
                  
               
                     (120)
                  
                  
                     Εξάλλου, όσον αφορά το παρεχόμενο πλεονέκτημα, η Γαλλία παρατηρεί αρχικά ότι ο καθορισμός του κόστους κεφαλαίου λαμβάνει υπόψη τον μικρότερο κίνδυνο που ενέχουν οι υπό ρύθμιση δραστηριότητες παρέχοντας μια ελάχιστη απόδοση των δεσμευμένων κεφαλαίων σε σχέση με τις μη ρυθμιζόμενες δραστηριότητες. Δεύτερον, η Γαλλία αμφισβητεί ότι τα έσοδα που εισπράττονται από μια επιχείρηση αποθήκευσης στο πλαίσιο του υπό ρύθμιση καθεστώτος είναι συστηματικά υψηλότερα από τα έσοδα που θα εισέπραττε η ίδια επιχείρηση υπό καθεστώς διαπραγμάτευσης (37). Εξάλλου, η Γαλλία υπενθυμίζει ότι το ρυθμιστικό πλαίσιο που εφαρμόζεται από το 2018 είναι συμμετρικό: είναι δυνατό να αντιστραφούν οι όροι και να καταβληθεί η «αποζημίωση» από τις επιχειρήσεις αποθήκευσης εάν τα έσοδα εμπορίας υπερέβαιναν το επιτρεπόμενο εισόδημα που έχει καθορίσει η CRE. Συνεπώς, το μοντέλο ρύθμισης δεν μπορεί να αποσυνδεθεί από τις υποχρεώσεις και την απώλεια οικονομικών ευκαιριών που υφίστανται οι επιχειρήσεις αποθήκευσης στο πλαίσιο του εν λόγω μοντέλου.
                  
               
                     (121)
                  
                  
                     Οι λογιστικές αποσβέσεις ύψους 494 εκατ. EUR, που εμφάνισε ο όμιλος ENGIE για την υπό ρύθμιση δραστηριότητα αποθήκευσής λίγες ημέρες μετά τη δημοσίευση των παραμέτρων που ορίστηκαν από την CRE για το τέλος αποθήκευσης, καταδεικνύουν αυτή την απώλεια ελπίδας για κέρδη που συνδέονται με ευνοϊκές συνθήκες αγοράς. Τέλος, η Γαλλία υπενθυμίζει ότι η καθιέρωση του ρυθμιστικού μηχανισμού δεν είχε ως αποτέλεσμα αύξηση του εισοδήματος των γαλλικών επιχειρήσεων αποθήκευσης μεταξύ 2017 και 2018, με εξαίρεση την εταιρεία Storengy. Η Γαλλία υπογραμμίζει επίσης ότι η Storengy, σε επίπεδο συγκρίσιμων περιθωρίων, εισπράττει βάσει του πλαισίου ρύθμισης επιτρεπόμενο εισόδημα το οποίο είναι μικρότερο από τα εισοδήματα που προέρχονται από την εμπορία υπό καθεστώς διαπραγμάτευσης.
                  
               
                     (122)
                  
                  
                     Η Γαλλία θεωρεί ότι δεν έχει νόημα να επικεντρώνεται κανείς στην κατάσταση των επιχειρήσεων αποθήκευσης σε άλλα κράτη μέλη όταν πρόκειται για την ανάλυση του επιλεκτικού χαρακτήρα του παρεχόμενου πλεονεκτήματος. Πράγματι, παραπέμπει στο Γενικό Δικαστήριο και στο Δικαστήριο, που έχουν επισημάνει ότι «η προϋπόθεση σχετικά με τον επιλεκτικό χαρακτήρα […] μπορεί να εκτιμηθεί μόνο στο επίπεδο ενός και μοναδικού κράτους μέλους» (38). Σε κάθε περίπτωση, η Γαλλία επισημαίνει ότι οι επιχειρήσεις αποθήκευσης των άλλων κρατών μελών δεν βρίσκονται σε συγκρίσιμη πραγματική και νομική κατάσταση όσον αφορά τον επιδιωκόμενο στόχο του επίμαχου μέτρου, δηλαδή την ασφάλεια εφοδιασμού της Γαλλίας σε φυσικό αέριο.
                  
               
                     (123)
                  
                  
                     Αναφορικά με τους διαχειριστές γραμμών διασύνδεσης, αφενός, και τους φορείς εκμετάλλευσης τερματικών σταθμών ΥΦΑ, αφετέρου, η Γαλλία υπενθυμίζει ότι όλες αυτές οι επιχειρήσεις υπάγονται σε καθεστώς ρύθμισης στη Γαλλία (39). Επωφελούνται επομένως από ρυθμιστικούς μηχανισμούς πολύ παρεμφερείς με τον μηχανισμό που εφαρμόζεται για την αποθήκευση, συμπεριλαμβανομένου του καθορισμού από τη ρυθμιστική αρχή ενός επιτρεπόμενου εισοδήματος με το οποίο καλύπτουν τα έξοδά τους. Η Γαλλία θεωρεί, ως εκ τούτου, ότι δεν μπορεί να υποστηριχθεί ότι το επίμαχο μέτρο δεν παρέχει επιλεκτικό πλεονέκτημα στις συγκεκριμένες επιχειρήσεις έναντι των διαχειριστών γραμμών διασύνδεσης και των φορέων εκμετάλλευσης τερματικών σταθμών ΥΦΑ.
                  
               
                     (124)
                  
                  
                     Όσον αφορά τις επιπτώσεις στον ανταγωνισμό και στις συναλλαγές μεταξύ των κρατών μελών, η Γαλλία θεωρεί ότι οι διαχειριστές γραμμών διασύνδεσης και οι φορείς εκμετάλλευσης τερματικών σταθμών ΥΦΑ δεν λειτουργούν ανταγωνιστικά προς τις επιχειρήσεις αποθήκευσης (βλέπε επίσης αιτιολογικές σκέψεις 133 και εξής).
                  
               4.2.   Συμβατότητα του επίμαχου μέτρου με την εσωτερική αγορά
         
         4.2.1.   Αναλογικότητα
         
         
                     (125)
                  
                  
                     Η Γαλλία εξηγεί ότι η ρύθμιση που βασίζεται στα έξοδα των επιχειρήσεων είναι μια ευρέως διαδεδομένη προσέγγιση μεταξύ των ευρωπαϊκών ρυθμιστικών αρχών. Εγγυάται αφενός στις επιχειρήσεις ότι θα διαθέτουν επαρκή εισοδήματα για τη διατήρηση της δραστηριότητάς τους και αφετέρου στους τελικούς καταναλωτές ότι δεν θα πληρώνουν για την αποθήκευση τίμημα υψηλότερο από την πραγματική αξία της παρεχόμενης υπηρεσίας. Αντίθετα, η Γαλλία εξηγεί ότι, κατά την άποψή της, μια μέθοδος βασισμένη στο επίπεδο των περιθωρίων (spreads) δεν θα ήταν αξιόπιστη, και θα μπορούσε, ανάλογα με τη βραχυπρόθεσμη εξέλιξη των αγοραίων τιμών, να μην εγγυάται την κάλυψη των εξόδων των επιχειρήσεων ή, απεναντίας, να παράγει αδικαιολόγητα κέρδη.
                  
               
                     (126)
                  
                  
                     Η CRE επέλεξε, για τον καθορισμό του επιπέδου του τέλους αποθήκευσης, μια ρύθμιση που βασίζεται στην κάλυψη εκείνων των εξόδων των επιχειρήσεων αποθήκευσης τα οποία θεωρείται ότι αντιστοιχούν στα έξοδα μιας αποδοτικής επιχείρησης. Έτσι, η CRE καθορίζει για κάθε επιχείρηση ένα επιτρεπόμενο εισόδημα κατά τρόπο ώστε να καλύπτει τα έξοδα που αντιστοιχούν στις δαπάνες εκμετάλλευσης, καθώς και στην απόσβεση των περιουσιακών στοιχείων και του κόστους κεφαλαίου. Για τον καθορισμό του αρχικού επιπέδου της BAR των επιχειρήσεων αποθήκευσης την 1η Ιανουαρίου 2018, η CRE προχώρησε σε επανεκτίμηση, στις 31 Δεκεμβρίου 2016, της ακαθάριστης λογιστικής αξίας των περιουσιακών στοιχείων των επιχειρήσεων (βλέπε αιτιολογικές σκέψεις 55 και εξής σχετικά με τον καθορισμό των επιτρεπόμενων εισοδημάτων).
                  
               
                     (127)
                  
                  
                     Επικουρικά, η Γαλλία υποβάλλει συμπληρωματικά στοιχεία ανάλυσης με σκοπό να αποδείξει ότι άλλες μέθοδοι καταλήγουν σε τιμές BAR που συνάδουν με τη μέθοδο της CRE.
                  
               
                     (128)
                  
                  
                     Η αξία των επιχειρήσεων αποθήκευσης στους λογαριασμούς των μετόχων τους προσδιορίζεται με εφαρμογή των λογιστικών προτύπων και σε συνάρτηση με την προοπτική προσδοκώμενων εισοδημάτων από τη δραστηριότητα σε μακροπρόθεσμο επίπεδο. Για τη Storengy, η CRE όρισε αξία αρχικής BAR στα 3,5 δισεκατ. EUR, με την αποτίμηση της αξίας της Storengy στους λογαριασμούς της ENGIE στις 31 Δεκεμβρίου 2016 να ανέρχεται σε [3 έως 5 δισεκατ. EUR]. Για τη Teréga, η CRE όρισε αξία αρχικής BAR στα 1 156 εκατ. EUR, με την αποτίμηση του τομέα αποθήκευσης στους λογαριασμούς της μητρικής εταιρείας στις 31 Δεκεμβρίου 2016 να ανέρχεται σε [1 έως 2 δισεκατ. EUR].
                  
               
                     (129)
                  
                  
                     Οι πρόσφατες συναλλαγές διαφωτίζουν επίσης σχετικά με την αξία των επιχειρήσεων και την αποτίμηση των δραστηριοτήτων αποθήκευσης στο πλαίσιο των συναλλαγών. Π.χ., με βάση τις συναλλαγές που διενεργήθηκαν σε σχέση με το κεφάλαιο της εταιρείας Teréga το 2013 (40) και το 2015 (41), η αξία των περιουσιακών στοιχείων του τομέα αποθήκευσης εκτιμάται από [1 έως 2 δισεκατ. EUR].
                  
               
                     (130)
                  
                  
                     Επιπροσθέτως, η Γαλλία αναφέρει ότι εξωτερικοί σύμβουλοι εργάστηκαν επίσης για την αποτίμηση των BAR των επιχειρήσεων. Για τη Storengy, ο υπολογισμός που πραγματοποιήθηκε από την εταιρεία συμβούλων […] για λογαριασμό της CRE κατέληξε στο ποσό των [3 έως 5 δισεκατ. EUR]. Η Γαλλία παραπέμπει επίσης στη μελέτη της PwC, η οποία είχε ανατεθεί από την Teréga, που αποτίμησε τη BAR το 2018 σε [1 έως 2 δισεκατ. EUR].
                  
               
                     (131)
                  
                  
                     Τέλος, η Γαλλία θεωρεί ότι μια εναλλακτική μέθοδος, η οποία θα συνίστατο στην ανασύσταση του ιστορικού των εσόδων της επιχείρησης, με σκοπό να προσδιοριστεί αν κάλυπταν τις παλαιότερες επενδύσεις, δεν θα ήταν αρκετά αξιόπιστη για τον καθορισμό της τιμής της BAR. Μια τέτοια μέθοδος θα προϋπέθετε πράγματι ανασύσταση, με αφετηρία την ημερομηνία πρώτης λειτουργίας, των παλαιότερων περιουσιακών στοιχείων αποθήκευσης (τέλος της δεκαετίας του 1950), των ελεύθερων ταμειακών ροών (free cash-flows) της κάθε επιχείρησης που αντιστοιχούν στα ταμειακά διαθέσιμα της επιχείρησης μετά τη χρηματοδότηση των αναγκών της σε κεφάλαια κίνησης, των φόρων και των επενδύσεών της, προκειμένου να συγκριθούν με την ακαθάριστη αξία των περιουσιακών στοιχείων.
                  
               
                     (132)
                  
                  
                     Η ανασύσταση αυτή φαίνεται να αποτελεί ιδιαίτερα σύνθετο εγχείρημα, τόσο λόγω της απαιτούμενης προσπάθειας εξαντλητικής τεκμηρίωσης, όσο και λόγω των οργανωτικών και κεφαλαιουχικών εξελίξεων των υφιστάμενων εταιρειών αποθήκευσης: αφενός, για τη Storengy, που αποτελεί μέρος ενός ολοκληρωμένου μοντέλου στους κόλπους της Gaz de France/GDF Suez, η ανασύσταση του ιστορικού θα ενείχε κατ’ ανάγκη υποθέσεις μεταβίβασης της δραστηριότητας. Αφετέρου, η Teréga υπήρξε αντικείμενο διαδοχικών εκποιήσεων.
                  
               4.2.2.   Αρνητικές επιπτώσεις στον ανταγωνισμό και τις συναλλαγές
         
         
                     (133)
                  
                  
                     Όσον αφορά τις στρεβλώσεις του ανταγωνισμού μεταξύ των Γάλλων προμηθευτών και των προμηθευτών άλλων κρατών μελών που δεσμεύουν δυναμικότητες αποθήκευσης στη Γαλλία, η Γαλλία εξηγεί ότι η «εθνικότητα» του προμηθευτή δεν έχει καμία σημασία. Οι δημοπρασίες είναι ανοικτές για το σύνολο των παραγόντων της αγοράς που είναι κάτοχοι άδειας προμήθειας φυσικού αερίου. Αυτή η άδεια προμήθειας δεν προορίζεται μόνο για τους Γάλλους προμηθευτές και μπορεί να αποκτηθεί από όλους όσοι είναι εγκατεστημένοι στην επικράτεια κράτους μέλους της Ένωσης (42). Επιπλέον, οι γαλλικές αρχές υπογραμμίζουν ότι για την ίδια υπηρεσία παράδοσης, εφαρμόζεται το ίδιο τέλος χρήσης των δικτύων μεταφοράς φυσικού αερίου τόσο στους Γάλλους προμηθευτές όσο και στους προμηθευτές από άλλα κράτη μέλη.
                  
               
                     (134)
                  
                  
                     Κατά την άποψη της Γαλλίας, οι εγκαταστάσεις αποθήκευσης δεν ανταγωνίζονται τις γραμμές διασύνδεσης και τους τερματικούς σταθμούς ΥΦΑ. Η Γαλλία, επισημαίνει αρχικά ότι η Επιτροπή δεν εξέτασε ποτέ το ενδεχόμενο ύπαρξης μιας ενιαίας αγοράς που περιλαμβάνει την αποθήκευση φυσικού αερίου, τις υποδομές επαναεριοποίησης και τις γραμμές διασύνδεσης. Επίσης, η Γαλλία υπογραμμίζει ότι, στις αναλύσεις σχετικά με την ικανότητα του συστήματος φυσικού αερίου να ανταποκριθεί σε εύλογη ζήτηση, οι ζωτικές υποδομές αποθήκευσης φυσικού αερίου λειτουργούν απλώς ως συμπλήρωμα κατά την πλήρη χρήση των γραμμών διασύνδεσης και την πλήρη χρήση των δυναμικοτήτων των τερματικών σταθμών ΥΦΑ, όσο υφίστανται διαθέσιμα αποθέματα υγροποιημένου φυσικού αερίου.
                  
               
                     (135)
                  
                  
                     Εξάλλου, η Γαλλία διαπιστώνει ότι η Επιτροπή αναγνώρισε επανειλημμένα την ύπαρξη διακριτής αγοράς υπόγειας αποθήκευσης φυσικού αερίου, τόσο στη Γαλλία (43), όσο και σε άλλα κράτη μέλη (44). Υπό το φως των αποτελεσμάτων έρευνας αγοράς σχετικά με τη λειτουργία στη γαλλική επικράτεια, η Επιτροπή διαπίστωσε ότι δεν υφίσταται δυνατότητα υποκατάστασης μεταξύ της αποθήκευσης και των άλλων μέσων ευελιξίας (45). Η Γαλλία επισημαίνει επίσης ότι σε δύο αποφάσεις, η Επιτροπή έκρινε ότι η αγορά της αποθήκευσης φυσικού αερίου είχε περιφερειακή, αν όχι εθνική, διάσταση (46).
                  
               
                     (136)
                  
                  
                     Η Γαλλία θεωρεί ότι το κάθε μέσο ευελιξίας έχει τις δικές του λειτουργίες και χαρακτηριστικά, που δεν επιτρέπουν υποκατάσταση με τα λοιπά μέσα ευελιξίας. Οι γραμμές διασύνδεσης διασφαλίζουν τον εφοδιασμό της επικράτειας σε φυσικό αέριο. Απουσία αποθήκευσης, θα έπρεπε να διαστασιολογηθούν οι γραμμές διασύνδεσης προκειμένου να μπορούν να εγγυηθούν τον εφοδιασμό της γαλλικής επικράτειας σε φυσικό αέριο κατά τις αιχμές κατανάλωσης. Μια τέτοια διαστασιολόγηση θα ήταν, συνεπώς, αναποτελεσματική. Επιπλέον, η Ένωση έχει θέσει ως στόχο τη μείωση της κατανάλωσης φυσικού αερίου. Δεν προβλέπονται νέες επενδύσεις σε σχέση με τις γραμμές διασύνδεσης που διαθέτει σήμερα η Γαλλία. Το ζήτημα του ανταγωνισμού και των μακροπρόθεσμων επενδυτικών μηνυμάτων που θέτει η Επιτροπή κρίνεται, συνεπώς, καθαρά θεωρητικό.
                  
               
                     (137)
                  
                  
                     Οι τερματικοί σταθμοί ΥΦΑ προσφέρουν δυνατότητα εξισορροπητικών συναλλαγών (arbitrage) για τον εφοδιασμό της επικράτειας με το χαμηλότερο δυνατό κόστος. Η διαθεσιμότητα του ΥΦΑ είναι αβέβαιη και εξαρτάται σε μεγάλο βαθμό από τις παγκόσμιες συνθήκες προσφοράς και ζήτησης που ανακατευθύνουν ανά διαστήματα τα φορτία. Εξάλλου, οι τερματικοί σταθμοί ΥΦΑ διαθέτουν περιορισμένες δυναμικότητες αποθήκευσης (47), οι οποίες, στην καλύτερη περίπτωση, δεν θα ήταν δυνατό να αξιοποιηθούν για περισσότερο από 5 ημέρες. Όμως, το διάστημα αυτό είναι μικρότερο από τη μέση διάρκεια ενός κύματος ψύχους, που διαρκεί μεταξύ 5 και 15 ημερών, με αποτέλεσμα να μην υπάρχει επαρκής χρόνος για άφιξη φορτίου αρκετά γρήγορα ώστε να αποφευχθεί διαταραχή της εξαγωγής (48).
                  
               
                     (138)
                  
                  
                     Έτσι, οι εγκαταστάσεις αποθήκευσης φυσικού αερίου παρέχουν εποχιακή υπηρεσία ευελιξίας, την οποία δεν μπορούν να παράσχουν ούτε οι γραμμές διασύνδεσης σε συγκρίσιμες οικονομικές συνθήκες, ούτε οι τερματικοί σταθμοί ΥΦΑ. Από την άλλη, η ύπαρξη αποθηκευμένων ποσοτήτων δεν αρκεί για την εγγύηση της ασφάλειας εφοδιασμού της Γαλλίας σε φυσικό αέριο. Εξακολουθεί να είναι απαραίτητη η προσφυγή στις γραμμές διασύνδεσης και στους τερματικούς σταθμούς ΥΦΑ για την τροφοδοσία της επικράτειας.
                  
               
                     (139)
                  
                  
                     Έτσι, οι διαφορετικοί αυτοί τύποι υποδομών λειτουργούν συμπληρωματικά και όχι ανταγωνιστικά μεταξύ τους με κοινό στόχο την ασφάλεια εφοδιασμού της Γαλλίας.
                  
               
                     (140)
                  
                  
                     Ακόμη και αν θεωρούνταν ότι οι γραμμές διασύνδεσης, οι τερματικοί σταθμοί ΥΦΑ και οι εγκαταστάσεις αποθήκευσης φυσικού αερίου είναι ανταγωνιστές, η Γαλλία υπενθυμίζει ότι οι γραμμές διασύνδεσης και οι τερματικοί σταθμοί ΥΦΑ της Γαλλίας υπάγονται στο σύνολό τους σε καθεστώς ρύθμισης, με εξαίρεση τον τερματικό σταθμό της Δουνκέρκης. Συνεπώς, η αποδοτικότητα αυτών των υποδομών αντιστοιχεί στο επίπεδο απόδοσης των περιουσιακών στοιχείων που έχει καθορίσει η CRE. Ως εκ τούτου, η εφαρμογή του καθεστώτος ρύθμισης της αποθήκευσης δεν μπορεί να έχει επίπτωση στην αποδοτικότητα των άλλων υπό ρύθμιση υποδομών.
                  
               
                     (141)
                  
                  
                     Εξάλλου, η Γαλλία υπενθυμίζει ότι τα πρόσφατα γεγονότα καταρρίπτουν ενδεχόμενο επιχείρημα περί ζημιογόνου ανταγωνισμού για τις γραμμές διασύνδεσης ή τους τερματικούς σταθμούς ΥΦΑ. Από το τέλος του 2018, η χρήση των γαλλικών και ευρωπαϊκών τερματικών σταθμών επιτυγχάνει ιδιαίτερα υψηλά επίπεδα σε σχέση με τα τελευταία 10 έτη. Επιπλέον, οι φορείς εκμετάλλευσης τερματικών σταθμών ΥΦΑ εγκαινίασαν πρόσφατα με επιτυχία διαδικασίες εμπορίας των δυναμικοτήτων τους σε μεσοπρόθεσμο επίπεδο. Η ρύθμιση της αποθήκευσης, σε συνδυασμό με τη συγχώνευση των ζωνών στη Γαλλία από το τέλος του 2018, συνέβαλε σημαντικά στη βελτίωση του βάθους και της ρευστότητας της γαλλικής και δυτικοευρωπαϊκής αγοράς.
                  
               
                     (142)
                  
                  
                     Η Γαλλία αμφισβητεί επίσης ότι η ρύθμιση της αποθήκευσης θα μπορούσε να υπονομεύσει τα κίνητρα για χρήση των υφιστάμενων τερματικών σταθμών ΥΦΑ και των γραμμών διασύνδεσης. Τα κίνητρα για χρήση προέρχονται από τα μηνύματα τιμών που διαβιβάζονται από τις διάφορες αγορές φυσικού αερίου (49). Σε αυτό το πλαίσιο, οι εγκαταστάσεις αποθήκευσης αποτελούν ένα πρόσθετο μέσο βελτιστοποίησης του κόστους εφοδιασμού σε φυσικό αέριο και δυνατότητας επιλογής ανταγωνιστικών τιμών αγοράς.
                  
               
                     (143)
                  
                  
                     Η Γαλλία επισημαίνει επίσης ότι οι αποφάσεις για επενδύσεις στις γραμμές διασύνδεσης και στους τερματικούς σταθμούς ΥΦΑ βασίζονται στις στρατηγικές εφοδιασμού που δεν επηρεάζονται αρνητικά από την αποθήκευση φυσικού αερίου.
                  
               
                     (144)
                  
                  
                     Τέλος, η Γαλλία θεωρεί ότι το επίμαχο μέτρο δεν έχει καμία επίπτωση στην κατάσταση των επιχειρήσεων αποθήκευσης των άλλων κρατών μελών. Οι γαλλικές αρχές επισημαίνουν ότι η διαστασιολόγηση του γαλλικού συστήματος φυσικού αερίου, που βασίζεται κυρίως στην αξιοποίηση του 100 % των διαθέσιμων δυναμικοτήτων στις γραμμές διασύνδεσης, συνεπάγεται αυτομάτως αξιοποίηση των μέσων εφοδιασμού πίσω από τις γραμμές διασύνδεσης, και κυρίως των υποδομών αποθήκευσης φυσικού αερίου που βρίσκονται σε άλλα κράτη μέλη της Ένωσης. Οι γαλλικές αρχές επισημαίνουν επίσης ότι ορισμένες από τις υποδομές αυτές υπόκεινται επίσης σε ρύθμιση.
                  
               
                     (145)
                  
                  
                     Η πώληση των δυναμικοτήτων αποθήκευσης πραγματοποιείται μέσω δημοπρασιών και σε αγοραίες τιμές. Συνεπώς, το επίμαχο μέτρο δεν περιάγει σε μειονεκτική θέση τις επιχειρήσεις αποθήκευσης των άλλων κρατών μελών. Εξάλλου, το επίμαχο μέτρο δεν μπορεί να έχει παρά ελάχιστη επίπτωση στη διαμόρφωση των τιμών. Οι γαλλικές εγκαταστάσεις αποθήκευσης επιτρέπουν την αποθήκευση περίπου 130 TWh (50), δηλαδή μιας περιορισμένης ποσότητας σε σύγκριση με τις ποσότητες που αποτελούν αντικείμενο συναλλαγής στις αγορές. Το 2018, πραγματοποιήθηκαν συναλλαγές 28 220 TWh στο TTF (51).
                  
               
                     (146)
                  
                  
                     Οι επιχειρήσεις αποθήκευσης των διαφόρων κρατών μελών υπόκεινται, συνεπώς, στο σύνολό τους σε όρους αγοράς επί των οποίων οι γαλλικές εγκαταστάσεις αποθήκευσης δεν έχουν παρά ελάχιστη επιρροή, με αποτέλεσμα να μην μπορεί να θεωρηθεί ότι η αποδοτικότητά τους μπορεί να μειώνεται λόγω της εφαρμογής του επίμαχου μέτρου.
                  
               
                     (147)
                  
                  
                     Η Γαλλία παρατηρεί εξάλλου ότι τα ποσοστά πλήρωσης των γερμανικών και των βελγικών εγκαταστάσεων αποθήκευσης ανέρχονται σε υψηλά επίπεδα καταγράφοντας αύξηση μεταξύ 2018 και 2019 (52). Τα υψηλά αυτά επίπεδα αποδεικνύουν ότι η εφαρμογή καθεστώτος ρύθμισης στις γαλλικές εγκαταστάσεις αποθήκευσης δεν στερεί από τις επιχειρήσεις των άλλων κρατών μελών τη δυνατότητα να πωλούν το σύνολο των δυναμικοτήτων αποθήκευσης σε ένα ευνοϊκό πλαίσιο αγοράς.
                  
               5.   ΠΑΡΑΤΗΡΉΣΕΙΣ ΤΩΝ ΕΝΔΙΑΦΕΡΟΜΈΝΩΝ
         
         
                     (148)
                  
                  
                     Η Επιτροπή έλαβε παρατηρήσεις από δεκαοκτώ ενδιαφερόμενα μέρη, μεταξύ των οποίων και οι τρεις δικαιούχοι του μέτρου. Οι παρατηρήσεις τους συνοψίζονται στις αιτιολογικές σκέψεις 149 έως 233 της παρούσας απόφασης.
                  
               5.1.   Παρατηρήσεις των δικαιούχων του μέτρου
         
         5.1.1.   Géométhane
         
         
                     (149)
                  
                  
                     Η Géométhane υπογραμμίζει τις θετικές επιπτώσεις που είχε η εφαρμογή του μέτρου ως προς τον στόχο της ενεργειακής ασφάλειας. Προς επίρρωση των επιχειρημάτων της, η Géométhane κατέθεσε αναλυτική έκθεση στην Επιτροπή (53).
                  
               5.1.1.1.   Ύπαρξη ενίσχυσης
         
         
                     (150)
                  
                  
                     Κατά την άποψη της Géométhane, το επίμαχο μέτρο δεν συνιστά κρατική ενίσχυση για μια σειρά λόγων.
                  
               
                     (151)
                  
                  
                     Κατ’ αρχάς, η Géométhane επισημαίνει ότι δεν υφίσταται χρηματοδότηση μέσω κρατικών πόρων επειδή η χρέωση αποθήκευσης δεν μπορεί να χαρακτηριστείς ως υποχρεωτική εισφορά: η μεταφορά πόρων πραγματοποιείται μόνο μεταξύ ιδιωτικών επιχειρήσεων (των προμηθευτών φυσικού αερίου και των επιχειρήσεων αποθήκευσης), ο κρατικός έλεγχος επί των εν λόγω πόρων είναι περιορισμένος, το επίμαχο μέτρο δεν απομειώνει τον προϋπολογισμό του κράτους και περιλαμβάνει υποχρέωση συντήρησης, από τις επιχειρήσεις, των ζωτικών υποδομών αποθήκευσης που υπάγονται στον μηχανισμό.
                  
               
                     (152)
                  
                  
                     Εξάλλου, το επίμαχο μέτρο δεν μπορεί να θεωρηθεί επιλεκτικό πλεονέκτημα το οποίο χορηγείται στις επιχειρήσεις αποθήκευσης που δραστηριοποιούνται στη γαλλική επικράτεια έναντι των επιχειρήσεων της αλλοδαπής καθώς οι τελευταίες δεν βρίσκονται σε συγκρίσιμη πραγματική και νομική κατάσταση όσον αφορά τον επιδιωκόμενο στόχο του επίμαχου μέτρου. Επιπλέον, οι φορείς εκμετάλλευσης άλλων μηχανισμών ευελιξίας δεν βρίσκονται σε συγκρίσιμη πραγματική και νομική κατάσταση.
                  
               
                     (153)
                  
                  
                     Τέλος, η Géométhane εξηγεί ότι το επίμαχο μέτρο δεν έχει επιπτώσεις στον ανταγωνισμό και τις συναλλαγές μεταξύ των κρατών μελών.
                  
               5.1.1.2.   Συμβατότητα της ενίσχυσης
         
         
                     (154)
                  
                  
                     Κατά την άποψη της Géométhane, στην περίπτωση κατά την οποία το επίμαχο μέτρο χαρακτηριζόταν κρατική ενίσχυση, η τελευταία θα έπρεπε να θεωρηθεί συμβατή με τους κανόνες σχετικά με τις κρατικές ενισχύσεις. Πράγματι, το επίμαχο μέτρο συμβάλλει στην επίτευξη ενεργειακής ασφάλειας η οποία συνιστά στόχο κοινού συμφέροντος. Εξάλλου, το μέτρο είναι αναγκαίο και κατάλληλο για την επίτευξη του εν λόγω στόχου, υπό το φως της ανάλυσης εναλλακτικών μέτρων.
                  
               
                     (155)
                  
                  
                     Η εφαρμογή του επίμαχου μέτρου έχει προτρεπτικό χαρακτήρα αφού, απουσία ενός τέτοιου μέτρου, τα χαμηλά ποσοστά δέσμευσης δυναμικοτήτων αποθήκευσης καθώς και η μείωση των εισοδημάτων που προέρχονται από τις διαδικασίες δέσμευσης λόγω πτώσης του περιθωρίου (spread) θα υποχρέωνε τις επιχειρήσεις αποθήκευσης να παροπλίσουν, αν όχι να θέσουν οριστικά εκτός λειτουργίας, ζωτικές υποδομές για την ασφάλεια εφοδιασμού της Γαλλίας σε φυσικό αέριο.
                  
               
                     (156)
                  
                  
                     Ο υπολογισμός του επιτρεπόμενου εισοδήματος με βάση τη μέθοδο αποτίμησης της BAR η οποία θεμελιώνεται στο οικονομικό τρέχον κόστος είναι δικαιολογημένη και αναλογική για τους εξής λόγους:
                     
                                 —
                              
                              
                                 η BAR αποτέλεσε αντικείμενο ανεξάρτητης οικονομικής αποτίμησης κατά την εφαρμογή του ρυθμιστικού μηχανισμού, με διενέργεια εξωτερικού ελέγχου από την εταιρεία συμβούλων […],
                              
                           
                                 —
                              
                              
                                 η αρχική BAR που προτάθηκε από τις επιχειρήσεις δεν υιοθετήθηκε από την CRE,
                              
                           
                                 —
                              
                              
                                 η μεθοδολογία του τρέχοντος οικονομικού κόστους βασίζεται στην ακαθάριστη λογιστική αξία των περιουσιακών στοιχείων για την αποτίμηση της BAR,
                              
                           
                                 —
                              
                              
                                 η μεθοδολογία επιτρέπει την αποτύπωση του κόστους αντικατάστασης των περιουσιακών στοιχείων μείον την απόσβεση,
                              
                           
                                 —
                              
                              
                                 η μεθοδολογία εφαρμόζεται σε όλα τα υπό ρύθμιση τέλη υποδομών στη Γαλλία,
                              
                           
                                 —
                              
                              
                                 η μεθοδολογία εφαρμόζεται σχεδόν από το σύνολο των ευρωπαϊκών ρυθμιστικών αρχών.
                              
                           
               
                     (157)
                  
                  
                     Εναλλακτικά, η αποτίμηση της BAR σε συνάρτηση με την αγοραία αξία όπως εκφράζεται από τα περιθώρια (spreads) δεν θα ήταν ενδεδειγμένη επειδή δεν θα κάλυπτε τα έξοδα των επιχειρήσεων, κάτι που αντιβαίνει στην αρχή της κάλυψης των εξόδων που θεσπίζεται με την οδηγία 2009/73/ΕΚ. Έτσι, η χρήση της αγοραίας αξίας θα έθετε σε κίνδυνο τον ρυθμιστικό μηχανισμό που αποσκοπεί στη διατήρηση της λειτουργίας των ζωτικών υποδομών αποθήκευσης με στόχο την εύρυθμη λειτουργία του δικτύου μεταφοράς. Εξάλλου, ελλοχεύει ο κίνδυνος υπεραπόδοσης σε περίπτωση αύξησης του περιθωρίου. Η αξία της BAR που υιοθέτησε η CRE συνάδει με την αγοραία αξία των υποδομών σε μεσο-μακροπρόθεσμο επίπεδο.
                  
               
                     (158)
                  
                  
                     Δεν θα ήταν ενδεδειγμένο να αξιολογηθεί εάν τα εισοδήματα που είχαν παραχθεί πριν από την έναρξη εφαρμογής του ρυθμιστικού μηχανισμού δεν αρκούσαν για να καλυφθεί το αρχικό κόστος επένδυσης καθώς ο συνυπολογισμός αυτών των εισοδημάτων στην εν λόγω εκτίμηση θα ήταν ασύμβατος με τις πρακτικές των ευρωπαϊκών ρυθμιστικών αρχών, πολύπλοκος και μη αξιόπιστος.
                  
               
                     (159)
                  
                  
                     Τέλος, ελήφθησαν μέτρα με στόχο τον περιορισμό των προοπτικών κέρδους των επιχειρήσεων (ήτοι το μέσο σταθμισμένο κόστος κεφαλαίου, ο αποτελεσματικός περιορισμός των εξόδων των φορέων εκμετάλλευσης υποδομών αποθήκευσης και η εφαρμογή προτρεπτικής ρύθμισης).
                  
               
                     (160)
                  
                  
                     Επικουρικά, η Géométhane επισημαίνει επίσης ότι η αξία της BAR που υιοθέτησε η CRE αντιστοιχεί στην αξία πρόσφατα διενεργηθείσας συναλλαγής. Το 2016, το 98 % των μετοχών της Géosud, η οποία κατέχει το 50 % των μεριδίων της Géométhane, μεταβιβάστηκαν από τις εταιρείες Total, Ineos και Géostock στην εταιρεία CNP Assurances για το ποσό των […]. Βάσει αυτού, μπορεί να υπολογιστεί η συνολική αξία της Géométhane βάσει της εκτίμησης του αγοραστή κατά τη μεταβίβαση, η οποία ανέρχεται σε […] (54) (στα οποία προστίθενται […] ταμειακών διαθεσίμων ήτοι συνολικά περίπου […]). Σύμφωνα με τη Géométhane, η εν λόγω αγοραία αξία συνάδει […] με την αξία της BAR που καθόρισε η CRE το 2018, ύψους 188,9 εκατ. EUR, προσαυξημένη κατά το ποσό των υπό εκτέλεση ακινητοποιήσεων […].
                  
               
                     (161)
                  
                  
                     Το επίμαχο μέτρο αποτρέπει τις αρνητικές επιπτώσεις στον ανταγωνισμό και στις συναλλαγές μεταξύ κρατών μελών. Πράγματι:
                     
                                 —
                              
                              
                                 δεν υφίσταται στρέβλωση του ανταγωνισμού μεταξύ των προμηθευτών φυσικού αερίου της Γαλλίας και των προμηθευτών φυσικού αερίου της αλλοδαπής. Η διαδικασία δημοπράτησης των υπηρεσιών αποθήκευσης εγγυάται την ισότιμη μεταχείριση Γάλλων και αλλοδαπών προμηθευτών φυσικού αερίου. Ο τρόπος χρηματοδότησης της αποζημίωσης αποθήκευσης που προβλέπεται από τον ρυθμιστικό μηχανισμό επίσης διασφαλίζει την ισότιμη μεταχείριση Γάλλων και αλλοδαπών προμηθευτών φυσικού αερίου. Οι αλλοδαποί προμηθευτές δεν επωφελούνται από μειωμένες τιμές σε σχέση με τους Γάλλους προμηθευτές,
                              
                           
                                 —
                              
                              
                                 δεν υφίσταται επίσης στρέβλωση του ανταγωνισμού έναντι των επιχειρήσεων αποθήκευσης των γειτονικών χωρών. Μετά την έναρξη ισχύος του ρυθμιστικού μηχανισμού, τα ποσοστά πλήρωσης των εγκαταστάσεων αποθήκευσης καταγράφουν αύξηση σε όλη την Ένωση φτάνοντας σε ιδιαίτερα υψηλά επίπεδα,
                              
                           
                                 —
                              
                              
                                 δεν υφίσταται, τέλος, στρέβλωση του ανταγωνισμού μεταξύ των επιχειρήσεων αποθήκευσης και των τερματικών σταθμών ΥΦΑ ή των γραμμών διασύνδεσης λόγω της μη δυνατότητας υποκατάστασης με τους τερματικούς σταθμούς ΥΦΑ και τις γραμμές διασύνδεσης. Στο πλαίσιο της πρακτικής λήψης αποφάσεων της Επιτροπής στον τομέα των συγκεντρώσεων, η αγορά της αποθήκευσης φυσικού αερίου έχει αναγνωριστεί ως διακριτή αγορά. Οι δραστηριότητες της αποθήκευσης φυσικού αερίου, των τερματικών σταθμών ΥΦΑ και των γραμμών διασύνδεσης χαρακτηρίζονται περισσότερο από συμπληρωματικότητα.
                              
                           
               5.1.2.   Storengy
         
         
                     (162)
                  
                  
                     Η Storengy υπογραμμίζει τις θετικές επιπτώσεις που είχε η εφαρμογή του επίμαχου μέτρου ως προς τον στόχο της ενεργειακής ασφάλειας. Προς επίρρωση των επιχειρημάτων της, η Storengy κατέθεσε αναλυτική έκθεση στην Επιτροπή (55).
                  
               5.1.2.1.   Ύπαρξη ενίσχυσης
         
         
                     (163)
                  
                  
                     Κατά την άποψη της Storengy, το επίμαχο μέτρο δεν συνιστά κρατική ενίσχυση για μια σειρά λόγων.
                  
               
                     (164)
                  
                  
                     Κατ’ αρχάς, η Storengy επισημαίνει ότι δεν υφίσταται χρηματοδότηση μέσω κρατικών πόρων επειδή η χρέωση αποθήκευσης δεν μπορεί να χαρακτηριστείς ως υποχρεωτική εισφορά, η μεταφορά πόρων πραγματοποιείται μόνο μεταξύ ιδιωτικών επιχειρήσεων (των προμηθευτών φυσικού αερίου και των επιχειρήσεων αποθήκευσης), ο κρατικός έλεγχος επί των εν λόγω πόρων είναι περιορισμένος, το επίμαχο μέτρο δεν απομειώνει τον προϋπολογισμό του κράτους και, τέλος, επειδή το μέτρο περιλαμβάνει υποχρέωση συντήρησης, από τις επιχειρήσεις, των ζωτικών υποδομών αποθήκευσης που υπάγονται στον μηχανισμό.
                  
               
                     (165)
                  
                  
                     Εξάλλου, το επίμαχο μέτρο δεν μπορεί να θεωρηθεί επιλεκτικό πλεονέκτημα το οποίο χορηγείται στις επιχειρήσεις αποθήκευσης που δραστηριοποιούνται στη γαλλική επικράτεια έναντι των επιχειρήσεων της αλλοδαπής καθώς οι τελευταίες δεν βρίσκονται σε συγκρίσιμη πραγματική και νομική κατάσταση όσον αφορά τον επιδιωκόμενο στόχο του μέτρου. Επιπλέον, οι φορείς εκμετάλλευσης άλλων μηχανισμών ευελιξίας δεν βρίσκονται σε συγκρίσιμη πραγματική και νομική κατάσταση.
                  
               
                     (166)
                  
                  
                     Τέλος, η Storengy εξηγεί ότι το επίμαχο μέτρο δεν έχει επιπτώσεις στον ανταγωνισμό και τις συναλλαγές μεταξύ των κρατών μελών.
                  
               5.1.2.2.   Συμβατότητα της ενίσχυσης
         
         
                     (167)
                  
                  
                     Κατά την άποψη της Storengy, στην περίπτωση κατά την οποία το επίμαχο μέτρο χαρακτηριζόταν κρατική ενίσχυση, η τελευταία θα έπρεπε να θεωρηθεί συμβατή με τους κανόνες σχετικά με τις κρατικές ενισχύσεις. Πράγματι, το μέτρο συμβάλλει στην επίτευξη ενεργειακής ασφάλειας η οποία συνιστά στόχο κοινού συμφέροντος. Εξάλλου, το επίμαχο μέτρο είναι αναγκαίο και κατάλληλο για την επίτευξη του εν λόγω στόχου, υπό το φως της ανάλυσης εναλλακτικών μέτρων.
                  
               
                     (168)
                  
                  
                     Η εφαρμογή του επίμαχου μέτρου έχει προτρεπτικό χαρακτήρα αφού, απουσία ενός τέτοιου μέτρου, τα χαμηλά ποσοστά δέσμευσης δυναμικοτήτων αποθήκευσης καθώς και η μείωση των εισοδημάτων που προέρχονται από τις διαδικασίες δέσμευσης λόγω πτώσης του περιθωρίου (spread) θα υποχρέωνε τις επιχειρήσεις αποθήκευσης να παροπλίσουν, αν όχι να θέσουν οριστικά εκτός λειτουργίας, ζωτικές υποδομές για την ασφάλεια εφοδιασμού της Γαλλίας σε φυσικό αέριο.
                  
               
                     (169)
                  
                  
                     Ο υπολογισμός του επιτρεπόμενου εισοδήματος με βάση τη μέθοδο αποτίμησης της βάσης περιουσιακών στοιχείων υπό ρύθμιση (BAR) η οποία θεμελιώνεται στο οικονομικό τρέχον κόστος είναι δικαιολογημένη και αναλογική για τους εξής λόγους:
                     
                                 —
                              
                              
                                 η BAR αποτέλεσε αντικείμενο ανεξάρτητης οικονομικής αποτίμησης κατά την εφαρμογή του ρυθμιστικού μηχανισμού, με διενέργεια εξωτερικού ελέγχου από την εταιρεία συμβούλων […],
                              
                           
                                 —
                              
                              
                                 η αρχική BAR που προτάθηκε από τις επιχειρήσεις δεν υιοθετήθηκε από την CRE,
                              
                           
                                 —
                              
                              
                                 η μεθοδολογία του οικονομικού τρέχοντος κόστους βασίζεται στην ακαθάριστη λογιστική αξία των περιουσιακών στοιχείων για την αποτίμηση της BAR,
                              
                           
                                 —
                              
                              
                                 η μεθοδολογία επιτρέπει την αποτύπωση του κόστους αντικατάστασης των περιουσιακών στοιχείων μείον την απόσβεση,
                              
                           
                                 —
                              
                              
                                 η μεθοδολογία εφαρμόζεται σε όλα τα υπό ρύθμιση τέλη υποδομών στη Γαλλία,
                              
                           
                                 —
                              
                              
                                 η μεθοδολογία εφαρμόζεται σχεδόν από το σύνολο των ευρωπαϊκών ρυθμιστικών αρχών.
                              
                           
               
                     (170)
                  
                  
                     Εναλλακτικά, η αποτίμηση της BAR σε συνάρτηση με την αγοραία αξία όπως εκφράζεται από τα περιθώρια (spreads) δεν θα ήταν ενδεδειγμένη επειδή δεν θα κάλυπτε τα έξοδα των επιχειρήσεων, κάτι που αντιβαίνει στην αρχή της κάλυψης των εξόδων που θεσπίζεται με την οδηγία 2009/73/ΕΚ. Έτσι, η χρήση της αγοραίας αξίας θα έθετε σε κίνδυνο τον ρυθμιστικό μηχανισμό που αποσκοπεί στη διατήρηση της λειτουργίας των ζωτικών υποδομών αποθήκευσης με στόχο την εύρυθμη λειτουργία του δικτύου μεταφοράς. Εξάλλου, ελλοχεύει ο κίνδυνος υπεραπόδοσης σε περίπτωση αύξησης του περιθωρίου. Η αξία της BAR που υιοθέτησε η CRE συνάδει με την αγοραία αξία των υποδομών σε μεσο-μακροπρόθεσμο επίπεδο.
                  
               
                     (171)
                  
                  
                     Δεν θα ήταν ενδεδειγμένο να αξιολογηθεί εάν τα εισοδήματα που είχαν παραχθεί πριν από την έναρξη εφαρμογής του ρυθμιστικού μηχανισμού δεν αρκούσαν για να καλυφθεί το αρχικό κόστος επένδυσης, καθώς ο συνυπολογισμός αυτών των εισοδημάτων στην εν λόγω εκτίμηση θα ήταν ασύμβατος με τις πρακτικές των ευρωπαϊκών ρυθμιστικών αρχών, πολύπλοκος και μη αξιόπιστος.
                  
               
                     (172)
                  
                  
                     Τέλος, ελήφθησαν μέτρα με στόχο τον περιορισμό των προοπτικών κέρδους των επιχειρήσεων (ήτοι το μέσο σταθμισμένο κόστος κεφαλαίου, ο αποτελεσματικός περιορισμός των εξόδων των φορέων εκμετάλλευσης υποδομών αποθήκευσης και η εφαρμογή προτρεπτικής ρύθμισης).
                  
               
                     (173)
                  
                  
                     Το επίμαχο μέτρο αποτρέπει τις αρνητικές επιπτώσεις στον ανταγωνισμό και στις συναλλαγές μεταξύ κρατών μελών. Πράγματι:
                     
                                 —
                              
                              
                                 δεν υφίσταται στρέβλωση του ανταγωνισμού μεταξύ των προμηθευτών φυσικού αερίου της Γαλλίας και των προμηθευτών φυσικού αερίου της αλλοδαπής. Η διαδικασία δημοπράτησης των υπηρεσιών αποθήκευσης εγγυάται την ισότιμη μεταχείριση Γάλλων και αλλοδαπών προμηθευτών φυσικού αερίου. Ο τρόπος χρηματοδότησης της αποζημίωσης αποθήκευσης που προβλέπεται από τον ρυθμιστικό μηχανισμό επίσης διασφαλίζει την ισότιμη μεταχείριση Γάλλων και αλλοδαπών προμηθευτών φυσικού αερίου. Οι αλλοδαποί προμηθευτές δεν επωφελούνται από μειωμένες τιμές σε σχέση με τους Γάλλους προμηθευτές,
                              
                           
                                 —
                              
                              
                                 δεν υφίσταται επίσης στρέβλωση του ανταγωνισμού έναντι των επιχειρήσεων αποθήκευσης των γειτονικών χωρών. Μετά την έναρξη ισχύος του ρυθμιστικού μηχανισμού, τα ποσοστά πλήρωσης των εγκαταστάσεων αποθήκευσης καταγράφουν αύξηση σε όλη την Ένωση φτάνοντας σε ιδιαίτερα υψηλά επίπεδα,
                              
                           
                                 —
                              
                              
                                 δεν υφίσταται, τέλος, στρέβλωση του ανταγωνισμού μεταξύ των επιχειρήσεων αποθήκευσης και των τερματικών σταθμών ΥΦΑ ή των γραμμών διασύνδεσης λόγω της μη δυνατότητας υποκατάστασης με τους τερματικούς σταθμούς ΥΦΑ και τις γραμμές διασύνδεσης. Στο πλαίσιο της πρακτικής λήψης αποφάσεων της Επιτροπής στον τομέα των συγκεντρώσεων, η αγορά της αποθήκευσης φυσικού αερίου έχει αναγνωριστεί ως διακριτή αγορά. Οι δραστηριότητες της αποθήκευσης φυσικού αερίου, των τερματικών σταθμών ΥΦΑ και των γραμμών διασύνδεσης χαρακτηρίζονται περισσότερο από συμπληρωματικότητα.
                              
                           
               5.1.3.   Teréga
         
         
                     (174)
                  
                  
                     Η Teréga υπογραμμίζει ότι κύριος στόχος της μεταρρύθμισης του τομέα της αποθήκευσης είναι η ασφάλεια εφοδιασμού της Γαλλίας σε φυσικό αέριο η οποία ήταν επισφαλής πριν από την έναρξη ισχύος του ρυθμιστικού μηχανισμού.
                  
               5.1.3.1.   Ύπαρξη ενίσχυσης
         
         
                     (175)
                  
                  
                     Η Teréga θεωρεί ότι το μέτρο δεν μπορεί να χαρακτηριστεί ως κρατική ενίσχυση. Η Teréga παρατηρεί ότι τα ρυθμιστικά συστήματα που βασίζονται στην αρχή της κάλυψης των εξόδων μιας αποδοτικής επιχείρησης και σε μια κανονική απόδοση των επενδυθέντων κεφαλαίων αποτελούν συνήθη πρακτική στην Ένωση, χωρίς ωστόσο να θεωρείται ότι στοιχειοθετούν κρατική ενίσχυση.
                  
               
                     (176)
                  
                  
                     Αρχικά, η Teréga θεωρεί ότι το επίμαχο μέτρο είναι ένας απλό μέσο τιμολογιακής ρύθμισης που δεν χρηματοδοτείται από κρατικούς πόρους. Πράγματι, δεν έχει καμία επίπτωση στον κρατικό προϋπολογισμό και δεν δημιουργεί επιπλέον κόστος που μετακυλίεται υποχρεωτικά ανάγκη στους τελικούς πελάτες. Επιπλέον, το γαλλικό κράτος δεν ασκεί δημόσιο έλεγχο ούτε στους πόρους που εισπράττονται από τους ΔΔΜ ούτε στους ίδιους τους ΔΔΜ, οι οποίοι είναι επιχειρήσεις ιδιωτικού δικαίου ελεγχόμενες από ιδιώτες στην πλειονότητά τους εταίρους.
                  
               
                     (177)
                  
                  
                     Δεύτερον, η Teréga θεωρεί ότι το επίμαχο μέτρο δεν παρέχει επιλεκτικό πλεονέκτημα στις υπαγόμενες σε αυτό επιχειρήσεις. Ο ρυθμιστικός μηχανισμός βασίζεται στις δημοπρασίες, και εμπεριέχει στοιχεία κινήτρου για βελτίωση της αποδοτικότητας, ενώ περιλαμβάνει επίσης εργαλείο για την εκ των υστέρων τακτοποίηση του συνόλου των εξόδων και εσόδων. Επίσης, ο συμμετρικός χαρακτήρας του ρυθμιστικού μηχανισμού συνεπάγεται ότι οι επιχειρήσεις αποθήκευσης δεν εισπράττουν απαραιτήτως αποζημίωση αλλά μπορεί, αντίθετα, να υποχρεωθούν να καταβάλουν τα καθ’ υπέρβαση εισπραχθέντα.
                  
               
                     (178)
                  
                  
                     Επιπλέον, όσον αφορά το κριτήριο της επιλεξιμότητας, η Teréga θεωρεί ότι η κατάσταση των αλλοδαπών επιχειρήσεων δεν αποτελεί ενδεδειγμένο στοιχείο εκτίμησης όσον αφορά το συγκεκριμένο κριτήριο. Οι επιχειρήσεις αποθήκευσης δεν βρίσκονται, από πολλές απόψεις, σε συγκρίσιμη πραγματική και νομική κατάσταση με τους φορείς εκμετάλλευσης τερματικών σταθμών ΥΦΑ και τους διαχειριστές γραμμών διασύνδεσης, ιδίως ως προς τον στόχο της ασφάλειας εφοδιασμού της Γαλλίας σε φυσικό αέριο.
                  
               
                     (179)
                  
                  
                     Τέλος, η Teréga εξηγεί ότι το επίμαχο μέτρο δεν έχει καμία επίπτωση στον ανταγωνισμό και στις ανταλλαγές μεταξύ των κρατών μελών. Οι δυναμικότητες αποθήκευσης κατακυρώνονται με δημοπρασία, σύμφωνα με μηχανισμό της αγοράς, χωρίς διακρίσεις εις βάρος των επιχειρήσεων που είναι εγκατεστημένες σε άλλα κράτη μέλη. Εξάλλου, η πρακτική λήψης αποφάσεων της Επιτροπής στον τομέα του ελέγχου των συγκεντρώσεων και των αντιανταγωνιστικών πρακτικών οριοθετεί παγίως μια αγορά για την αποθήκευση φυσικού αερίου στην καλύτερη περίπτωση σε εθνικό επίπεδο, χωρίς να έχει ποτέ συναγάγει την ύπαρξη μιας ευρύτερης αγοράς, τόσο από την άποψη των επίμαχων υπηρεσιών όσο και από γεωγραφικής απόψεως. Σε κάθε περίπτωση, το γεγονός ότι οι υποδομές φυσικού αερίου υπόκεινται σε πολύ μεγάλο βαθμό σε ρύθμιση δεν συνάδει με τη διαπίστωση περί στρέβλωσης του ανταγωνισμού στις αγορές φυσικού αερίου.
                  
               5.1.3.2.   Συμβατότητα της ενίσχυσης με την εσωτερική αγορά:
         
         
                     (180)
                  
                  
                     Ακόμη και αν υποτεθεί ότι ο ρυθμιστικός μηχανισμός στοιχειοθετεί κρατική ενίσχυση, κάτι το οποίο δεν ισχύει, η Teréga διατείνεται ότι ο ρυθμιστικός μηχανισμός πληροί όλες τις προϋποθέσεις συμβατότητας με την εσωτερική αγορά κατά την έννοια του άρθρου 107 παράγραφος 3 στοιχείο γ) της ΣΛΕΕ.
                  
               
                     (181)
                  
                  
                     Η Teréga θεωρεί ότι το επίμαχο μέτρο υπηρετεί τον στόχο κοινού συμφέροντος της ασφάλειας εφοδιασμού της Γαλλίας σε φυσικό αέριο. Αυξάνοντας τις διαθέσιμες ποσότητες στις μονάδες αποθήκευσης, ο ρυθμιστικός μηχανισμός στοχεύει στην επίτευξη ενός πολύ συγκεκριμένου και ποσοτικοποιήσιμου επιπέδου ασφάλειας εφοδιασμού. Εξάλλου, το επίμαχο μέτρο συνιστά αναγκαία κρατική παρέμβαση, στη βάση εύλογης ανάλυσης, η οποία απαντά σε διαπιστωμένες ανεπάρκειες της αγοράς, όπως η αδυναμία των τελικών πελατών να υποδείξουν την αξία που αποδίδουν στην ασφάλεια εφοδιασμού (όπως η ασφαλιστική αξία ή η αξία συστήματος). Επιπροσθέτως, η Teréga εστιάζει στο γεγονός ότι το επίμαχο μέτρο αποτελεί κατάλληλο μέσο για την ενίσχυση της ασφάλειας εφοδιασμού στη γαλλική επικράτεια, όχι μόνο σε σχέση με τα άλλα διαθέσιμα μέτρα ευελιξίας, αλλά και σε σχέση με τις άλλες μορφές ρύθμισης της αποθήκευσης.
                  
               
                     (182)
                  
                  
                     Η Teréga αμφισβητεί την επιχειρηματολογία της Επιτροπής στην απόφαση για την κίνηση της διαδικασίας σχετικά με την αναλογικότητα του επίμαχου μέτρου. Ο ρυθμιστικός μηχανισμός περιορίζει το ύψος της υποτιθέμενης ενίσχυσης στο ελάχιστο δυνατό. Συγκεκριμένα, ο ρυθμιστικός μηχανισμός βασίζεται στην αρχή της κάλυψης των εξόδων μιας «αποδοτικής επιχείρησης», στην επιβολή ανώτατου ορίου στα εισοδήματα των επιχειρήσεων αποθήκευσης και σε ολοκληρωμένους μηχανισμούς παροχής κινήτρων στις επιχειρήσεις για αποδοτικότητα όσον αφορά τις δαπάνες εκμετάλλευσης. Επιπλέον, η CRE προχώρησε σε ανεξάρτητη αξιολόγηση των εξόδων. Με τον τρόπο αυτό, η CRE βεβαιώθηκε ότι λαμβάνονταν υπόψη μόνο τα αποδεκτά έξοδα. Η CRE στηρίχθηκε εξάλλου σε μια σειρά αντικειμενικών, επικαιροποιημένων και αξιόπιστων μελετών που είχαν διενεργηθεί από ανεξάρτητους εμπειρογνώμονες, για την αποτίμηση των υπό ρύθμιση περιουσιακών στοιχείων. Η μέθοδος αποτίμησης των περιουσιακών στοιχείων που χρησιμοποίησε η CRE είναι, ως εκ τούτου, συνεκτική και συνάδει με την πρακτική άλλων ευρωπαϊκών ρυθμιστικών αρχών. Αντίθετα με τα όσα υποστηρίζει η Επιτροπή, η Teréga θεωρεί ότι ο συνυπολογισμός των εισοδημάτων πριν από την έναρξη εφαρμογής της ρύθμισης, στην αξία της βάσης περιουσιακών στοιχείων υπό ρύθμιση (BAR) θα ήταν κατ’ ανάγκη ελλιπής, καθώς δεν υπάρχουν διαθέσιμα δεδομένα, και, πάντως, ενδεχομένως αντιστρατεύεται τις γενικές αρχές του δικαίου. Εξάλλου, το έργο της CRE αφορά τόσο τις δαπάνες εκμετάλλευσης όσο και την αποτίμηση των περιουσιακών στοιχείων των επιχειρήσεων αποθήκευσης οι οποίες δημοσιοποιούνταν συστηματικά στις αποφάσεις της για τα τέλη, γεγονός που εγγυάται τη διαφάνεια του μέτρου.
                  
               
                     (183)
                  
                  
                     Τέλος, η Teréga εκτιμά ότι το επίμαχο μέτρο δεν προκαλεί στρεβλώσεις του ανταγωνισμού μεταξύ των προμηθευτών φυσικού αερίου που είναι εγκατεστημένοι στη Γαλλία και στο εξωτερικό. Το επίμαχο μέτρο δεν εισάγει διακρίσεις. Όλοι οι προμηθευτές λιανικής μπορούν να αγοράζουν δυναμικότητες στις γαλλικές μονάδες αποθήκευσης στο πλαίσιο δημοπρασίας. Επίσης, όλοι οι προμηθευτές λιανικής που εξυπηρετούν πελάτες στη Γαλλία καταβάλλουν τέλη ATRT, στηρίζοντας έτσι τον μηχανισμό αποζημίωσης. Το μέτρο έχει μάλιστα θετικές επιπτώσεις στις λιανικές αγορές φυσικού αερίου περιορίζοντας τις περιόδους πίεσης και τους κινδύνους συμφόρησης στα δίκτυα. Επίσης, το μέτρο δεν προκαλεί στρέβλωση του ανταγωνισμού έναντι των φορέων εκμετάλλευσης ΥΦΑ και των διαχειριστών γραμμών διασύνδεσης. Οι εν λόγω παράγοντες της αγοράς, που στην πλειονότητά τους υπάγονται και οι ίδιοι σε μηχανισμούς ρύθμισης των εισοδημάτων τους, δεν έχουν σχέση ανταγωνισμού, αλλά μάλλον συμπληρωματικότητας, με τις επιχειρήσεις αποθήκευσης όσον αφορά τον στόχο της ασφάλειας εφοδιασμού. Το επίμαχο μέτρο δεν ευνοεί κάποιες πηγές εφοδιασμού σε φυσικό αέριο έναντι άλλων και δεν απαγορεύει ούτε αποθαρρύνει τη χρήση αυτών των συμπληρωματικών μέσων, δηλαδή των γραμμών διασύνδεσης και των τερματικών σταθμών ΥΦΑ. Π.χ., τα ποσοστά δέσμευσης δυναμικοτήτων στους ευρωπαϊκούς τερματικούς σταθμούς ΥΦΑ κατά τα τελευταία έτη είναι ενδεικτικά αυτής της τάσης. Τέλος, το επίμαχο μέτρο δεν προκαλεί στρέβλωση του ανταγωνισμού έναντι των αλλοδαπών επιχειρήσεων αποθήκευσης. Δεν μπορεί να θεωρείται ότι οι τελευταίοι περιάγονται σε μειονεκτική θέση με τη διαδικασία των δημοπρασιών, που βασίζεται σε μηχανισμό της αγοράς και, στην πράξη, η θέσπιση του επίμαχου μέτρου δεν ανέκοψε τη γενικευμένη αύξηση των επιπέδων δέσμευσης των εγκαταστάσεων αποθήκευσης στην Ευρώπη.
                  
               5.2.   Παρατηρήσεις άλλων ενδιαφερομένων μερών
         
         5.2.1.   Association française indépendante de l’électricité et du gaz - «AFIEG» [Ανεξάρτητος Γαλλικός Σύνδεσμος Εταιρειών Ηλεκτρισμού και Αερίου] (56)
         
         
                     (184)
                  
                  
                     Η AFIEG υπέβαλε παρατηρήσεις σχετικά με τη μέθοδο αποτίμησης των περιουσιακών στοιχείων αποθήκευσης και σχετικά με το εύρος των αναγκαίων περιουσιακών στοιχείων σε όγκο και σε ρυθμό ροής για την κατοχύρωση της ασφάλειας εφοδιασμού.
                  
               
                     (185)
                  
                  
                     Η AFIEG υπογραμμίζει ότι αποκαταστάθηκαν οι στρεβλώσεις του ανταγωνισμού που παρατηρούνταν πριν από τη μεταρρύθμιση λόγω της έλλειψης διαφάνειας του προγενέστερου συστήματος.
                  
               
                     (186)
                  
                  
                     Όσον αφορά τη μέθοδο αποτίμησης της βάσης περιουσιακών στοιχείων υπό ρύθμιση, η AFIEG δεν διαθέτει ακριβή αριθμητικά στοιχεία ώστε να είναι σε θέση να επιβεβαιώσει την αποτίμηση που υιοθέτησε η CRE, αλλά θεωρεί ότι η οικονομική αγοραία αξία θα πρέπει να προκρίνεται έναντι της λογιστικής αξίας. Η επιλογή αυτή αντανακλά την αποθήκευση σε μια συγκεκριμένη χρονική στιγμή T και όχι μια παλαιότερη εικόνα. Εξάλλου, η AFIEG θεωρεί ότι η αποτίμηση του προσκέφαλου αερίου φαίνεται να αποτελεί θεμελιώδη συνιστώσα της αποτίμησης των περιουσιακών στοιχείων αποθήκευσης και, ως εκ τούτου, θα ήλπιζε να εξεταστεί ο οικονομικός αντίκτυπος της επιλογής των κανόνων απόσβεσης του προσκέφαλου αερίου στη συνολική αξία της BAR. Τέλος, η AFIEG υπογραμμίζει ότι οι επιχειρήσεις αποθήκευσης δεν εκτίθενται, ως εκ της δραστηριότητάς τους, σε μεγαλύτερους κινδύνους από τους διαχειριστές δικτύων μεταφοράς. Ως αποτέλεσμα, το ποσοστό απόδοσης της επιλεγείσας BAR για τις επιχειρήσεις αποθήκευσης δεν θα έπρεπε να είναι υψηλότερο από το αντίστοιχο για τους ΔΔΜ.
                  
               
                     (187)
                  
                  
                     Η AFIEG θεωρεί ότι οι γαλλικές αρχές θα έπρεπε να περιορίσουν το εύρος των περιουσιακών στοιχείων που είναι αναγκαίο σε όγκο και σε ρυθμό ροής για την επίτευξη ασφάλειας εφοδιασμού, προκειμένου να μεγιστοποιηθεί η σχέση κόστους/οφέλους της αποθήκευσης για τους καταναλωτές. Πράγματι, η γαλλική διοίκηση καθόρισε τα ελάχιστα αναγκαία αποθέματα φυσικού αερίου για την εγγύηση της ασφάλειας εφοδιασμού στα 1 990 GWh/j με ρυθμό ροής απόληψης και όγκο 64 TWh (57) ενώ ο κατάλογος που ορίζεται με το διάταγμα σχετικά με τον ΠΕΠ για την περίοδο 2023-2028 λαμβάνει υπόψη 2 376 GWh/j με ρυθμό ροής απόληψης και όγκο 138,5 TWh. Η AFIEG θεωρεί ότι το εύρος που καθορίστηκε με το διάταγμα σχετικά με τον ΠΕΠ αποδεικνύεται υπερδιαστασιολογημένο σε σχέση με τις ανάγκες αποθήκευσης για την εγγύηση της ασφάλειας εφοδιασμού στη Γαλλία. Το εύρος πρέπει συνεπώς να αναθεωρηθεί προς τα κάτω προκειμένου να μην δημιουργηθεί επιπλέον κόστος για τους τελικούς καταναλωτές και να μην βρεθούν σε μειονεκτική θέση οι λοιποί μηχανισμοί ευελιξίας του φυσικού αερίου. Επίσης, η AFIEG διαπιστώνει υπερδιαστασιολόγηση του επιπέδου κάλυψης του κινδύνου αθέτησης που καθόρισαν οι γαλλικές δημόσιες αρχές στο 2 %, έναντι του αντίστοιχου στις γειτονικές χώρες, που ανέρχεται στο 5 %.
                  
               5.2.2.   Association française du gaz -AFG [Γαλλικός Σύνδεσμος Φυσικού Αερίου] (58)
         
         
                     (188)
                  
                  
                     Η AFG εκτιμά ότι ο μηχανισμός ρύθμισης των εγκαταστάσεων αποθήκευσης φυσικού αερίου που εφαρμόστηκε από τις γαλλικές αρχές από την 1η Ιανουαρίου 2018 κινείται στη σωστή κατεύθυνση.
                  
               
                     (189)
                  
                  
                     Η AFG θεωρεί επίσης ότι το επίμαχο μέτρο βασίζεται στην αρχή της ρύθμισης μέσω των εξόδων και ότι συνέβαλε στην αποτελεσματική και αναλογική αποτίμηση των περιουσιακών στοιχείων. Η AFG υποστηρίζει ότι η αρχή της ρύθμισης μέσω των εξόδων εφαρμόζεται από την πλειονότητα των ρυθμιστικών αρχών για τις δραστηριότητες μεταφοράς και διανομής φυσικού αερίου καθώς και για τους τερματικούς σταθμούς ΥΦΑ στη Γαλλία.
                  
               
                     (190)
                  
                  
                     Κατά την άποψη της AFG, η εφαρμογή μιας μεθόδου που χρησιμοποιεί τις αγοραίες τιμές αντί για τα έξοδα μιας «αποδοτικής επιχείρησης» θα μπορούσε να οδηγήσει στον καθορισμό ενός πλαισίου ρύθμισης που θα χαρακτηριζόταν από διακυμάνσεις και πιθανώς θα απείχε από το βέλτιστο οικονομικό αποτέλεσμα: πράγματι, στην περίπτωση δυσμενών περιθωρίων (spreads), η μέθοδος δεν εγγυάται την κάλυψη των εξόδων των επιχειρήσεων φέρνοντας πιθανώς τις τελευταίες σε οριακή κατάσταση. Αντιστρόφως, σε περίπτωση πολύ ευνοϊκών περιθωρίων αγοράς, το εισόδημα των επιχειρήσεων θα ήταν υπερβολικά υψηλό και σε μεγάλη απόκλιση από τη βέλτιστη αξία για τους πελάτες των εγκαταστάσεων αποθήκευσης.
                  
               
                     (191)
                  
                  
                     Κατά την άποψη της AFG, η ρύθμιση των εγκαταστάσεων αποθήκευσης της Γαλλίας δεν προκάλεσε στρέβλωση του ανταγωνισμού έναντι των άλλων υποδομών φυσικού αερίου της Γαλλίας, έναντι των τερματικών σταθμών ΥΦΑ της Γαλλίας και της Ένωσης ή έναντι των επιχειρήσεων αποθήκευσης της Ένωσης. Έτσι, όσον αφορά τους τερματικούς σταθμούς ΥΦΑ, η AFG διαπιστώνει ότι οι ποσότητες ΥΦΑ που εισάγονται στη Γαλλία υπερδιπλασιάστηκαν μέσα σε διάστημα δύο ετών από 9,6 Gm3 το 2017 σε 21,5 Gm3 το 2019. Η AFG αναφέρει επίσης ότι αυτή τη στιγμή βρίσκονται υπό μελέτη έργα ανάπτυξης τερματικών σταθμών ΥΦΑ στη Γερμανία. Όσον αφορά τις επιχειρήσεις αποθήκευσης στην Ευρώπη, η AFG υπογραμμίζει ότι τα ποσοστά πλήρωσης των εγκαταστάσεων αποθήκευσης στη Γερμανία, στις Κάτω Χώρες και στο Βέλγιο σημείωσαν αύξηση μεταξύ 2018 και 2019 φτάνοντας την 1η Νοεμβρίου 2019 σε επίπεδο τουλάχιστον 95 % στη Δυτική Ευρώπη.
                  
               5.2.3.   Association nationale des opérateurs détaillants en énergie (ANODE) [Εθνικός Σύνδεσμος Λιανικών Επιχειρήσεων Ενέργειας] (59)
         
         
                     (192)
                  
                  
                     Κατά την άποψη της ANODE, η ρύθμιση των εγκαταστάσεων αποθήκευσης της Γαλλίας συνδυάζει την επιθυμία των προμηθευτών για εφαρμογή κανόνων αγοράς στην εμπορία των δυναμικοτήτων αποθήκευσης με έναν μηχανισμό ρύθμισης που στοχεύει στην εγγύηση της ασφάλειας εφοδιασμού.
                  
               
                     (193)
                  
                  
                     Επίσης, η ANODE θεωρεί ως πρωταρχικής σημασίας την τακτική επανεξέταση του στόχου δέσμευσης και πλήρωσης των εγκαταστάσεων αποθήκευσης καθώς και του εύρους των περιουσιακών στοιχείων που λαμβάνονται υπόψη για την ασφάλεια εφοδιασμού στον μηχανισμό αποζημίωσης προκειμένου να διασφαλίζεται ότι ανταποκρίνονται στις πραγματικές ανάγκες. Το σημείο αυτό είναι ακόμα σημαντικότερο, κατά την ANODE, δεδομένου ότι η Γαλλία υιοθέτησε το σενάριο περί μείωσης κατά 2 % της κατανάλωσης φυσικού αερίου, πλην της παραγωγής ηλεκτρικής ενέργειας, […].
                  
               
                     (194)
                  
                  
                     Όσον αφορά την αναλογικότητα, η ANODE θεωρεί ότι η CRE θα πρέπει να λαμβάνει υπόψη την εμπειρία που έχει αποκομιστεί σε σχέση με τα έξοδα και τη λειτουργία των εγκαταστάσεων αποθήκευσης και σε σχέση με τον περιορισμό του κινδύνου που διατρέχουν οι επιχειρήσεις αποθήκευσης. Θεωρεί ότι η απόδοση της BAR για τις επιχειρήσεις αποθήκευσης θα έπρεπε να εναρμονίζεται με εκείνη των ΔΔΜ.
                  
               5.2.4.   Commission de Régulation de l’Électricité et du Gaz - CREG [Επιτροπή Ρύθμισης Ηλεκτρικής Ενέργειας και Φυσικού Αερίου] (60)
         
         
                     (195)
                  
                  
                     Η CREG δεν θεωρεί ότι το σύνολο της δυναμικότητας αποθήκευσης της Γαλλίας είναι, αποδεδειγμένα, ανά πάσα στιγμή αναγκαίο για την εγγύηση της ασφάλειας εφοδιασμού σε φυσικό αέριο. Μέρος αυτού του φυσικού αερίου, που μπορεί να είναι σημαντικό, χρησιμοποιείται από τους ναυλωτές προκειμένου να αποκομίσουν οικονομικό κέρδος εκμεταλλευόμενοι τις διαφορές τιμών του φυσικού αερίου μεταξύ θερινής και χειμερινής περιόδου. Συνεπώς, ο μηχανισμός αποζημίωσης μπορεί επίσης να αποτελεί για τους ναυλωτές ένα χωρίς κόστος μέσο για την επίτευξη υπεραξιών από το φυσικό αέριο. Αυτό παρέχει ανταγωνιστικό πλεονέκτημα στους ναυλωτές που δραστηριοποιούνται στη Γαλλία το οποίο δεν διαθέτουν οι ναυλωτές των γειτονικών χωρών.
                  
               
                     (196)
                  
                  
                     Το Βέλγιο διαθέτει μόλις μία εγκατάσταση αποθήκευσης φυσικού αερίου, τη μονάδα του Loenhout, υπό την εκμετάλλευση της Fluxys Belgium (61). Η CREG θεωρεί ότι η εγκατάσταση αυτή είναι ανταγωνιστική άλλων εγκαταστάσεων αποθήκευσης στο βορειοδυτικό τμήμα της Ένωσης.
                  
               
                     (197)
                  
                  
                     Παρά το γεγονός ότι το περιθώριο (spread) μεταξύ των χειμερινών και θερινών τιμών παρέμεινε χαμηλό μεταξύ του 2017 και του 2018, η μη διαθεσιμότητα της μεγαλύτερης εγκατάστασης αποθήκευσης στο Ηνωμένο Βασίλειο προκάλεσε αύξηση της δέσμευσης δυναμικοτήτων αποθήκευσης στην αγορά του βορειοδυτικού τμήματος της Ένωσης. Έτσι εξηγούνται τα ποσοστά πλήρωσης 87 % και 84 % του Loenhout για τις περιόδους 2016-2017 και 2017-2018 αντίστοιχα.
                  
               
                     (198)
                  
                  
                     Το ποσοστό πλήρωσης για το έτος 2018-2019 παρέμεινε ωστόσο χαμηλό, στο 54 %, ενώ το ποσοστό πλήρωσης για την ΕΕ-28 παρέμεινε αρκετά σταθερό. Η CREG διαπιστώνει σχετικά ότι το ποσοστό πλήρωσης για τις εγκαταστάσεις αποθήκευσης στη Γαλλία αυξήθηκε από 75 % για την περίοδο 2017-2018 σε 94 % το 2018-2019. Ο ρόλος του Loenhout ως πηγή ευελιξίας αξιοποιήθηκε από τις γαλλικές εγκαταστάσεις αποθήκευσης που μπόρεσαν να επωφεληθούν από πολύ χαμηλά τέλη χάρη σε ένα νέο ρυθμιστικό πλαίσιο στήριξης. Η CREG θεωρεί, ως εξ αυτού, ότι η συμβολή του Loenhout στη θέσπιση του γαλλικού μηχανισμού αποζημίωσης υπήρξε πολύ σημαντική: μόνον οι παράγοντες της αγοράς που διαθέτουν ισχύοντα μακροπρόθεσμα συμβόλαια παρέμειναν ενεργοί στο Loenhout. Η CREG θεωρεί ότι ο γαλλικός μηχανισμός αποζημίωσης υποχρεώνει τις γειτονικές επιχειρήσεις αποθήκευσης να πωλούν τις δυναμικότητες αποθήκευσής τους στο οριακό κόστος τους, αν όχι χαμηλότερα.
                  
               
                     (199)
                  
                  
                     Επίσης, η CREG υπογραμμίζει ότι το ποσοστό πλήρωσης για την περίοδο 2019-2020 είναι εξαιρετικά υψηλό, τόσο για το Βέλγιο (97 %) όσο και για την ΕΕ-28 (97 %). Το ποσοστό αυτό εξηγείται από τις πολύ χαμηλές τιμές του φυσικού αερίου κατά τη θερινή περίοδο του 2019 και από το υψηλό περιθώριο spread.
                  
               
                     (200)
                  
                  
                     Κατά την άποψη της CREG, δεν μπορεί, συνεπώς, να αποκλειστεί ότι ο μηχανισμός αποζημίωσης που εφαρμόζεται στη Γαλλία προκαλεί στρεβλώσεις του ανταγωνισμού μεταξύ των φορέων εκμετάλλευσης των εγκαταστάσεων αποθήκευσης στη γαλλική επικράτεια και των στην επικράτεια των γειτονικών κρατών μελών, μεταξύ των παραγόντων της αγοράς που δραστηριοποιούνται στη γαλλική αγορά και των παραγόντων που δραστηριοποιούνται στα γειτονικά κράτη μέλη και μεταξύ, αφενός, των επιχειρήσεων αποθήκευσης φυσικού αερίου και, αφετέρου, των φορέων εκμετάλλευσης τερματικών σταθμών ΥΦΑ και των διαχειριστών γραμμών διασύνδεσης.
                  
               5.2.5.   […] (62)
         
         
                     (201)
                  
                  
                     […] θεωρεί ότι η δημιουργία αποθέματος φυσικού αερίου είναι απολύτως αναγκαία για την εγγύηση της ασφάλειας εφοδιασμού σε βραχυπρόθεσμο επίπεδο και κρίνει ως ικανοποιητικές τις αρχές του καθεστώτος ρύθμισης που τέθηκε σε εφαρμογή το 2018. Δεδομένου ότι ο όγκος αποθήκευσης που απαιτείται για την ασφάλεια εφοδιασμού είναι μεγαλύτερος από τον «οικονομικό» όγκο που θα αποτιμούσε αυθόρμητα η αγορά, είναι αναγκαίο να συμπληρώνεται το εισόδημα των επιχειρήσεων αποθήκευσης.
                  
               
                     (202)
                  
                  
                     Ωστόσο, το υπό ρύθμιση εύρος πρέπει να περιορίζεται στις δυναμικότητες αποθήκευσης που είναι αυστηρώς αναγκαίες για την ασφάλεια εφοδιασμού. Το σημείο αυτό είναι σημαντικό προκειμένου να διασφαλιστεί ότι οι τελικοί καταναλωτές δεν θα επωμιστούν υπερβολικό κόστος. Ένα υπερδιαστασιολογημένο εύρος θα μπορούσε επίσης να θέσει σε μειονεκτική θέση τις εγκαταστάσεις αποθήκευσης που βρίσκονται σε άλλο κράτος μέλος και να έχει αντίκτυπο στους τερματικούς σταθμούς ΥΦΑ και στις γραμμές διασύνδεσης.
                  
               
                     (203)
                  
                  
                     […] δέχεται ότι είναι πολύπλοκο να υπολογιστεί επακριβώς ο όγκος αποθήκευσης που απαιτείται για την ασφάλεια εφοδιασμού. Ωστόσο, […] θεωρεί ότι η συμπερίληψη όλων των εγκαταστάσεων υπόγειας αποθήκευσης στο εύρος των αναγκαίων εγκαταστάσεων αποθήκευσης ενδέχεται να είναι απαραίτητη για την ασφάλεια εφοδιασμού. Υπό το πρίσμα των πρόσφατων εξελίξεων, […] θεωρεί ότι τα σενάρια που υιοθέτησε η Γαλλία θα μπορούσαν να προβλέπουν μεγαλύτερη χρήση των πόρων ΥΦΑ ειδικότερα, γεγονός που θα είχε ως αποτέλεσμα μείωση του όγκου που είναι αναγκαίος για την ασφάλεια εφοδιασμού.
                  
               
                     (204)
                  
                  
                     […] διερωτάται επίσης σχετικά με την επιλογή να περιοριστεί το υπό ρύθμιση εύρος μόνο στις δυναμικότητες των εγκαταστάσεων υπόγειας αποθήκευσης, εφόσον μάλιστα οι γαλλικές ρυθμίσεις αναγνωρίζουν την ύπαρξη αποθέματος στους τερματικούς σταθμούς ΥΦΑ και θεωρούν ότι τα αποθέματα αυτά μπορούν να συμβάλουν στην ασφάλεια εφοδιασμού σε φυσικό αέριο.
                  
               
                     (205)
                  
                  
                     Σε μεσο-μακροπρόθεσμο επίπεδο, […] αναμένει ότι η Γαλλία θα πρέπει να διαχειριστεί τον παροπλισμό ορισμένων από τις υποδομές φυσικού αερίου της. Κατά συνέπεια, ακόμη και αν η ενίσχυση των δυναμικοτήτων εισαγωγής είχε ως αποτέλεσμα μείωση του όγκου που θα έπρεπε να είναι αποθηκευμένος για την κατοχύρωση της ασφάλειας εφοδιασμού, η συγκεκριμένη εναλλακτική λύση θα μπορούσε τελικώς να αποδειχθεί πολύ δαπανηρή. Ως εκ τούτου, για την κατοχύρωση της ασφάλειας εφοδιασμού, η χρήση των υφιστάμενων εγκαταστάσεων αποθήκευσης φαίνεται να αποτελεί πιο ενδεδειγμένη λύση από την κατασκευή νέων δυναμικοτήτων εισαγωγής.
                  
               5.2.6.   European Federation of Energy Traders -EFET [Ευρωπαϊκή Ομοσπονδία Εμπόρων Ενέργειας]) (63)
         
         
                     (206)
                  
                  
                     Η EFET δηλώνει την υποστήριξή της στη μεταρρύθμιση που εφαρμόστηκε από τις γαλλικές αρχές το 2018, η οποία συνέβαλε στη δημιουργία μιας ελκυστικής και ανταγωνιστικής αγοράς αποθήκευσης φυσικού αερίου στη Γαλλία.
                  
               
                     (207)
                  
                  
                     Όσον αφορά τη συμβατότητα της ενίσχυσης, η EFET δεν αμφισβητεί τη μεθοδολογία υπολογισμού της αξίας βάσης ή το ποσοστό απόδοσης του κεφαλαίου, που καθορίστηκαν από την CRE. Η αξία των προκαθορισμένων περιουσιακών στοιχείων θα πρέπει να αντιστοιχεί στη βάση των υπό ρύθμιση περιουσιακών στοιχείων και σε ένα προκαθορισμένο ποσοστό απόδοσης.
                  
               
                     (208)
                  
                  
                     Η EFET δεν θεωρεί ότι η εφαρμογή της μεταρρύθμισης μπορούσε να δημιουργήσει στρεβλώσεις του ανταγωνισμού: ούτε μεταξύ των γαλλικών επιχειρήσεων αποθήκευσης φυσικού αερίου και των επιχειρήσεων άλλων κρατών μελών, κάτι το οποίο αποδεικνύεται από τη διαρκή αύξηση της συμμετοχής των επιχειρήσεων στη Γαλλία και στο εξωτερικό μετά το 2018, ούτε μεταξύ των επιχειρήσεων αποθήκευσης φυσικού αερίου και των φορέων εκμετάλλευσης τερματικών σταθμών ΥΦΑ, καθώς η εμπορική αξία των τερματικών σταθμών ΥΦΑ βαίνει διαρκώς αυξανόμενη από το 2018.
                  
               5.2.7.   Elengy (64)
         
         
                     (209)
                  
                  
                     Η εφαρμογή της μεταρρύθμισης δεν είχε ως συνέπεια τεχνητή αποδυνάμωση των κινήτρων για χρήση των τερματικών σταθμών ΥΦΑ. Πρώτον, οι δραστηριότητες των τερματικών σταθμών της Elengy αυξήθηκαν μετά την εφαρμογή του μέτρου, φτάνοντας σε επίπεδα ρεκόρ το 2019 και το 2020.
                  
               
                     (210)
                  
                  
                     Δεύτερον, η ελκυστικότητα των τερματικών σταθμών ΥΦΑ επηρεάζεται από πολλούς παράγοντες: την απόκλιση ανάμεσα στις αγορές της Ένωσης και τις ασιατικές αγορές, τα τιμολόγια, την ύπαρξη μακροπρόθεσμων συμβολαίων, το βάθος και τη ρευστότητα της αγοράς επόμενου σταδίου, την ευελιξία του τερματικού σταθμού, καθώς και τους εμπορικούς κανόνες. Το μέτρο σχετικά με την αποθήκευση δεν έχει άμεσο αντίκτυπο στους ανωτέρω παράγοντες ελκυστικότητας, αλλά είχε έμμεσες και θετικές επιπτώσεις. Η μεταρρύθμιση συνέβαλε πράγματι στη μεγιστοποίηση της δυναμικότητας αποθήκευσης της Ένωσης μέσα από την αύξηση του βάθους της ενωσιακής αγοράς φυσικού αερίου που καθιστά δυνατή την αποθήκευση του φυσικού αερίου και τη μείωση του κόστους για τους καταναλωτές όταν παρατηρείται αυξημένη ζήτηση σε φυσικό αέριο, καθώς και από την αύξηση των διαθέσιμων ρευστοτήτων στη γαλλική αγορά.
                  
               5.2.8.   Enovos (65)
         
         
                     (211)
                  
                  
                     Η Enovos θεωρεί ότι, όταν υπάρχει ένας επαρκής αριθμός διαφοροποιημένων παραγόντων της αγοράς που συμμετέχουν στο σύστημα, η αγορά είναι η πλέον ενδεδειγμένη να ορίζει την αξία ενός περιουσιακού στοιχείου. Ο ισχύων μηχανισμός δημοπρασιών έχει ως αποτέλεσμα δίκαιη αξιολόγηση της αγοράς. Αν το σύστημα των δημοπρασιών καταλήγει σε μικρότερη ή μεγαλύτερη απόδοση για ορισμένους παράγοντες της αγοράς, θα υπάρξουν αναπροσαρμογές κατά τις δημοπρασίες των προσεχών ετών.
                  
               5.2.9.   Fluxys (66)
         
         
                     (212)
                  
                  
                     Η Fluxys παρατηρεί ότι ο τομέας της αποθήκευσης φυσικού αερίου στην Ένωση καλείται να αντιμετωπίσει σημαντικές προκλήσεις τα τελευταία αυτά χρόνια, καθώς είναι όλο και πιο δύσκολο να καλυφθούν τα επιχειρησιακά κόστη των επιχειρήσεων αποθήκευσης φυσικού αερίου. Ως εκ τούτου, για να μπορούν να αντεπεξέλθουν στις ταχέως μεταβαλλόμενες συνθήκες της αγοράς, είναι ανάγκη να εφαρμοστεί ένα προσαρμοσμένο οικονομικό μοντέλο που να αντανακλά την αξία της αποθήκευσης φυσικού αερίου για το σύστημα και τη συμβολή της στην ασφάλεια εφοδιασμού. Η μονομερής εφαρμογή μηχανισμών στήριξης θα μπορούσε να δημιουργήσει στρεβλώσεις του ανταγωνισμού με άλλα κράτη μέλη της Ένωσης. Ως εκ τούτου, θα πρέπει να εφαρμοστεί μηχανισμός αποζημίωσης, βάσει αυστηρών κριτηρίων, σε όλα τα κράτη μέλη της Ένωσης.
                  
               5.2.10.   Fédération nationale des mines et de l’énergie CGT (FNME-CGT) [Εθνική Ομοσπονδία Ορυχείων και Ενέργειας CGT] (67)
         
         
                     (213)
                  
                  
                     Κατά την άποψη της FNME-CGT, η μεταρρύθμιση της αποθήκευσης φυσικού αερίου στη Γαλλία συνέβαλε στην επίτευξη των δύο ακόλουθων στόχων: εγγύηση της ενεργειακής ασφάλειας σε δίκαιη τιμή για τον καταναλωτή και εγγύηση της ικανοποιητικής λειτουργίας του δικτύου μεταφοράς για τη διασφάλιση της παράδοσης.
                  
               
                     (214)
                  
                  
                     Η FNME-CGT θεωρεί ότι το επίμαχο μέτρο δεν μπορεί να χαρακτηριστεί ως κρατική ενίσχυση. Κατά την άποψή της, η αποζημίωση δεν χρηματοδοτείται από κρατικούς πόρους. Το επίμαχο μέτρο δεν επιβλήθηκε με υποχρεωτικό τρόπο χωρίς αντάλλαγμα, όπως ένας φόρος. Εξάλλου, η FNME-CGT υπογραμμίζει ότι η μετακύλιση του τέλους χρήσης του δικτύου μεταφοράς στον λογαριασμό του καταναλωτή φυσικού αερίου είναι υποχρεωτική μόνο για τους καταναλωτές που επιλέγουν να επωφεληθούν από τα προκαθορισμένα τιμολόγια και ότι ούτε οι πόροι που προέρχονται από τη χρέωση αποθήκευσης ούτε οι επιχειρήσεις που εισπράττουν την αποζημίωση δεν τελούν υπό κρατικό έλεγχο.
                  
               
                     (215)
                  
                  
                     Η FNME-CGT δεν θεωρεί ότι το επίμαχο μέτρο παρέχει επιλεκτικό πλεονέκτημα, λόγω των υποχρεώσεων που βαρύνουν τις επιχειρήσεις αποθήκευσης για τη διατήρηση των εν λόγω υποδομών σε λειτουργία. Εξάλλου, η ρύθμιση προβλέπει ότι το πλεόνασμα εσόδων καταβάλλεται από την επιχείρηση στους διαχειριστές δικτύων και συνιστά, ως εκ τούτου, απωλεσθείσα οικονομική ευκαιρία.
                  
               
                     (216)
                  
                  
                     Ακόμη και στην υποθετική περίπτωση κατά την οποία το επίμαχο μέτρο χαρακτηριζόταν ως κρατική ενίσχυση, θα ήταν συμβατό με την εσωτερική αγορά.
                  
               
                     (217)
                  
                  
                     Η FNME-CGT θεωρεί ότι η μέθοδος αποτίμησης των υπό ρύθμιση περιουσιακών στοιχείων είναι αναλογική προς τον στόχο της ασφάλειας εφοδιασμού. Η εφαρμογή καθεστώτος ρύθμισης των εισοδημάτων των επιχειρήσεων με βάση τα έξοδα που υποβάλλονται σε έλεγχο και έγκριση της εθνικής ρυθμιστικής αρχής συνέβαλε στο να διασφαλιστεί ότι ο καταναλωτής καταβάλλει μια τιμή που καθορίζεται εκ των προτέρων με διαφανή τρόπο.
                  
               
                     (218)
                  
                  
                     Εξάλλου, η μέθοδος αποτίμησης της BAR εφαρμόζεται σε όλα τα υπό ρύθμιση τέλη υποδομών στη Γαλλία, με εξαίρεση τη διανομή ηλεκτρικής ενέργειας. Μια αποτίμηση βασισμένη στα περιθώρια (spreads) θέρους/χειμώνα δεν θα μπορούσε να επανορθώσει τις ανεπάρκειες μιας αγοράς που δεν είναι σε θέση να αντικατοπτρίζει στις τιμές την ασφαλιστική αξία των περιουσιακών στοιχείων. Επιπλέον, οι προτάσεις των επιχειρήσεων για τη BAR αποτέλεσαν αντικείμενο ανεξάρτητου ελέγχου που ανατέθηκε από την CRE, ο οποίος είχε ως κατάληξη την υιοθέτηση μικρότερης αρχικής BAR. Έπειτα, η αρχική BAR λαμβάνει υπόψη την αποσβεσθείσα αξία των περιουσιακών στοιχείων. Ορισμένα περιουσιακά στοιχεία, τα οποία έχουν αποσβεστεί πλήρως, συμπεριλήφθηκαν μάλιστα στη BAR με μηδενική αξία και, συνεπώς, δεν επωφελούνταν καμίας απόδοσης.
                  
               
                     (219)
                  
                  
                     Κατά την FNME-CGT, άλλα στοιχεία συμβάλλουν στην τεκμηρίωση του αναλογικού χαρακτήρα του μέτρου: η τακτική αναθεώρηση του πεδίου εφαρμογής της ρύθμισης από τον ΠΕΠ, η κάλυψη των εξόδων στα οποία υποβάλλονται οι φορείς εκμετάλλευσης υποδομών φυσικού αερίου μόνο στον βαθμό που τα εν λόγω έξοδα αντιστοιχούν στο κόστος μιας «αποδοτικής επιχείρησης», η συμμετρία της αποζημίωσης που αποτρέπει κάθε κίνδυνο υπεραντιστάθμισης και το γεγονός ότι η ρύθμιση αποσκοπεί στη μεγιστοποίηση των δεσμεύσεων δυναμικοτήτων αποθήκευσης και των εσόδων από τις δημοπρασίες.
                  
               
                     (220)
                  
                  
                     Η FNME-CGT θεωρεί ότι το μέτρο δεν είχε αρνητικές επιπτώσεις στον ανταγωνισμό και τις συναλλαγές. Πρώτον, η αποζημίωση που αντιστοιχεί σε κάθε προμηθευτή καθορίζεται από τα χαρακτηριστικά κατανάλωσής του και δεν εξαρτάται από το εάν οι εγκαταστάσεις του βρίσκονται στη γαλλική επικράτεια ή σε γειτονική χώρα, το οποίο διασφαλίζει ότι δεν δημιουργείται στρέβλωση του ανταγωνισμού μεταξύ των προμηθευτών. Δεύτερον, η αποθήκευση δεν ανταγωνίζεται το ΥΦΑ και τις γραμμές διασύνδεσης, που λειτουργούν περισσότερο συμπληρωματικά ως προς αυτή. Οι τερματικοί σταθμοί ΥΦΑ έχουν τεχνικά χαρακτηριστικά και επιχειρησιακούς περιορισμούς που προσιδιάζουν στην αλυσίδα εφοδιασμού του ΥΦΑ. Ενώ οι εγκαταστάσεις αποθήκευσης αποσκοπούν στην κάλυψη των αναγκών κατανάλωσης σε περιόδους αιχμής, οι τερματικοί σταθμοί ΥΦΑ και οι γραμμές διασύνδεσης φυσικού αερίου αποτελούν ένα μέσο εισαγωγής και διαφοροποίησης των πηγών εφοδιασμού σε φυσικό αέριο. Η συμπληρωματικότητα των εγκαταστάσεων αποθήκευσης και των τερματικών σταθμών ΥΦΑ επέτρεψε την αποθήκευση ΥΦΑ που εισάγεται με χαμηλό κόστος στην Ένωση, προς όφελος των χρηστών φυσικού αερίου. Τρίτον, το επίμαχο μέτρο δεν δημιουργεί στρέβλωση του ανταγωνισμού έναντι των επιχειρήσεων αποθήκευσης των άλλων κρατών μελών, και αυτό αποδεικνύεται από το γεγονός ότι τα ποσοστά δέσμευσης και χρήσης των εγκαταστάσεων αποθήκευσης στην Ένωση σημείωσαν αύξηση φτάνοντας σε υψηλά επίπεδα.
                  
               
                     (221)
                  
                  
                     Σε αντίθεση με τον ΠΕΠ, η FNME-CGT δεν αναμένει μείωση των καταναλώσεων φυσικού αερίου κατά 2 % ετησίως, λόγω της ανάπτυξης νέων χρήσεων του φυσικού αερίου. Η FNME-CGT δίνει έμφαση σε κριτήρια σχετικά με την ασφάλεια εφοδιασμού τα οποία πολλές φορές λησμονούνται στη διαστασιολόγηση των υποδομών, όπως η μη διαθεσιμότητα για διάστημα έως έξι μηνών της βασικής πηγής εφοδιασμού υπό μέσες καιρικές συνθήκες.
                  
               5.2.11.   GRTgaz (68)
         
         
                     (222)
                  
                  
                     Κατά την GRTgaz, το δίκτυο και οι εγκαταστάσεις αποθήκευσης δημιουργήθηκαν ως ενιαίο σύνολο και αποτελούν και οι δύο απαραίτητες συνιστώσες για την κάλυψη της χειμερινής ζήτησης. Η GRTgaz πραγματοποίησε προσομοιώσεις στις αρχές του 2018 οι οποίες διαπίστωσαν ανάγκη για αποθηκευμένες ποσότητες μεταξύ 115 και 125 TWh βάσει μετεωρολογικών σεναρίων που αντιστοιχούσαν σε πρόσφατους χειμώνες. Η GRTgaz επισημαίνει επίσης ότι οι εγκαταστάσεις αποθήκευσης σε πλήρη χωρητικότητα, ήτοι 135 TWh, δεν επαρκούν για έναν ψυχρό χειμώνα που περιλαμβάνει περίοδο ακραίων τιμών ψύχους και χωρίς χρήση ΥΦΑ.
                  
               
                     (223)
                  
                  
                     Στο διάστημα μεταξύ 2012 και 2018, η GRTgaz εξέδωσε κατά διαστήματα ειδοποιήσεις σχετικά με τα προβλήματα που συνεπάγονταν τα ανεπαρκή επίπεδα δέσμευσης και πλήρωσης των υπόγειων εγκαταστάσεων αποθήκευσης και κυρίως σχετικά με τον κίνδυνο που ελλοχεύει για την ασφάλεια εφοδιασμού και τη συνέχιση της τροφοδοσίας. Επίσης, η GRTgaz θεωρεί ότι η δημιουργία της ενιαίας ζώνης (στο εξής: TRF) την 1η Νοεμβρίου 2018 ενίσχυσε τον ρόλο των εγκαταστάσεων αποθήκευσης στο γαλλικό σύστημα φυσικού αερίου.
                  
               5.2.12.   Hungarian Gas Storage (69)
         
         
                     (224)
                  
                  
                     Η αποθήκευση φυσικού αερίου αποτελεί αφεαυτής εγγύηση και αξία για το σύστημα, όπως αποδεικνύεται από μελέτες που διενεργήθηκαν για λογαριασμό της ένωσης Gas Infrastructure Europe. Οι αξίες αυτές δεν αντικατοπτρίζονται στην αγοραία τιμή (70). Συνεπώς, απαιτείται ρυθμιστική παρέμβαση (71) όπως εκείνη που εφαρμόστηκε στη Γαλλία. Το γαλλικό σύστημα, που έχει ως βάση την αγορά, εγγυάται ισότιμους όρους ανταγωνισμού με άλλες πηγές ευελιξίας. Αποφεύγεται η υπεραντιστάθμιση, επειδή οι τυχόν αποκλίσεις μεταξύ των προκαθορισμένων εισοδημάτων και των εισοδημάτων της αγοράς επιστρέφονται. Η διαφάνεια της αποζημίωσης διασφαλίζεται με τις διαδικασίες που έχει ορίσει η CRE. Χάρη στην εφαρμογή του επίμαχου μέτρου, δεν υφίσταται στρέβλωση του ανταγωνισμού στην αγορά της αποθήκευσης ή στην αλυσίδα αξίας της ενέργειας. Το επίμαχο μέτρο αποτελεί υπόδειγμα για τις άλλες χώρες της Ένωσης.
                  
               5.2.13.   Total Direct Énergie (72)
         
         
                     (225)
                  
                  
                     Όπως προβλέπει το διάταγμα για τον ΠΕΠ, το εύρος των περιουσιακών στοιχείων που είναι απαραίτητα για την ασφάλεια εφοδιασμού αντιπροσωπεύει όγκο 138,5 TWh τη στιγμή που ο αναγκαίος όγκος στον προηγούμενο μηχανισμό αποθήκευσης ανερχόταν σε μόλις 90 TWh.
                  
               
                     (226)
                  
                  
                     Η Total Direct Énergie έχει ερωτήματα για το επιλεγέν σενάριο σχετικά με τη χρήση των γραμμών διασύνδεσης στα 1 585 GWh/j ενώ οι τεχνικές δυνατότητες ανέρχονται σε 1 810 GWh/j. Η διαφορά αυτή δεν φαίνεται δικαιολογημένη. Η διάρκεια παράδοσης των φορτίων, που ανέρχεται σε δέκα ημέρες, θα πρέπει να επικαιροποιηθεί και θα πρέπει να λαμβάνονται υπόψη τα συμβόλαια μελλοντικής εκπλήρωσης για παράδοση ΥΦΑ (το οποίο θα συνέβαλε στη μείωση της μέσης διάρκειας παράδοσης). Τέλος, η συνεκτίμηση των κυμάτων ψύχους διάρκειας έξι έως εννέα ημερών συντελεί απλώς στη μείωση του κέρδους του ΥΦΑ.
                  
               
                     (227)
                  
                  
                     Η υπερδιαστασιολόγηση του εύρους των υποδομών θα συνεπαγόταν αυτομάτως υπεραπόδοση για τους φορείς εκμετάλλευσης εγκαταστάσεων αποθήκευσης. Η αρχική BAR θα έπρεπε να λαμβάνει υπόψη τις αποσβέσεις που έχουν ήδη πραγματοποιηθεί. Επίσης, η Total Direct Énergie θεωρεί ότι η δραστηριότητα των επιχειρήσεων αποθήκευσης απολαμβάνει υπεραπόδοσης σε σχέση με τους ενεχόμενους κινδύνους. Η δραστηριότητα αυτή δεν είναι, στην πραγματικότητα, εκτεθειμένη σε μεγαλύτερους κινδύνους από τη δραστηριότητα των διαχειριστών δικτύων μεταφοράς. Ως εκ τούτου, τίποτε δεν δικαιολογεί το υψηλότερο ποσοστό απόδοσης. Για τον λόγο αυτό, το ποσοστό απόδοσης της επιλεγείσας BAR δεν θα έπρεπε να είναι υψηλότερο από το αντίστοιχο των ΔΔΜ, που είναι σήμερα καθορισμένο από την CRE στο 5,25 %.
                  
               
                     (228)
                  
                  
                     Η Total Direct Énergie θεωρεί ότι η διαστασιολόγηση του μέτρου είναι δυνατόν να προκαλεί στρέβλωση των μηνυμάτων τιμών στις χονδρικές αγορές και να μην ενθαρρύνει τη δέσμευση δυναμικότητας σε άλλα μέσα ευελιξίας (γραμμές διασύνδεσης και τερματικοί σταθμοί ΥΦΑ), παρόλο που και εκείνα είναι εξίσου απαραίτητα. Η Total Direct Énergie επισημαίνει ότι οι μακροπρόθεσμες δεσμεύσεις δυναμικοτήτων γραμμών διασύνδεσης πρόκειται να λήξουν τα προσεχή έτη, και τα τρέχοντα μηνύματα της αγοράς δεν ενθαρρύνουν την ανανέωσή τους.
                  
               5.2.14.   Uniper Energy Storage (73)
         
         
                     (229)
                  
                  
                     Η διαθεσιμότητα δυναμικοτήτων αποθήκευσης είναι ζωτικής σημασίας για την εγγύηση της ασφαλούς και οικονομικής αξιοποίησης του συνόλου των υποδομών εισαγωγής φυσικού αερίου. Ωστόσο, το γεγονός ότι η αγορά θα έπρεπε να ενθαρρύνει την πλήρη χρήση των δυναμικοτήτων αποθήκευσης δεν αντικατοπτρίζεται στους όρους της αγοράς υπόγειας αποθήκευσης φυσικού αερίου (74). Εδώ και πολλά χρόνια, οι φορείς εκμετάλλευσης συστημάτων αποθήκευσης βρίσκονται αντιμέτωποι με σημαντική πτώση των αγοραίων τιμών. Την κατάσταση επιδεινώνουν διάφορες καταστάσεις ανταγωνισμού ανά την Ευρώπη, οι οποίες συναρτώνται με τις διαφορετικές ισχύουσες εθνικές κανονιστικές διατάξεις για την πρόσβαση στις εγκαταστάσεις αποθήκευσης και στα μέσα ευελιξίας που είτε έχουν ως βάση την αγορά είτε είναι προκαθορισμένες. Είναι συνεπώς αναγκαίο να επιδιωχθεί ομοιομορφία του ρυθμιστικού πλαισίου των εθνικών συστημάτων αποθήκευσης φυσικού αερίου (75).
                  
               5.2.15.   Union Professionnelle des Industries Privées du Gaz [Επαγγελματική Ένωση Ιδιωτικών Βιομηχανιών Φυσικού Αερίου] (UPRIGAZ) (76)
         
         
                     (230)
                  
                  
                     Η UPRIGAZ υπενθυμίζει ότι η Γαλλία τροποποίησε τον ρυθμιστικό μηχανισμό της για τις εγκαταστάσεις αποθήκευσης σε συνέχεια της προσφυγής της εταιρείας για υπέρβαση εξουσίας ενώπιον του Ανώτατου Δικαστηρίου κατά του προηγούμενου μηχανισμού. Θεωρεί ότι ο επικαιροποιημένος μηχανισμός είναι ενδεδειγμένος και καθιστά δυνατό τον υπολογισμό της πραγματικής αγοραίας αξίας των προϊόντων αποθήκευσης στη Γαλλία.
                  
               
                     (231)
                  
                  
                     Η UPRIGAZ εκφράζει την άποψη ότι δεν μπορεί να θεωρηθεί ότι το ρυθμιστικό καθεστώς για την αποθήκευση φυσικού αερίου παρεμποδίζει τη χρήση των γαλλικών τερματικών σταθμών ΥΦΑ και των αντίστοιχων σταθμών στα γειτονικά κράτη. Το 2017 ο εξαγόμενος όγκος των γαλλικών τερματικών σταθμών ΥΦΑ ανήλθε σε 9,6 Gm3. Τα επίπεδα εξαγωγής που καταγράφηκαν το 2018 (11,1 Gm3) και το 2019 (21,5 Gm3) καταδεικνύουν σαφώς την ελκυστικότητα των γαλλικών τερματικών σταθμών ΥΦΑ για την αγορά στη διάρκεια αυτής της περιόδου. Η ίδια παρατήρηση ισχύει για τους τερματικούς σταθμούς των γειτονικών κρατών, με εντυπωσιακή αύξηση των εξαγόμενων όγκων στο Βέλγιο (από 1,1 Gm3 το 2017 σε 6,7 Gm3 το 2019) και στις Κάτω Χώρες (από 0,8 Gm3 το 2017 σε 7,9 Gm3 το 2019).
                  
               
                     (232)
                  
                  
                     Η UPRIGAZ θεωρεί επίσης ότι η μεθοδολογία που χρησιμοποιήθηκε από τις γαλλικές αρχές και ιδιαίτερα η υπόθεση για διαθεσιμότητα του 100 % της αμετάβλητης δυναμικότητας εισόδου στα σημεία διασύνδεσης δεν προκαλεί περιορισμό του ανταγωνισμού.
                  
               
                     (233)
                  
                  
                     Τέλος, η UPRIGAZ εκτιμά ότι το επίμαχο μέτρο δεν παρέχει αθέμιτο πλεονέκτημα στις γαλλικές επιχειρήσεις αποθήκευσης έναντι των αλλοδαπών ομολόγων τους.
                  
               6.   ΑΞΙΟΛΟΓΗΣΗ ΤΟΥ ΕΠΙΜΑΧΟΥ ΜΕΤΡΟΥ
         
         6.1.   Κρατική ενίσχυση κατά την έννοια του άρθρου 107 παράγραφος 1 της ΣΛΕΕ
         
         
                     (234)
                  
                  
                     Σύμφωνα με το άρθρο 107 παράγραφος 1 της ΣΛΕΕ, «ως κρατικές ενισχύσεις νοούνται οι ενισχύσεις που χορηγούνται υπό οποιαδήποτε μορφή από τα κράτη ή με κρατικούς πόρους και που νοθεύουν ή που απειλούν να νοθεύσουν τον ανταγωνισμό διά της ευνοϊκής μεταχειρίσεως ορισμένων επιχειρήσεων ή ορισμένων κλάδων παραγωγής, κατά το μέτρο που επηρεάζουν τις μεταξύ κρατών μελών συναλλαγές».
                  
               
                     (235)
                  
                  
                     Ο χαρακτηρισμός ενός μέτρου ως κρατική ενίσχυση προϋποθέτει ότι πληρούνται σωρευτικά οι ακόλουθοι όροι: α) το μέτρο πρέπει να καταλογίζεται στο Δημόσιο και να χορηγείται από κρατικούς πόρους· β) το μέτρο παρέχει επιλεκτικό πλεονέκτημα ικανό να ευνοήσει ορισμένες επιχειρήσεις ή την παραγωγή ορισμένων εμπορευμάτων· και γ) το μέτρο πρέπει να νοθεύει ή να απειλεί να νοθεύσει τον ανταγωνισμό και να μπορεί να επηρεάσει τις συναλλαγές μεταξύ κρατών μελών.
                  
               6.1.1.   Κρατικοί πόροι και καταλογισμός στο Δημόσιο
         
         
                     (236)
                  
                  
                     Εντούτοις, για να μπορούν τα μέτρα να χαρακτηριστούν ως κρατική ενίσχυση κατά την έννοια του άρθρου 107 παράγραφος 1 της ΣΛΕΕ, πρέπει, πρώτον, να χορηγούνται άμεσα ή έμμεσα από κρατικούς πόρους και, δεύτερον, να μπορούν να καταλογιστούν στο Δημόσιο (77).
                  
               
                     (237)
                  
                  
                     Όσον αφορά, κατά πρώτον, την προϋπόθεση που σχετίζεται με τη δυνατότητα καταλογισμού του μέτρου, είναι σκόπιμο να εξεταστεί αν οι δημόσιες αρχές πρέπει να θεωρηθούν ως εμπλεκόμενες στη λήψη του μέτρου αυτού (78).
                  
               
                     (238)
                  
                  
                     Ως προς αυτό, πρέπει να επισημανθεί ότι ο ρυθμιστικός μηχανισμός θεσπίστηκε με νόμο του 2017 (79), το πεδίο εφαρμογής του οποίου καθορίστηκε με διάταγμα (80) και οι επιμέρους διαδικασίες του οποίου καθορίζονται με αποφάσεις της CRE, ανεξάρτητης διοικητικής αρχής, στο πλαίσιο της δικαιοδοσίας που της έχει εκχωρηθεί από τον νόμο (βλέπε αιτιολογικές σκέψεις 15 έως 17). Πιο συγκεκριμένα, η CRE καθορίζει τις διαδικασίες για τη δημοπρασία των δυναμικοτήτων των ζωτικών υποδομών, ορίζει το επιτρεπόμενο εισόδημα των επιχειρήσεων αποθήκευσης και καθορίζει τη μέθοδο υπολογισμού της χρέωσης αποθήκευσης στα τέλη ATRT. Πρέπει συνεπώς να θεωρηθεί ότι ο ρυθμιστικός κανονισμός καταλογίζεται στο Δημόσιο.
                  
               
                     (239)
                  
                  
                     Δεύτερον, όσον αφορά την προϋπόθεση σχετικά με την άμεση ή έμμεση χρηματοδότηση από κρατικούς πόρους, συνάγεται από τη νομολογία του Δικαστηρίου ότι δεν είναι αναγκαίο να τεκμηριώνεται, σε όλες τις περιπτώσεις, άμεση χρηματοδότηση από το Δημόσιο για να μπορεί το πλεονέκτημα που χορηγείται σε μία ή περισσότερες επιχειρήσεις να θεωρηθεί κρατική ενίσχυση, κατά την έννοια του άρθρου 107 παράγραφος 1 της ΣΛΕΕ (81).
                  
               
                     (240)
                  
                  
                     Συγκεκριμένα, το Δικαστήριο έχει κρίνει ότι κεφάλαια τα οποία τροφοδοτούνται μέσω υποχρεωτικών εισφορών επιβαλλόμενων από την κρατική νομοθεσία και των οποίων η διαχείριση και η κατανομή διέπονται από τη νομοθεσία αυτή μπορούν να θεωρηθούν κρατικοί πόροι κατά την έννοια του άρθρου 107, παράγραφος 1 της ΣΛΕΕ, ακόμη και αν υπεύθυνοι για τη διαχείρισή τους είναι φορείς διακριτοί από τις δημόσιες αρχές (82). Το εάν οι εν λόγω φορείς αποτελούν οντότητες δημοσίου δικαίου ή ιδιωτικού δικαίου δεν αποτελεί αυτό καθαυτό αποφασιστικό στοιχείο (83). Το αποφασιστικό στοιχείο ως προς το ζήτημα αυτό είναι αν το κράτος έχει αναθέσει στους φορείς αυτούς τη διαχείριση κρατικών πόρων και όχι απλώς αν οι φορείς αυτοί έχουν υποχρέωση αγοράς με δικούς τους χρηματικούς πόρους (84). Στην απόφαση ENEA SA, το Δικαστήριο έκρινε ότι ένα μέτρο δεν χορηγείται μέσω κρατικών πόρων όταν δεν είναι δυνατή η πλήρης μετακύλιση του πρόσθετου κόστους που συνεπάγεται το μέτρο στους τελικούς χρήστες (85). Επιπροσθέτως, συνάγεται από τη νομολογία του Δικαστηρίου ότι ο τρόπος υπολογισμού αυτών των εισφορών μπορεί να καθοριστεί επακριβώς με κανονιστική διάταξη ή με απόφαση δημόσιου οργανισμού, όπως η εθνική ρυθμιστική αρχή, χωρίς ωστόσο να υπάρχει απόκλιση από τον χαρακτηρισμό των «υποχρεωτικών εισφορών επιβαλλόμενων από την κρατική νομοθεσία» (86).
                  
               
                     (241)
                  
                  
                     Στην απόφαση Essent Netwerk Noord (87), το επίμαχο μέτρο χαρακτηρίστηκε ως φορολογική επιβάρυνση και, επομένως, ως μέτρο που προέρχεται από κρατικό πόρο αφού η προσαύξηση τιμής είχε επιβληθεί από το κράτος στους αγοραστές ηλεκτρικής ενέργειας δυνάμει του νόμου και με βάση το αντικειμενικό κριτήριο του αριθμού των μεταφερομένων kW (88). Το Δικαστήριο διευκρίνισε, ως προς αυτό, ότι δεν έχει σημασία η ιδιότητα του οφειλέτη, εφόσον η φορολογική επιβάρυνση αφορά το προϊόν ή δραστηριότητα αναγκαία σε σχέση με το προϊόν (89).
                  
               
                     (242)
                  
                  
                     Επίσης, στην απόφαση EEG 2012 (90), το Δικαστήριο διευκρίνισε ότι, για να μπορεί να συναχθεί η παρουσία κρατικών πόρων, δεν αρκούσε η εισπραττόμενη οικονομική επιβάρυνση που επιβαλλόταν στους προμηθευτές να έχει προαιρετικό χαρακτήρα και να μετακυλίεται στον τελικό καταναλωτή μόνο «στην πράξη».
                  
               
                     (243)
                  
                  
                     Εν προκειμένω, η κάλυψη των εξόδων των επιχειρήσεων αποθήκευσης εμπίπτει στο πεδίο εφαρμογής του ρυθμιστικού κανονισμού μέσω των τελών χρήσης του δικτύου μεταφοράς, όπως προβλέπεται στον νόμο περί υδρογονανθράκων (βλέπε αιτιολογικές σκέψεις 17 και 104). Στο πλαίσιο της δικαιοδοσίας της όπως προβλέπεται από τον νόμο (βλέπε αιτιολογική σκέψη 17), η CRE συμπεριέλαβε στα τέλη ATRT τιμολογιακή χρέωση, η οποία προορίζεται για τη χρηματοδότηση του επίμαχου ρυθμιστικού κανονισμού (χρέωση αποθήκευσης) (βλέπε αιτιολογική σκέψη 90). Η χρηματοδότηση καλύπτει επίσης το κόστος παροχής της υπηρεσίας είσπραξης και καταβολής της αποζημίωσης του ΔΔΜ (βλέπε αιτιολογική σκέψη 105).
                  
               
                     (244)
                  
                  
                     Σύμφωνα με την απόφαση της CRE με ημερομηνία 7 Φεβρουαρίου 2018 (91), το σύνολο των προμηθευτών στους οποίους έχει χορηγηθεί αμετάβλητη δυναμικότητα παράδοσης σε τουλάχιστον ένα PITD υποχρεούνται να καταβάλουν αυτή τη χρέωση αποθήκευσης στον ΔΔΜ με τον οποίο έχουν συνάψει συμβόλαιο παράδοσης (βλέπε αιτιολογική σκέψη 99). Το ύψος της χρέωσης αποθήκευσης για κάθε προμηθευτή, σύμφωνα με τη μεθοδολογία που έχει καθορίσει η CRE, υπολογίζεται με βάση τη χειμερινή διακύμανση των πελατών του που δεν υπόκεινται σε μη διακοπτόμενη προμήθεια ούτε σε σκόπιμη διακοπή φορτίων και είναι συνδεδεμένοι με τα δίκτυα δημόσιας διανομής αερίου (βλέπε αιτιολογική σκέψη 21). Αντίθετα με την άποψη που εκφράστηκε από ενδιαφερόμενα μέρη, συνάγεται βάσει των όσων προηγήθηκαν ότι η χρέωση αποθήκευσης ενέχει χαρακτήρα υποχρεωτικής εισφοράς που επιβάλλεται από τον νόμο στους προμηθευτές, και όχι προαιρετικού μέτρου, και ότι το ύψος της υπολογίζεται σύμφωνα με το αντικειμενικό κριτήριο της χειμερινής διακύμανσης των πελατών τους με βάση τη μεθοδολογία που έχει καθορίσει η CRE. Οι εισφορές υπολογίζονται για την κάλυψη όλων των εξόδων των ΔΔΜ που σχετίζονται με τη συγκεκριμένη υπηρεσία.
                  
               
                     (245)
                  
                  
                     Η ανάλυση αυτή επιβεβαιώνεται από το γεγονός ότι η χρέωση αποθήκευσης, που καταβάλλεται από τους προμηθευτές, πρέπει υποχρεωτικά να μετακυλίεται στους καταναλωτές μέσω των προκαθορισμένων τιμολογίων πώλησης φυσικού αερίου (βλέπε αιτιολογικές σκέψεις 98 έως 101).
                  
               
                     (246)
                  
                  
                     Αφετέρου, δυνάμει του νόμου περί υδρογονανθράκων, οι ΔΔΜ καταβάλλουν στις επιχειρήσεις αποθήκευσης που εμπίπτουν στο πεδίο εφαρμογής του ρυθμιστικού μηχανισμού μέρος των εισπραττόμενων ποσών μέσω των τελών ATRT σύμφωνα με τον τρόπο που έχει οριστεί από την CRE, έναν δημόσιο φορέα. Για τον σκοπό αυτό, η CRE καθορίζει το ύψος αυτού του ποσού και του κόστους παροχής της υπηρεσίας είσπραξης και καταβολής (βλέπε αιτιολογική σκέψη 90). Έτσι, οι ΔΔΜ υποδεικνύονται και εντέλλονται εκ του νόμου για την είσπραξη και καταβολή των πόρων που προέρχονται από τη χρέωση αποθήκευσης στις υπό ρύθμιση επιχειρήσεις αποθήκευσης. Οι πόροι δεν διατίθενται χωρίς περιορισμούς στους ΔΔΜ εφόσον οι τελευταίοι δεν έχουν καμία δικαιοδοσία όσον αφορά τον καθορισμό και τον προορισμό των εν λόγω πόρων, οι οποίοι υπόκεινται σε υποχρεωτική αναδιανομή και των οποίων το ύψος αποφασίζεται από την CRE.
                  
               
                     (247)
                  
                  
                     Κατά συνέπεια, η χρέωση αποθήκευσης στα τέλη ATRT, διά της οποίας χρηματοδοτείται ο ρυθμιστικός μηχανισμός, ενέχει χαρακτήρα υποχρεωτικής εισφοράς που επιβάλλεται εκ του νόμου τόσο στους προμηθευτές όσο και στους καταναλωτές, μέσω των προκαθορισμένων τιμολογίων, υπό τον έλεγχο της CRE. Εξάλλου, υπεύθυνοι για τη διαχείριση και τον επιμερισμό των πόρων που προέρχονται από τη χρέωση αποθήκευσης είναι οι ΔΔΜ. Ως εκ τούτου, η Επιτροπή θεωρεί ότι το μέτρο χορηγείται με κρατικούς πόρους.
                  
               6.1.2.   Επιλεκτικό πλεονέκτημα
         
         
                     (248)
                  
                  
                     Όσον αφορά την ύπαρξη πλεονεκτήματος, κατά πάγια νομολογία, ως κρατικές ενισχύσεις χαρακτηρίζονται τα μέτρα τα οποία, υπό οποιαδήποτε μορφή, δύνανται να ευνοήσουν, άμεσα ή έμμεσα, επιχειρήσεις ή τα οποία παρέχουν οικονομικό πλεονέκτημα του οποίου η επωφελούμενη επιχείρηση δεν θα ετύγχανε υπό τις κανονικές συνθήκες της αγοράς (92).
                  
               
                     (249)
                  
                  
                     Εν προκειμένω, ο ρυθμιστικός μηχανισμός επιτρέπει στις υποκείμενες σε αυτόν επιχειρήσεις αποθήκευσης να απολαμβάνουν ένα εγγυημένο εισόδημα, το λεγόμενο «επιτρεπόμενο εισόδημα», το οποίο καθορίζεται από την CRE με τρόπο που να εγγυάται την κάλυψη των εξόδων τους, στο μέτρο αυτά που αντιστοιχούν στα έξοδα μιας «αποδοτικής επιχείρησης», καθώς και μια κανονική απόδοση των επενδυθέντων κεφαλαίων (βλέπε αιτιολογική σκέψη 21 ανωτέρω). Το επιτρεπόμενο αυτό εισόδημα διασφαλίζεται από τα έσοδα που εισπράττονται απευθείας από τις επιχειρήσεις και, όταν τα έσοδα υπολείπονται του επιτρεπόμενου εισοδήματος, από την αποζημίωση αποθήκευσης που καταβάλλουν οι ΔΔΜ. Έτσι, οι υπό ρύθμιση επιχειρήσεις αποθήκευσης, των οποίων οι ενδεχόμενες ζημίες δικαιούνται αποζημίωσης, δεν διατρέχουν πλέον τον κίνδυνο που είναι εγγενής στις κανονικές συνθήκες της αγοράς. Ως εκ τούτου, αντίθετα με τα επιχειρήματα που προέβαλαν τα ενδιαφερόμενα μέρη, η Επιτροπή θεωρεί ότι οι φορείς εκμετάλλευσης των ζωτικών υποδομών αποθήκευσης απολαμβάνουν οικονομικού πλεονεκτήματος.
                  
               
                     (250)
                  
                  
                     Όσον αφορά την επιλεκτικότητα του πλεονεκτήματος, το δικαστήριο έκρινε ότι, κατά την εκτίμηση αυτής της προϋπόθεσης, πρέπει να εξετάζεται αν, στο πλαίσιο δεδομένου νομικού καθεστώτος, το επίμαχο εθνικό μέτρο μπορεί να ευνοήσει «ορισμένες επιχειρήσεις ή ορισμένους κλάδους παραγωγής» έναντι άλλων που βρίσκονται, υπό το πρίσμα του επιδιωκόμενου με το εν λόγω καθεστώς σκοπού, σε συγκρίσιμη πραγματική και νομική κατάσταση και που, επομένως, υφίστανται διαφορετική μεταχείριση (93).
                  
               
                     (251)
                  
                  
                     Εν προκειμένω, ο ρυθμιστικός μηχανισμός εφαρμόζεται μόνο στις υποδομές υπόγειας αποθήκευσης φυσικού αερίου που θεωρούνται αναγκαίες για την κατοχύρωση της ασφάλειας εφοδιασμού της γαλλικής επικράτειας σε μεσο-μακροπρόθεσμο επίπεδο. Ο περιοριστικός κατάλογος αυτών των ζωτικών υποδομών καθορίζεται με διάταγμα (βλέπε αιτιολογική σκέψη 19).
                  
               
                     (252)
                  
                  
                     Για τον χειμώνα 2018-2019, ο κατάλογος αυτός περιλάμβανε, προσωρινά, το σύνολο των υποδομών αποθήκευσης της γαλλικής επικράτειας (βλέπε αιτιολογική σκέψη 16). Στο παρόν στάδιο εξέλιξης της νομοθεσίας, οι βασικές υποδομές αποθήκευσης για την περίοδο 2019-2023 αντιστοιχούν στο σύνολο των εν λειτουργία υποδομών αποθήκευσης της γαλλικής επικράτειας, αποκλείοντας έτσι τις τρεις υποδομές που βρίσκονται σε εφεδρεία, καθώς και δύο έργα μονάδων αποθήκευσης φυσικού αερίου (βλέπε αιτιολογικές σκέψεις 49 και 50). Ο τρέχων ΠΕΠ προβλέπει επίσης ότι ο κατάλογος των βασικών υποδομών θα περικοπεί κατά την προσεχή αναθεώρηση του ΠΕΠ (βλέπε αιτιολογική σκέψη 52).
                  
               
                     (253)
                  
                  
                     Συνεπώς, αποκλείονται από το πεδίο εφαρμογής του ρυθμιστικού μηχανισμού οι εγκαταστάσεις αποθήκευσης φυσικού αερίου που βρίσκονται σε εφεδρεία. Εξάλλου, η Γαλλία προβλέπει ότι μονάδες που βρίσκονται σε λειτουργία σήμερα θα αποκλειστούν στο μέλλον, ως αποτέλεσμα της μείωσης κατανάλωσης φυσικού αερίου που προβλέπεται στον ΠΕΠ. Επιπλέον, οι επιχειρήσεις αποθήκευσης των άλλων κρατών μελών, και κυρίως των γειτονικών κρατών μελών, αποκλείονται επίσης. Τέλος, αποκλείονται οι φορείς εκμετάλλευσης άλλων μέσων ευελιξίας που συμβάλλουν επίσης στην κατοχύρωση της ασφάλειας εφοδιασμού όπως οι φορείς εκμετάλλευσης τερματικών σταθμών ΥΦΑ ή οι διαχειριστές γραμμών διασύνδεσης.
                  
               
                     (254)
                  
                  
                     Κατά συνέπεια, ακόμη και αν η ύπαρξη επιλεκτικού πλεονεκτήματος αναλυόταν σε εθνικό επίπεδο και αφορούσε μόνο τις υποδομές αποθήκευσης φυσικού αερίου, αντίθετα με την άποψη που εκφράστηκε από ενδιαφερόμενα μέρη, η Επιτροπή εκτιμά ότι το επίμαχο μέτρο παρείχε επιλεκτικό πλεονέκτημα εφόσον αυτό προορίζεται αποκλειστικά για τους φορείς εκμετάλλευσης των ζωτικών υποδομών αποθήκευσης που περιλαμβάνονται στον κατάλογο του τρέχοντος ΠΕΠ.
                  
               
                     (255)
                  
                  
                     Ως εκ τούτου, το επίμαχο μέτρο δύναται να ευνοεί ορισμένες επιχειρήσεις έναντι άλλων που βρίσκονται, υπό το πρίσμα του επιδιωκόμενου με το εν λόγω καθεστώς σκοπού, σε συγκρίσιμη πραγματική και νομική κατάσταση.
                  
               6.1.3.   Επιπτώσεις στον ανταγωνισμό και τις εμπορικές συναλλαγές μεταξύ των κρατών μελών
         
         
                     (256)
                  
                  
                     Όσον αφορά τη δυνητική επίδραση στις συναλλαγές μεταξύ των κρατών μελών, κατά τη νομολογία του Δικαστηρίου, το γεγονός ότι οικονομικός τομέας, όπως αυτός του φυσικού αερίου, αποτέλεσε αντικείμενο ελευθέρωσης σε επίπεδο Ένωσης μπορεί να γίνει λόγος για πραγματικές ή δυνητικές επιπτώσεις των ενισχύσεων στις συναλλαγές μεταξύ των κρατών μελών (94).
                  
               
                     (257)
                  
                  
                     Εν προκειμένω, χάρη στη θέσπιση του ρυθμιστικού μηχανισμού, οι φορείς εκμετάλλευσης των ζωτικών υποδομών αποθήκευσης της γαλλικής επικράτειας αποκτούν πλεονέκτημα έναντι των ανταγωνιστών τους. Αυτό αφορά καταρχάς τις επιχειρήσεις αποθήκευσης άλλων κρατών μελών, ακόμη και αν θεωρηθεί ότι η αγορά είναι περιφερειακής εμβέλειας όπως υποστηρίζεται από ορισμένους. Τα στοιχεία που υποβλήθηκαν από τα ενδιαφερόμενα μέρη δεν αποκλείουν, κατά την Επιτροπή, ενδεχόμενες επιπτώσεις του μέτρου στην αποθήκευση του φυσικού αερίου στα γειτονικά κράτη, ιδίως δε στο Βέλγιο όπου η αποθήκευση φυσικού αερίου δεν επωφελείται εγγυημένης απόδοσης.
                  
               
                     (258)
                  
                  
                     Η Επιτροπή δεν μπορεί να αποκλείσει ούτε ενδεχόμενο αντίκτυπο στους φορείς εκμετάλλευσης άλλων μέσων ευελιξίας όπως οι φορείς εκμετάλλευσης τερματικών σταθμών ΥΦΑ και οι διαχειριστές των γραμμών διασύνδεσης. Πράγματι, παρόλο που και εκείνοι λειτουργούν βάσει επιτρεπόμενου εισοδήματος, όπως επισημάνθηκε από ενδιαφερόμενα μέρη, τα εισοδήματά τους δεν συμπληρώνονται από το κράτος κατά τον ίδιο τρόπο.
                  
               
                     (259)
                  
                  
                     Δεδομένου ότι η αγορά του φυσικού αερίου αποτέλεσε αντικείμενο ελευθέρωσης σε επίπεδο Ένωσης, η παροχή πλεονεκτήματος σε επιχείρηση του εν λόγω τομέα μπορεί δυνητικά να έχει επίπτωση στις ανταλλαγές μεταξύ των κρατών μελών. Ως εκ τούτου, η Επιτροπή θεωρεί ότι το μέτρο μπορεί να επηρεάσει τις συναλλαγές μεταξύ των κρατών μελών.
                  
               
                     (260)
                  
                  
                     Εν προκειμένω, το επίμαχο μέτρο αποσκοπεί στην εγγύηση ενός ορισμένου εισοδήματος στους φορείς εκμετάλλευσης των ζωτικών υποδομών αποθήκευσης. Η Επιτροπή θεωρεί ότι το μέτρο είναι πιθανόν να προκαλεί στρέβλωση του ανταγωνισμού.
                  
               6.1.4.   Συμπέρασμα σχετικά με τον χαρακτηρισμό του επίμαχου μέτρου ως κρατικής ενίσχυσης
         
         
                     (261)
                  
                  
                     Για τους λόγους που παρατίθενται στις αιτιολογικές σκέψεις 234 έως 260, η Επιτροπή θεωρεί ότι το επίμαχο μέτρο συνιστά κρατική ενίσχυση κατά την έννοια του άρθρου 107 της ΣΛΕΕ.
                  
               6.2.   Παράνομος χαρακτήρας της κρατικής ενίσχυσης
         
         
                     (262)
                  
                  
                     Με τον καθορισμό των επιτρεπόμενων εισοδημάτων των επιχειρήσεων αποθήκευσης από την 1η Ιανουαρίου 2018, τη διοργάνωση των δημοπρασιών και τη θέσπιση χρέωσης αποθήκευσης στα τέλη ATRT από την 1η Απριλίου 2018, οι γαλλικές αρχές εφάρμοσαν ρυθμιστικό μηχανισμό που συνιστά κρατική ενίσχυση.
                  
               
                     (263)
                  
                  
                     Οι γαλλικές αρχές δεν κοινοποίησαν το επίμαχο μέτρο στην Επιτροπή πριν από την ημερομηνία έναρξης της εφαρμογής του. Ως εξ αυτού, η Γαλλία ενήργησε κατά παράβαση του άρθρου 108 παράγραφος 3 της ΣΛΕΕ. Κατά συνέπεια, η Επιτροπή θεωρεί ότι το επίμαχο μέτρο χορηγήθηκε παρανόμως.
                  
               6.3.   Συμβατότητα της κρατικής ενίσχυσης με την εσωτερική αγορά
         
         6.3.1.   Νομική βάση για την εκτίμηση της συμβατότητας του επίμαχου μέτρου
         
         
                     (264)
                  
                  
                     Ο ρυθμιστικός μηχανισμός των υποδομών αποθήκευσης φυσικού αερίου που εφαρμόστηκε από τη Γαλλία σκοπό έχει να προωθήσει την ανάπτυξη της οικονομικής δραστηριότητας της αποθήκευσης φυσικού αερίου με στόχο την εγγύηση της ασφάλειας εφοδιασμού σε φυσικό αέριο σε μεσο-μακροπρόθεσμο επίπεδο.
                  
               
                     (265)
                  
                  
                     Η Επιτροπή επισημαίνει ότι είναι η πρώτη φορά που εκτιμάται η συμβατότητα με την εσωτερική αγορά ενός ρυθμιστικού μηχανισμού της αποθήκευσης φυσικού αερίου.
                  
               
                     (266)
                  
                  
                     Το συγκεκριμένο είδος μέτρου δεν προβλέπεται ούτε στις κατευθυντήριες γραμμές σχετικά με τις κρατικές ενισχύσεις για την προστασία του περιβάλλοντος και την ενέργεια (95) ούτε σε άλλες κατευθυντήριες γραμμές της Επιτροπής.
                  
               
                     (267)
                  
                  
                     Πρέπει να αξιολογηθεί η συμβατότητα του ρυθμιστικού μηχανισμού με την εσωτερική αγορά σύμφωνα με τις διατάξεις της ΣΛΕΕ και ιδίως του άρθρου 107 παράγραφος 3 στοιχείο γ) της ΣΛΕΕ, που προβλέπει ότι οι ενισχύσεις που αποσκοπούν στην προώθηση της ανάπτυξης ορισμένων οικονομικών δραστηριοτήτων μπορούν να θεωρηθούν συμβατές με την εσωτερική αγορά εφόσον δεν αλλοιώνουν τους όρους των συναλλαγών κατά τρόπο που αντίκειται προς το κοινό συμφέρον.
                  
               
                     (268)
                  
                  
                     Έτσι, για να κηρυχθεί η ενίσχυση συμβατή, πρέπει, αφενός, να στοχεύει στην προώθηση της ανάπτυξης ορισμένων οικονομικών δραστηριοτήτων ή ορισμένων οικονομικών περιοχών και, αφετέρου, να μην αλλοιώνει τους όρους των συναλλαγών κατά τρόπο που αντίκειται προς το κοινό συμφέρον (96).
                  
               
                     (269)
                  
                  
                     Ως προς την πρώτη προϋπόθεση, η Επιτροπή εξετάζει αν το καθεστώς ενίσχυσης στοχεύει στην προώθηση της ανάπτυξης ορισμένων οικονομικών δραστηριοτήτων. Ως προς τη δεύτερη προϋπόθεση, η Επιτροπή σταθμίζει τις θετικές επιπτώσεις της προβλεπόμενης ενίσχυσης στην ανάπτυξη των υποστηριζόμενων δραστηριοτήτων με τις ενδεχόμενες αρνητικές συνέπειες της ενίσχυσης στην εσωτερική αγορά, ειδικά όσον αφορά την πρόκληση στρεβλώσεων του ανταγωνισμού και αρνητικών επιπτώσεων στις συναλλαγές.
                  
               6.3.2.   Προώθηση της ανάπτυξης οικονομικής δραστηριότητας
         
         6.3.2.1.   Προωθούμενη οικονομική δραστηριότητα
         
         
                     (270)
                  
                  
                     Δυνάμει του άρθρου 107 παράγραφος 3 στοιχείο γ) της ΣΛΕΕ, για να θεωρούνται συμβατές με την εσωτερική αγορά, οι ενισχύσεις πρέπει να προωθούν την ανάπτυξη ορισμένων οικονομικών δραστηριοτήτων (97). Θα πρέπει να λειτουργούν προτρεπτικά για την ενδιαφερόμενη επιχείρηση ή επιχειρήσεις μεταβάλλοντας τη συμπεριφορά τους κατά τρόπο που προωθεί την ανάπτυξη οικονομικής δραστηριότητας, το οποίο, χωρίς την ενίσχυση, δεν θα συνέβαινε ή θα συνέβαινε σε περιορισμένη έκταση ή με διαφορετικό τρόπο. Οι ενισχύσεις δεν πρέπει να επιδοτούν το κόστος μιας οικονομικής δραστηριότητας με το οποίο θα επιβαρυνθεί ούτως ή άλλως μια επιχείρηση και δεν πρέπει να αντισταθμίζουν τον συνήθη επιχειρηματικό κίνδυνο μιας οικονομικής δραστηριότητας.
                  
               
                     (271)
                  
                  
                     Εν προκειμένω, η οικονομική δραστηριότητα που αναπτύσσεται από την ενίσχυση είναι η αποθήκευση φυσικού αερίου στη Γαλλία.
                  
               
                     (272)
                  
                  
                     Ο ρυθμιστικός κανονισμός επιδιώκει αλλαγή της οικονομικής συμπεριφοράς των επιχειρήσεων αποθήκευσης φυσικού αερίου. Οι γαλλικές αρχές υποστήριξαν ότι, αν η Γαλλία δεν είχε εφαρμόσει τον ρυθμιστικό μηχανισμό και είχε καταργήσει το πρότερο σύστημα υποχρεώσεων αποθήκευσης, η τιμή που θα εφάρμοζαν οι επιχειρήσεις αποθήκευσης θα προσέγγιζε κατά πολύ το περιθώριο (spread) των τιμών πώλησης του φυσικού αερίου. Ωστόσο, μετά το 2009, τα περιθώρια βαίνουν μειούμενα. Για τον λόγο αυτό, πριν από την εφαρμογή της μεταρρύθμισης οι εφαρμοζόμενες τιμές δεν επέτρεπαν πλέον στις επιχειρήσεις αποθήκευσης να καλύψουν τα έξοδά τους. Ως αποτέλεσμα της μείωσης της κερδοφορίας της αποθήκευσης φυσικού αερίου στη Γαλλία, τρεις εγκαταστάσεις αποθήκευσης τέθηκαν σε εφεδρεία το 2014 και το 2015 (βλέπε αιτιολογική σκέψη 10). Η Γαλλία διέκρινε συνεπώς έναν ορατό κίνδυνο για περαιτέρω μείωση από τις επιχειρήσεις της διαθέσιμης στην αγορά δυναμικότητας αποθήκευσης, με περισσότερες εγκαταστάσεις αποθήκευσης να τίθενται σε εφεδρεία.
                  
               
                     (273)
                  
                  
                     Η Επιτροπή επισημαίνει επίσης ότι το ποσοστό πλήρωσης των μονάδων αποθήκευσης έχει μειωθεί. Πράγματι, το καταγραφέν ποσοστό δέσμευσης των δυναμικοτήτων αποθήκευσης ανήλθε σε μόλις 63 % το 2017-2018. Η μείωση του ποσοστού δέσμευσης προκάλεσε ως εκ τούτου περαιτέρω μείωση εσόδων για τις επιχειρήσεις.
                  
               
                     (274)
                  
                  
                     Χάρη στη μεταρρύθμιση, τα ποσοστά δέσμευσης σημείωσαν αύξηση φτάνοντας σε ποσοστό δέσμευσης των δυναμικοτήτων αποθήκευσης 93 % για τις περιόδους 2018-2019 και 2019-2020.
                  
               
                     (275)
                  
                  
                     Εν είδει αντιπαραδείγματος, αν δεν είχε εφαρμοστεί ο ρυθμιστικός μηχανισμός, θα υπήρχε κίνδυνος να ανακοπεί σε σημαντικό βαθμό η ανάπτυξη της οικονομικής δραστηριότητας της αποθήκευσης φυσικού αερίου στη Γαλλία. Μετά την εφαρμογή της μεταρρύθμισης, το επιτρεπόμενο εισόδημα και η υποχρέωση των επιχειρήσεων αποθήκευσης να διαθέτουν τις δυναμικότητες αποθήκευσής τους μέσω των δημοπρασιών προώθησαν, συνεπώς, την ανάπτυξη της οικονομικής δραστηριότητας των επιχειρήσεων αποθήκευσης.
                  
               
                     (276)
                  
                  
                     Ως εκ τούτου, η Επιτροπή θεωρεί ότι ο ρυθμιστικός μηχανισμός προωθεί την ανάπτυξη της οικονομικής δραστηριότητας της αποθήκευσης φυσικού αερίου στη Γαλλία.
                  
               6.3.2.2.   Συμβατότητα του καθεστώτος ενίσχυσης με τις λοιπές διατάξεις του ενωσιακού δικαίου
         
         
                     (277)
                  
                  
                     Η Επιτροπή επισημαίνει ότι το επίμαχο μέτρο και η προωθούμενη οικονομική δραστηριότητα είναι συμβατά με τις διατάξεις του ενωσιακού δικαίου.
                  
               
                     (278)
                  
                  
                     Στον τομέα της ενέργειας, οι εισφορές που αποσκοπούν στη χρηματοδότηση μέτρου κρατικής ενίσχυσης πρέπει να συμμορφώνονται με τα άρθρα 30 και 110 της ΣΛΕΕ. Εν προκειμένω, υφίσταται αναγκαστική σχέση μεταξύ της χρέωσης αποθήκευσης και της στήριξης που χορηγείται στις επιχειρήσεις αποθήκευσης (βλέπε αιτιολογική σκέψη 246). Μια φορολογική επιβάρυνση που πλήττει τα ημεδαπά και τα εισαγόμενα προϊόντα βάσει πανομοιότυπων κριτηρίων μπορεί ωστόσο να απαγορεύεται από τη ΣΛΕΕ, όταν το προϊόν της φορολογικής αυτής επιβαρύνσεως προορίζεται για τη χρηματοδότηση δραστηριοτήτων που ωφελούν ειδικώς τα φορολογούμενα ημεδαπά προϊόντα.
                  
               
                     (279)
                  
                  
                     Εν προκειμένω, αφενός, η χρέωση αποθήκευσης καταβάλλεται από τους προμηθευτές που χρησιμοποιούν το δίκτυο μεταφοράς φυσικού αερίου το οποίο είναι σχεδόν στο σύνολό του εισαγόμενο, ανεξάρτητα από το εάν ο προμηθευτής είναι Γάλλος ή αλλοδαπός (βλέπε αιτιολογικές σκέψεις 98 έως 100). Αφετέρου, δικαιούχοι είναι οι φορείς εκμετάλλευσης των υποδομών αποθήκευσης φυσικού αερίου. Οι Γάλλοι και αλλοδαποί προμηθευτές έχουν πρόσβαση χωρίς διακρίσεις στις δημοπρασίες που οργανώνονται από τους φορείς εκμετάλλευσης των υποδομών αποθήκευσης φυσικού αερίου (βλέπε αιτιολογική σκέψη 20). Δεν πρόκειται συνεπώς για μια κατάσταση στην οποία η επιβάρυνση ωφελεί ειδικά τα εθνικά προϊόντα που υπάγονται σε αυτή. Ως εκ τούτου, το καθεστώς ενίσχυσης συμμορφώνεται με τα άρθρα 30 και 110 της ΣΛΕΕ.
                  
               
                     (280)
                  
                  
                     Εξάλλου, όπως περιγράφεται στην αιτιολογική σκέψη 12, το άρθρο 33 της οδηγίας 2009/73/ΕΚ προβλέπει ρητώς τη δυνατότητα ενός κράτους μέλους να εφαρμόσει καθεστώς ρύθμισης των υποδομών αποθήκευσης. Η αποθήκευση φυσικού αερίου εντάσσεται επίσης στα μέτρα που μπορούν να θεσπίζουν τα κράτη μέλη με στόχο να διασφαλίζεται η εκπλήρωση των υποχρεώσεων που απορρέουν από τον κανονισμό (ΕΕ) 2017/1938 υπό τους όρους που προβλέπονται στον εν λόγω κανονισμό, και συγκεκριμένα η υποχρέωση κατοχύρωσης της ασφάλειας εφοδιασμού στους εθνικούς πελάτες λαμβάνοντας υπόψη την εύρυθμη και αδιάλειπτη λειτουργία της εσωτερικής αγοράς φυσικού αερίου.
                  
               6.3.2.3.   Συμπέρασμα σχετικά με τη συμβολή στην ανάπτυξη οικονομικής δραστηριότητας
         
         
                     (281)
                  
                  
                     Βάσει των ανωτέρω, η Επιτροπή θεωρεί ότι το επίμαχο μέτρο συμβάλλει στην ανάπτυξη της οικονομικής δραστηριότητας της αποθήκευσης φυσικού αερίου στη Γαλλία, σε συμμόρφωση με τις λοιπές διατάξεις του ενωσιακού δικαίου.
                  
               6.4.   Οι αρνητικές επιπτώσεις της ενίσχυσης δεν αλλοιώνουν τους όρους των συναλλαγών κατά τρόπο που αντίκειται προς το κοινό συμφέρον
         
         
                     (282)
                  
                  
                     Η Επιτροπή εκτιμά εάν οι αρνητικές επιπτώσεις της ενίσχυσης αλλοιώνουν ή όχι τους όρους των συναλλαγών κατά τρόπο που αντίκειται προς το κοινό συμφέρον. Αρχικά, η Επιτροπή αναλύει τις θετικές επιπτώσεις της ενίσχυσης λαμβάνοντας επίσης υπόψη το κοινό συμφέρον και σε δεύτερο χρόνο αξιολογεί τα στοιχεία που επιτρέπουν την άμβλυνση των αρνητικών επιπτώσεων της ενίσχυσης στις συναλλαγές, δηλαδή την αναγκαιότητα, την καταλληλότητα, την αναλογικότητα και τη διαφάνεια της ενίσχυσης. Υπό το φως αυτής της ανάλυσης, η Επιτροπή προσδιορίζει τις λοιπές επιπτώσεις στις συναλλαγές, προτού σταθμίσει τις θετικές με τις αρνητικές επιπτώσεις της ενίσχυσης στην εσωτερική αγορά.
                  
               6.4.1.   Θετικές επιπτώσεις της ενίσχυσης
         
         
                     (283)
                  
                  
                     Όπως αναφέρεται στις αιτιολογικές σκέψεις 270 έως 276, το καθεστώς ενίσχυσης επηρεάζει θετικά την προώθηση της ανάπτυξης της οικονομικής δραστηριότητας της αποθήκευσης φυσικού αερίου στη Γαλλία.
                  
               
                     (284)
                  
                  
                     Εξάλλου, η Επιτροπή επισημαίνει ότι η ανάπτυξη της οικονομικής δραστηριότητας της αποθήκευσης φυσικού αερίου έχει θετικές επιπτώσεις στην ασφάλεια εφοδιασμού της Γαλλίας σε φυσικό αέριο σε μεσο-μακροπρόθεσμο επίπεδο. Η αποθήκευση είναι απαραίτητη προκειμένου να διασφαλίζεται η ικανότητα του δικτύου να ανταποκρίνεται στη ζήτηση, σε συνθήκες ακραίων τιμών ψύχους, καθώς και η υπηρεσία παράδοσης στο δίκτυο μεταφοράς σε περίπτωση συμφόρησης.
                  
               
                     (285)
                  
                  
                     Όσον αφορά τις ακραίες τιμές ψύχους, η Γαλλία πραγματοποίησε προσομοιώσεις του επιπέδου της ζήτησης φυσικού αερίου και της δυναμικότητας εφοδιασμού σε φυσικό αέριο σε μεσο-μακροπρόθεσμο επίπεδο. Έτσι, εκτιμήθηκε η ζήτηση φυσικού αερίου για περιόδους ακραίων τιμών ψύχους με διάρκεια μίας έως τριάντα ημερών, οι οποίες στη Γαλλία έχουν συχνότητα εμφάνισης μία φορά ανά πεντηκονταετία στη Γαλλία (βλέπε αιτιολογική σκέψη 25). Οι γαλλικές αρχές συνεκτίμησαν διάφορα σενάρια σχετικά με την εξέλιξη της κατανάλωσης φυσικού αερίου κατά την προσεχή δεκαετία. Τελικά, υιοθέτησαν το σενάριο που προέβλεπε μείωση της κατανάλωσης κατά 2 % για την περίοδο 2018-2028 (βλέπε αιτιολογική σκέψη 26). Εκτίμησαν επίσης τα αποτελέσματα των μηχανισμών διακοψιμότητας, που, ωστόσο, δεν έχουν ακόμη τεθεί σε εφαρμογή (βλέπε αιτιολογική σκέψη 28).
                  
               
                     (286)
                  
                  
                     Όσον αφορά την προσφορά, οι γαλλικές αρχές έλαβαν υπόψη τις παραμέτρους διαθεσιμότητας των διαφόρων πηγών φυσικού αερίου. Συγκεκριμένα, υιοθέτησαν την υπόθεση χρήσης του 100 % των αμετάβλητων δυναμικοτήτων των υφιστάμενων γραμμών διασύνδεσης αερίου, καθώς και τον εφοδιασμό σε ΥΦΑ από τερματικούς σταθμούς ΥΦΑ με χρόνο παράδοσης νέων φορτίων τις δέκα ημέρες (βλέπε αιτιολογικές σκέψεις 33 έως 38).
                  
               
                     (287)
                  
                  
                     Η μεθοδολογία αυτή φαίνεται να συνάδει με τα παλαιότερα δεδομένα και τις προβλέψεις διαθεσιμότητας κατά τον χρόνο της πραγματοποιηθείσας ανάλυσης.
                  
               
                     (288)
                  
                  
                     Οι εκτιμήσεις των γαλλικών αρχών διαπίστωσαν ανάγκη αποθήκευσης φυσικού αερίου που ανέρχεται σε 2 376 Gwh/j όσον αφορά τον ρυθμό ροής απόληψης για ποσοστό πλήρωσης στο 45 % του ωφέλιμου όγκου προκειμένου να αντιμετωπιστούν τα κύματα ψύχους που προβλέπονται για την περίοδο 2019 έως 2025.
                  
               
                     (289)
                  
                  
                     Εξάλλου, όπως αναφέρεται στην αιτιολογική σκέψη 10, η πτώση των περιθωρίων (spreads) που παρατηρείται μετά το 2009 είχε ως αποτέλεσμα μείωση του ποσοστού δέσμευσης των δυναμικοτήτων αποθήκευσης κάτω από το επίπεδο που είναι αναγκαίο για την κατοχύρωση της ασφάλειας εφοδιασμού, καθώς και τη θέση σε εφεδρεία τριών μονάδων, παρά την υποχρέωση των προμηθευτών να διατηρούν σε λειτουργία εγκαταστάσεις αποθήκευσης φυσικού αερίου.
                  
               
                     (290)
                  
                  
                     Φαίνεται, συνεπώς, ότι η κανονική λειτουργία της αγοράς αποθήκευσης φυσικού αερίου δεν μπορεί να διασφαλίσει τη διατήρηση της λειτουργίας των υποδομών αποθήκευσης που θεωρούνται αναγκαίες για την κατοχύρωση του επιπέδου ασφάλειας εφοδιασμού που απαιτείται από τη Γαλλία. Συνάγεται, ως εκ τούτου, ότι το καθεστώς ενίσχυσης αποσκοπεί στην προώθηση της ανάπτυξης της δραστηριότητας αποθήκευσης του φυσικού αερίου στη Γαλλία, η οποία δεν μπορεί να διασφαλιστεί μόνο με την κανονική λειτουργία της αγοράς.
                  
               6.4.2.   Άμβλυνση του αρνητικού αντίκτυπου του καθεστώτος ενίσχυσης στην εσωτερική αγορά
         
         
                     (291)
                  
                  
                     Στην απόφαση για την κίνηση της διαδικασίας, η Επιτροπή διαπίστωνε ότι το καθεστώς ενίσχυσης που εφάρμοσαν οι γαλλικές αρχές θα μπορούσε να έχει αντίκτυπο στις ακόλουθες αγορές: των προμηθευτών φυσικού αερίου της Γαλλίας και των άλλων κρατών μελών, ii) αφενός των επιχειρήσεων αποθήκευσης φυσικού αερίου και, αφετέρου, των φορέων εκμετάλλευσης ΥΦΑ και των διαχειριστών των γραμμών διασύνδεσης, και iii) των γαλλικών επιχειρήσεων αποθήκευσης φυσικού αερίου και των αντίστοιχων επιχειρήσεων άλλων κρατών μελών.
                  
               
                     (292)
                  
                  
                     Η Επιτροπή αξιολογεί τα στοιχεία που θα μπορούσαν να συμβάλουν στην άμβλυνση του αρνητικού αντίκτυπου του επίμαχου μέτρου, δηλαδή τον αναγκαίο χαρακτήρα, την καταλληλότητα και τον αναλογικό χαρακτήρα του μηχανισμού, καθώς και τη διαφάνειά του.
                  
               α)   Αναγκαίος χαρακτήρας του καθεστώτος ενίσχυσης
         Η Επιτροπή θεωρεί ότι η κρατική παρέμβαση είναι αναγκαία όταν, σε μια δεδομένη κατάσταση, η εν λόγω παρέμβαση μπορεί να επιφέρει σημαντική βελτίωση που δεν θα μπορούσε να επιτευχθεί υπό συνθήκες κανονικής λειτουργίας της αγοράς και μόνον, π.χ., αποκαθιστώντας μια διαπιστωμένη ανεπάρκεια της αγοράς.
         
                     (293)
                  
                  
                     Όπως αναφέρεται στην αιτιολογική σκέψη 10, τα περιθώρια (spreads) καταγράφουν μείωση από το 2009 και μετά και οι επιχειρήσεις αποθήκευσης δεν ήταν πλέον σε θέση να καλύπτουν τα έξοδά τους. Η οικονομική δραστηριότητα της αποθήκευσης φυσικού αερίου στη Γαλλία κινδύνευε να συρρικνωθεί σημαντικά. Αντίθετα, μετά την εφαρμογή της μεταρρύθμισης, το ποσοστό αποθήκευσης φυσικού αερίου στη Γαλλία σημείωσε αύξηση.
                  
               
                     (294)
                  
                  
                     Ως εκ τούτου, η Επιτροπή κατέληξε στο συμπέρασμα ότι η μεταρρύθμιση ήταν αναγκαία για την προώθηση της ανάπτυξης της δραστηριότητας αποθήκευσης φυσικού αερίου στη Γαλλία.
                  
               β)   Καταλληλότητα του καθεστώτος ενίσχυσης
         
                     (295)
                  
                  
                     Οι ενισχύσεις αποτελούν κατάλληλο μέσο παρέμβασης για την προώθηση μιας οικονομικής δραστηριότητας όταν δεν είναι δυνατή η επίτευξη του ίδιου αποτελέσματος με άλλα μέσα παρέμβασης που προκαλούν μικρότερες στρεβλώσεις του ανταγωνισμού.
                  
               
                     (296)
                  
                  
                     Η Γαλλία εξέτασε πολλά εναλλακτικά μέσα, τα οποία όμως δεν συνέβαλλαν στην προώθηση της ανάπτυξης της οικονομικής δραστηριότητας της αποθήκευσης φυσικού αερίου στη Γαλλία κατά τον ίδιο τρόπο ούτε στην εγγύηση του ίδιου επιπέδου ασφάλειας εφοδιασμού για τους λόγους που παρατίθενται στη συνέχεια.
                  
               
                     (297)
                  
                  
                     Πρώτον, η διατήρηση του πρότερου καθεστώτος υποχρεώσεων αποθήκευσης που επιβάλλονταν στους προμηθευτές δεν θα μπορούσε να εγγυηθεί την ασφάλεια εφοδιασμού. Με δεδομένο ότι το περιθώριο (spread) έφτασε να υπολείπεται σημαντικά του κόστους των δυναμικοτήτων αποθήκευσης, οι προμηθευτές απώλεσαν σε μεγάλο βαθμό το κίνητρο για διατήρηση των δυναμικοτήτων με αποτέλεσμα να τεθούν σε εφεδρεία τρεις εγκαταστάσεις. Η θέση σε εφεδρεία και άλλων εγκαταστάσεων θα ήταν προβληματική καθώς η αξιολόγηση των αναγκών αποθήκευσης κατέδειξε ότι όλες οι εγκαταστάσεις ήταν αναγκαίες για την εγγύηση της ασφάλειας εφοδιασμού σε περίπτωση παρατεταμένου κύματος ψύχους. Εξάλλου, το συνολικό κόστος της αποθήκευσης στο πλαίσιο του συστήματος των υποχρεώσεων αποθήκευσης ήταν υψηλότερο (5 έως 8 EUR/MWh το 2016 και 2017) από το κόστος στο πλαίσιο του ρυθμιστικού κανονισμού (5,6 EUR/MWh μετά τη μεταρρύθμιση).
                  
               
                     (298)
                  
                  
                     Δεύτερον, ούτε η ενίσχυση του δικτύου φυσικού αερίου και των γραμμών διασύνδεσης θα αποτελούσε αξιόπιστη εναλλακτική λύση λόγω του σημαντικού κόστους των εν λόγω μέτρων σε σχέση με τη χρήση υφιστάμενων υποδομών αποθήκευσης. Σε κάθε περίπτωση, ο συγκεκριμένος τύπος επένδυσης δεν θα διευθετούσε τις ενδεχόμενες ελλείψεις φυσικού αερίου σε συνθήκες ακραίων τιμών ψύχους και δεν θα ήταν διαθέσιμος μεσοπρόθεσμα.
                  
               
                     (299)
                  
                  
                     Επίσης, από τις πληροφορίες που διαβίβασε η Γαλλία συνάγεται ότι η μεγαλύτερη έμφαση στη χρήση ΥΦΑ δεν εμφανίζεται ως αξιόπιστη εναλλακτική λύση για την εγγύηση της ασφάλειας εφοδιασμού. Πράγματι, οι υπάρχοντες τερματικοί σταθμοί υγροποίησης λειτουργούν σε ένα επίπεδο που προσεγγίζει τη μέγιστη δυναμικότητά τους με στόχο την απόσβεση του υψηλού κόστους επένδυσης. Επίσης, σχεδόν το σύνολο των φορτίων ΥΦΑ αποτελούν αντικείμενο μακροπρόθεσμων συμβολαίων λόγω της υψηλής έντασης κεφαλαίου των συγκεκριμένων έργων και, ως εκ τούτου, έχουν ήδη πωληθεί πριν από την παραγωγή τους. Εξάλλου, το χαμηλότερο κόστος αποθήκευσης φυσικού αερίου σε αέρια μορφή εξηγεί την ανεπαρκή ανάπτυξη της αποθήκευσης ΥΦΑ σε παγκόσμιο επίπεδο. Ως αποτέλεσμα, οι ποσότητες ΥΦΑ που διατίθενται σε βραχυπρόθεσμο επίπεδο είναι περιορισμένες.
                  
               
                     (300)
                  
                  
                     Τρίτον, η Γαλλία εξήγησε ότι ούτε ένα αμιγώς διοικητικό σύστημα κυρώσεων που επιβάλλονται στους προμηθευτές σε περίπτωση μη προμήθειας του φυσικού αερίου στους τελικούς πελάτες δεν μπορούσε να θεωρηθεί ικανοποιητικό μέτρο υποκατάστασης. Πράγματι, ένα τέτοιο σύστημα παρουσιάζει πρόβλημα εφαρμοσιμότητας στο μέτρο που η εξισορρόπηση των ευρωπαϊκών αγορών φυσικού αερίου διενεργείται σε καθημερινή βάση. Τα μέτρα σκόπιμης διακοπής φορτίων που εφαρμόζονται από τον διαχειριστή δικτύου σε περίπτωση κρίσιμης πτώσης της πίεσης στο δίκτυο θα συνεπάγονταν επακόλουθες συναλλαγές φυσικού αερίου καθιστώντας εξαιρετικά δύσκολο τον εντοπισμό του αρχικώς αθετήσαντα προμηθευτή. Κατά τον ίδιο τρόπο, οι καταναλωτές που υπόκεινται σε σκόπιμη διακοπή φορτίων δεν είναι απαραιτήτως οι πελάτες του αθετήσαντα προμηθευτή. Σε αυτό το πλαίσιο, η Γαλλία υποστηρίζει ότι η εκ των προτέρων λήψη μέτρων είναι προτιμητέα από τις εκ των υστέρων κυρώσεις.
                  
               
                     (301)
                  
                  
                     Τέταρτον, ισχύει το ίδιο για τη σκόπιμη διακοπή φορτίων ή για τους μηχανισμούς διακοψιμότητας. Κατά τις γαλλικές αρχές, η σκόπιμη διακοπή φορτίων αποτελεί, στην πραγματικότητα ένα ύστατο μέτρο σε περίπτωση κρίσης εφοδιασμού και όχι μηχανισμό ευελιξίας και η αποτελεσματικότητά του εξαρτάται από το εάν ο καταναλωτής θα τηρήσει τη σειρά που έχει ορίσει ο διαχειριστής δικτύου στο πλαίσιο της σκόπιμης διακοπής φορτίων όταν δεν δυνατή η αυτόματη εξ αποστάσεως διακοπή. Ωστόσο, ο ρυθμιστικός μηχανισμός των ζωτικών υποδομών αποθήκευσης αποσκοπεί στην αποφυγή των κρίσεων εφοδιασμού που καθιστούν αναγκαία την προσφυγή σε σκόπιμες διακοπές φορτίων. Οι μηχανισμοί διακοψιμότητας, που αντιμετωπίζουν απρόβλεπτα γεγονότα υψηλής επικινδυνότητας και μικρής πιθανότητας εμφάνισης όπως οι ακραίες τιμές ψύχους, ήταν ακόμη υπό διαμόρφωση κατά τον χρόνο εφαρμογής της μεταρρύθμισης και ελήφθησαν υπόψη για την αξιολόγηση της ζήτησης σε φυσικό αέριο. Αντιθέτως, οι εν λόγω μηχανισμοί δεν θεωρούνται προσαρμοσμένοι για την αντιμετώπιση των κινδύνων συμφόρησης που χαρακτηρίζονται από χαμηλότερη επικινδυνότητα αλλά μεγαλύτερη πιθανότητα εμφάνισης.
                  
               
                     (302)
                  
                  
                     Με βάση τα ανωτέρω στοιχεία, η Επιτροπή θεωρεί ότι ο ρυθμιστικός μηχανισμός αποτελεί κατάλληλο μέσο για την προώθηση της ανάπτυξης της οικονομικής δραστηριότητας της αποθήκευσης φυσικού αερίου και την κατοχύρωση της ασφάλειας εφοδιασμού.
                  
               γ)   Αναλογικός χαρακτήρας του καθεστώτος ενίσχυσης
         
                     (303)
                  
                  
                     Μια ενίσχυση θεωρείται αναλογική όταν περιορίζεται στο ελάχιστο αναγκαίο ύψος για τον περιορισμό των επιπτώσεων στην εσωτερική αγορά.
                  
               
                     (304)
                  
                  
                     Εν προκειμένω, στο πλαίσιο του ρυθμιστικού μηχανισμού, οι επιχειρήσεις αποθήκευσης απολαμβάνουν ένα εγγυημένο εισόδημα. Η αξιολόγηση της αναλογικότητας του ρυθμιστικού μηχανισμού προϋποθέτει εκτίμηση της αναλογικότητας της μεθόδου υπολογισμού του επιτρεπόμενου εισοδήματος των επιχειρήσεων αποθήκευσης η οποία περιγράφεται στις αιτιολογικές σκέψεις 59 έως 81.
                  
               
                     (305)
                  
                  
                     Στην απόφασή της για την κίνηση της διαδικασίας, η Επιτροπή εξέφρασε αμφιβολίες σχετικά με τη διαδικασία ανεξάρτητης οικονομικής αξιολόγησης της αγοραίας αξίας της BAR κατά τον χρόνο εφαρμογής του ρυθμιστικού μηχανισμού, η οποία είχε διενεργηθεί από την CRE. Αυτό θα μπορούσε, κατά την Επιτροπή, να θέσει υπό αμφισβήτηση τον αναλογικό χαρακτήρα του μέτρου.
                  
               
                     (306)
                  
                  
                     Παρόλο που η αποτίμηση αυτή βασίζεται κατά κύριο λόγο στην ακαθάριστη λογιστική αξία και στην απόσβεση των στοιχείων ενεργητικού, η Γαλλία και οι δικαιούχοι εξήγησαν με πειστικό τρόπο ότι η CRE προχώρησε σε εις βάθος επανεκτίμηση της αρχικής BAR στις 31 Δεκεμβρίου 2016. Η CRE επαλήθευσε πράγματι ότι οι διάρκειες απόσβεσης που ζήτησαν οι επιχειρήσεις αντιστοιχούσαν στις διάρκειες που αναφέρονται στους παλαιότερους λογαριασμούς τους και στα συνήθη δεδομένα του τομέα, όπως καταγράφονται σε άλλες χώρες. Η CRE αμφισβήτησε συγκεκριμένα τη διάρκεια απόσβεσης του προσκέφαλου αερίου. Όπως αναφέρεται στην αιτιολογική σκέψη 73, η CRE απέρριψε το αίτημα για καθορισμό διάρκειας απόσβεσης 250 ετών και καθόρισε διάρκεια απόσβεσης 75 ετών για το προσκέφαλο αερίου. Στην ανάλυσή της, η CRE είχε επίσης τη συνδρομή εξωτερικών οικονομικών συμβούλων για τον καθορισμό της αρχικής BAR. Η Επιτροπή επισημαίνει ότι, μετά τις αναλύσεις αυτές, η CRE καθόρισε αρχική BAR για τις τρεις επιχειρήσεις ύψους 4,8 δισεκατ. EUR, δηλαδή χαμηλότερη κατά 13 % έναντι της BAR που είχαν ζητήσει οι επιχειρήσεις (βλέπε πίνακα 4 στην αιτιολογική σκέψη 77).
                  
               
                     (307)
                  
                  
                     Η Επιτροπή επισημαίνει επίσης ότι η εφαρμογή εναλλακτικών μεθόδων, όπως η αξία των επιχειρήσεων αποθήκευσης στους λογαριασμούς των μετόχων τους, οι αξίες που εφαρμόστηκαν στις πρόσφατες συναλλαγές ή η χρήση της προσέγγισης των προεξοφλημένων ταμειακών ροών (discounted cash-flow) που χρησιμοποιήθηκε στη μελέτη της PwC με αντικείμενο την Teréga, καταλήγουν σε παρεμφερείς αξίες στοιχείων ενεργητικού (βλέπε αιτιολογικές σκέψεις 76, 129 και 160).
                  
               
                     (308)
                  
                  
                     Εξάλλου, η εφαρμογή μιας αξίας βάσει των περιθωρίων (spreads) δεν περιλαμβάνει την αξία που αντιπροσωπεύει η αποθήκευση φυσικού αερίου για το σύστημα όσον αφορά την ασφάλεια εφοδιασμού. Συνεπώς, ο δείκτης αυτός δεν είναι αρκετά αντιπροσωπευτικός των εξελίξεων σε μεσο-μακροπρόθεσμο επίπεδο ώστε να μπορεί να χρησιμεύσει ως δείκτης για έναν ρυθμιστικό μηχανισμό όπως ο εξεταζόμενος, που σχεδιάστηκε με στόχο την κατοχύρωση της ασφάλειας εφοδιασμού σε μεσο-μακροπρόθεσμο επίπεδο.
                  
               
                     (309)
                  
                  
                     Στις παρατηρήσεις που υποβλήθηκαν στην Επιτροπή στο πλαίσιο της διαδικασίας, εξηγήθηκε ότι η ανασύσταση του ιστορικού εσόδων των επιχειρήσεων θα ήταν κατ’ ανάγκη ελλιπής, καθώς δεν υπάρχουν διαθέσιμα δεδομένα, και αντίθετη με τις γενικές αρχές δικαίου.
                  
               
                     (310)
                  
                  
                     Η Επιτροπή επισημαίνει επίσης ότι το τέλος αποθήκευσης αποσκοπεί στην αποζημίωση των εξόδων των επιχειρήσεων, εφόσον τα έξοδά αυτά αντιστοιχούν στα έξοδα «αποδοτικής επιχείρησης». Για τον σκοπό αυτό, η CRE αναθεωρεί την αποζημίωση που αιτούνται οι επιχειρήσεις κατά την έναρξη κάθε τιμολογιακής περιόδου και ελέγχει τις επενδύσεις που προγραμματίζονται από τις επιχειρήσεις σε ετήσια βάση (βλέπε αιτιολογική σκέψη 82). Η αποζημίωση εμπεριέχει επίσης ένα στοιχείο ρύθμισης των ετήσιων δαπανών και εσόδων. Η Επιτροπή επισημαίνει ότι, για τα έτη 2018-2019, η CRE έλαβε υπόψη μόνο τα έξοδα που θεωρήθηκαν «αποδοτικά» και ότι με την εφαρμογή του ATS 2 παρέχεται σε πολλά λογιστικά στοιχεία κίνητρο για έλεγχο των εξόδων: προτρεπτική ρύθμιση για τον έλεγχο των δαπανών εκμετάλλευσης και των κεφαλαιουχικών δαπανών, και ανάλογη ρύθμιση για την ποιότητα της παρεχόμενης υπηρεσίας (βλέπε αιτιολογικές σκέψεις 60, 61, 65, 83, 84 και 85).
                  
               
                     (311)
                  
                  
                     Τέλος, η μεθοδολογία βάσει της οποίας καθορίστηκε το ΜΣΚΚ των μονάδων αποθήκευσης και η αύξηση σε σχέση με το ποσοστό αναφοράς της GRTgaz κρίνονται επαρκείς.
                  
               
                     (312)
                  
                  
                     Ως εκ τούτου, η Επιτροπή κατέληξε στο συμπέρασμα ότι η μέθοδος υπολογισμού της απόδοσης που εφάρμοσε η CRE και ειδικότερα η αποτίμηση των υπό ρύθμιση περιουσιακών στοιχείων δίνει ως αποτέλεσμα μια αναλογική απόδοση για τον περιορισμό των επιπτώσεων του καθεστώτος ενίσχυσης στην εσωτερική αγορά.
                  
               δ)   Διαφάνεια του καθεστώτος ενίσχυσης
         
                     (313)
                  
                  
                     Η Επιτροπή θεωρεί ότι οι δεσμεύσεις της Γαλλίας όπως παρατίθενται στην αιτιολογική σκέψη 111 διασφαλίζουν τη διαφάνεια του καθεστώτος ενίσχυσης.
                  
               6.4.3.   Αποφυγή αρνητικών επιπτώσεων του καθεστώτος ενίσχυσης στον ανταγωνισμό και τις συναλλαγές
         
         
                     (314)
                  
                  
                     Η Επιτροπή θεωρεί ότι ένα μέτρο ενίσχυσης ελαχιστοποιεί τις αρνητικές επιπτώσεις στον ανταγωνισμό και τις συναλλαγές μεταξύ των κρατών μελών όταν οι επιπτώσεις αυτές είναι αρκετά περιορισμένες ώστε το γενικό ισοζύγιο του μέτρου να παραμένει θετικό.
                  
               
                     (315)
                  
                  
                     Στην απόφαση για την κίνηση της διαδικασίας, η Επιτροπή δεν απέκλειε το ενδεχόμενο ο μηχανισμός να προκαλεί αδικαιολόγητες στρεβλώσεις του ανταγωνισμού, πέραν των ελάχιστων δυνατών αρνητικών επιπτώσεων που δικαιολογεί η εφαρμογή του καθεστώτος ενίσχυσης, μεταξύ i) των προμηθευτών φυσικού αερίου της Γαλλίας και άλλων κρατών μελών, ii) των επιχειρήσεων αποθήκευσης φυσικού αερίου, αφενός, και των φορέων εκμετάλλευσης ΥΦΑ και των διαχειριστών των γραμμών διασύνδεσης, αφετέρου, και iii) των γαλλικών επιχειρήσεων αποθήκευσης φυσικού αερίου και των αντίστοιχων επιχειρήσεων άλλων κρατών μελών.
                  
               
                     (316)
                  
                  
                     Εν προκειμένω, πρώτον, όσον αφορά τις αγορές της προμήθειας φυσικού αερίου, η Επιτροπή δεν θεωρεί ότι το καθεστώς ενίσχυσης προκαλεί στρεβλώσεις του ανταγωνισμού μεταξύ των Γάλλων προμηθευτών και των προμηθευτών φυσικού αερίου άλλων κρατών μελών εφόσον οι δημοπρασίες είναι ανοικτές για όλους τους προμηθευτές φυσικού αερίου, υπό τους ίδιους όρους, είτε είναι εγκατεστημένοι στη Γαλλία είτε σε άλλο κράτος μέλος. Οι παρατηρήσεις των ενδιαφερόμενων μερών επιβεβαίωσαν επίσης ότι για την ίδια υπηρεσία παράδοσης, εφαρμόζεται το ίδιο τέλος χρήσης των δικτύων μεταφοράς τόσο στους Γάλλους προμηθευτές όσο και στους προμηθευτές άλλων κρατών μελών. Ως εκ τούτου, η Επιτροπή δεν διαπίστωσε στρεβλώσεις του ανταγωνισμού μεταξύ των προμηθευτών φυσικού αερίου της Γαλλίας και των άλλων κρατών μελών.
                  
               
                     (317)
                  
                  
                     Δεύτερον, όσον αφορά τις στρεβλώσεις του ανταγωνισμού μεταξύ των επιχειρήσεων αποθήκευσης και των προμηθευτών εναλλακτικών μέσων ευελιξίας της Γαλλίας, οι γαλλικές αρχές και τα ενδιαφερόμενα μέρη θεωρούν ότι τα άλλα μέσα αποτελούν ατελή υποκατάστατα της αποθήκευσης φυσικού αερίου στο μέτρο που προϋποθέτουν διαφορετικούς χρόνους και μπορεί να είναι αναγκαία σε διαφορετικές καταστάσεις. Π.χ. σε περίπτωση κύματος ψύχους, οι δυναμικότητες των τερματικών σταθμών ΥΦΑ μπορούν να αξιοποιηθούν μόνον υπό την προϋπόθεση της διαθεσιμότητας ΥΦΑ στις δεξαμενές. Αυτές οι περιορισμένες δυναμικότητες δεν θα μπορούσαν να χρησιμοποιηθούν για περισσότερες από πέντε ημέρες στην καλύτερη περίπτωση. Όμως, το διάστημα αυτό είναι μικρότερο από τη μέση διάρκεια ενός κύματος ψύχους, με αποτέλεσμα να μην υπάρχει επαρκής χρόνος για άφιξη φορτίου αρκετά γρήγορα ώστε να αποφευχθεί διαταραχή της εξαγωγής. Επιπλέον, σε περίπτωση συμφόρησης του δικτύου, η αποτελεσματικότητα των τερματικών σταθμών ΥΦΑ εξαρτάται από τη γεωγραφική εγγύτητά τους με τα σημεία κατανάλωσης.
                  
               
                     (318)
                  
                  
                     Ενδιαφερόμενοι τρίτοι υπογράμμισαν επίσης ότι οι δεσμεύσεις των τερματικών σταθμών ΥΦΑ και η αποθήκευση του φυσικού αερίου δεν λειτουργούν ανταγωνιστικά. Εξηγούν ότι οι εισαγωγές ΥΦΑ στην Ευρώπη και στη Γαλλία σημείωσαν μεγάλη αύξηση μετά την εφαρμογή του καθεστώτος ενίσχυσης το 2018. Το επίπεδο εισαγωγών των ~21,5 Bcm ΥΦΑ στη Γαλλία το 2019 αποτέλεσε ρεκόρ.
                  
               
                     (319)
                  
                  
                     Όσον αφορά τις γραμμές διασύνδεσης, υποστηρίχθηκε στις παρατηρήσεις που υποβλήθηκαν ότι αποτελούν πρωτίστως μέσα εισαγωγής φυσικού αερίου. Τα ενδιαφερόμενα μέρη επισημαίνουν ότι, απουσία αποθήκευσης, θα έπρεπε να διαστασιολογηθούν οι γραμμές διασύνδεσης προκειμένου να μπορούν να εγγυηθούν τον εφοδιασμό σε φυσικό αέριο κατά τις αιχμές κατανάλωσης. Κάτι τέτοιο θα ήταν αναποτελεσματικό. Με βάση τις προβολές για μείωση της κατανάλωσης φυσικού αερίου στη Γαλλία, δεν προβλέπεται κατασκευή νέων γραμμών διασύνδεσης. Το κόστος της κατασκευής συμπληρωματικών γραμμών διασύνδεσης και της ενίσχυσης του δικτύου θα ήταν ουσιαστικά υψηλότερο από το κόστος του επίμαχου καθεστώτος ενίσχυσης.
                  
               
                     (320)
                  
                  
                     Εξάλλου, η αποθήκευση φυσικού αερίου δεν επηρεάζει τον συνολικό όγκο φυσικού αερίου που διέρχεται από τις γραμμές διασύνδεσης, ο οποίος εξαρτάται από τον όγκο φυσικού αερίου που καταναλώνεται στη Γαλλία. Ωστόσο, ενδιαφερόμενα μέρη παραπέμπουν σε έκθεση (98) του Οργανισμού Συνεργασίας των Ρυθμιστικών Αρχών Ενεργείας (ACER) η οποία διαπιστώνει ότι η αφθονία φυσικού αερίου σε αποθήκευση ελαχιστοποιεί τις εισαγωγές σε περιόδους αιχμής της κατανάλωσης που συνήθως προκύπτουν όταν η τιμή του φυσικού αερίου είναι στα υψηλότερα επίπεδα.
                  
               
                     (321)
                  
                  
                     Όπως επισημαίνεται από ενδιαφερόμενα μέρη, η Επιτροπή εξέτασε επανειλημμένα, χωρίς ωστόσο να καταλήξει σχετικά, το ενδεχόμενο ύπαρξης σχετικής αγοράς που περιλαμβάνει τις υποδομές που συνδέονται με τη μεταφορά του φυσικού αερίου, συγκεκριμένα τις γραμμές διασύνδεσης, την αποθήκευση φυσικού αερίου, τους τερματικούς σταθμούς ΥΦΑ και τις υποδομές επαναεριοποίησης. Η Επιτροπή αναγνωρίζει ότι τα διάφορα μέσα ευελιξίας μπορούν να παρέχουν συμπληρωματικές υπηρεσίες χωρίς ωστόσο να αποκλείεται τελείως ο αντίκτυπος της αποθήκευσης φυσικού αερίου στους τερματικούς σταθμούς ΥΦΑ και στις γραμμές διασύνδεσης. Παρά ταύτα, η Επιτροπή δεν διαπίστωσε σημαντικές στρεβλώσεις του ανταγωνισμού.
                  
               
                     (322)
                  
                  
                     Τρίτον, το καθεστώς ενίσχυσης θα μπορούσε επίσης να προκαλέσει στρεβλώσεις του ανταγωνισμού έναντι των επιχειρήσεων αποθήκευσης, των άλλων κρατών μελών, ιδίως δε των γειτονικών κρατών της Γαλλίας. Με δεδομένες τις γραμμές διασύνδεσης, ο κίνδυνος αυτός είναι εξ ορισμού ιδιαίτερα σημαντικός για το Βέλγιο και τη Γερμανία.
                  
               
                     (323)
                  
                  
                     Η βελγική CREG ενημέρωσε την Επιτροπή για το γεγονός ότι, μετά την εφαρμογή του ρυθμιστικού κανονισμού, το ποσοστό πλήρωσης της μοναδικής βελγικής μονάδας αποθήκευσης του Loenhout μειώθηκε από 84 % (χειμώνας 2017-2018) σε 54 % (χειμώνας 2018-2019). Το ποσοστό πλήρωσης σημείωσε στη συνέχεια αύξηση φτάνοντας το 97 % για τον χειμώνα 2019-2020. Το ποσοστό πλήρωσης το 2018-2019 αντιστοιχούσε στα μακροπρόθεσμα συμβόλαια. Η CREG υπογραμμίζει ότι υπήρξαν επιπτώσεις από την εφαρμογή του μηχανισμού απόδοσης στη Γαλλία (βλέπε αιτιολογικές σκέψεις 195 έως 200). Παρά την εκ νέου αύξηση των ποσοστών πλήρωσης τον επόμενο χειμώνα, η εξέλιξη αυτή δεν επιτρέπει στην Επιτροπή να αποκλείσει το ενδεχόμενο αντίκτυπου στον τομέα της αποθήκευσης φυσικού αερίου των γειτονικών χωρών. Ωστόσο, η Επιτροπή παρατηρεί ότι η Fluxys, φορέας εκμετάλλευσης του Loenhout, δεν αναφέρει ότι ο ρυθμιστικός μηχανισμός επηρέασε σε σημαντικό βαθμό τις δραστηριότητές της (βλέπε αιτιολογική σκέψη 212).
                  
               
                     (324)
                  
                  
                     Σε βραχυπρόθεσμο επίπεδο, οι στρεβλώσεις του ανταγωνισμού μεταξύ των φορέων εκμετάλλευσης των γειτονικών κρατών μελών περιορίζονται από το υψηλό επίπεδο του ποσοστού δέσμευσης (π.χ. άνω του 90 % στη Γερμανία, 60 % στο Βέλγιο), βάσει μακροπρόθεσμων συμβολαίων. Ωστόσο, τα συμβόλαια αυτά φτάνουν στη λήξη τους το 2022-2023. Έτσι, ο ρυθμιστικός κανονισμός θα μπορούσε να επηρεάσει μελλοντικά τους εμπορικούς όρους κατά την επαναδιαπραγμάτευση των εν λόγω μακροπρόθεσμων συμβολαίων τόσο ως προς τις τιμές όσο και ως προς τα ποσοστά δέσμευσης και, εντέλει, την αποδοτικότητα των επιχειρήσεων αποθήκευσης των γειτονικών κρατών μελών. Για να μπορεί η Επιτροπή να είναι βέβαιη ότι η αξιολόγησή της στο σημείο αυτό θα συνεχίσει να είναι έγκυρη και μετά τη λήξη των μακροπρόθεσμων συμβολαίων, οι γαλλικές αρχές ανέλαβαν τη δέσμευση να τής υποβάλουν έκθεση πριν από το τέλος του 2024 με στοιχεία για τις επιπτώσεις του μέτρου στους ανταγωνιστές (βλέπε αιτιολογική σκέψη 111).
                  
               
                     (325)
                  
                  
                     Η Επιτροπή επισημαίνει επίσης ότι η Fluxys υποστήριξε ότι θα ήταν επιθυμητή η εφαρμογή ενός προσαρμοσμένου μοντέλου σε επίπεδο Ένωσης προκειμένου να μπορούν οι επιχειρήσεις να αντεπεξέλθουν στις μεταβαλλόμενες συνθήκες της αγοράς (βλέπε αιτιολογική σκέψη 212). Άλλες επιχειρήσεις αποθήκευσης εκφράζονται θετικά για τη μεταρρύθμιση που εφάρμοσε η Γαλλία, ενθαρρύνοντας παράλληλα μια εναρμονισμένη προσέγγιση στην Ένωση (βλέπε αιτιολογικές σκέψεις 224 και 229).
                  
               6.5.   Στάθμιση των θετικών επιπτώσεων και των αρνητικών επιπτώσεων της ενίσχυσης στην εσωτερική αγορά
         
         
                     (326)
                  
                  
                     Ένα καθεστώς κρατικής ενίσχυσης πρέπει να εγγυάται ότι το συνολικό ισοζύγιο των επιπτώσεών του είναι θετικό και να μην αλλοιώνει τους όρους των συναλλαγών κατά τρόπο που αντίκειται προς το κοινό συμφέρον.
                  
               
                     (327)
                  
                  
                     Η Επιτροπή υπενθυμίζει ότι, εν προκειμένω, το καθεστώς ενίσχυσης προωθεί την ανάπτυξη οικονομικής δραστηριότητας, δηλαδή την αποθήκευση φυσικού αερίου στη Γαλλία. Επισημαίνει επίσης ότι ο ρυθμιστικός μηχανισμός συμβάλλει στην ασφάλεια του εφοδιασμού της γαλλικής επικράτειας με φυσικό αέριο. Επιπλέον, η καταλληλότητα και ο αναγκαίος και αναλογικός χαρακτήρας της ενίσχυσης περιορίζουν τις επιπτώσεις της στον ανταγωνισμό και τις συναλλαγές. Η Επιτροπή καταλήγει στο συμπέρασμα ότι, παρά το γεγονός ότι δεν μπορεί να αποκλειστεί ενδεχόμενος αντίκτυπος στον ανταγωνισμό μεταξύ των γαλλικών επιχειρήσεων αποθήκευσης φυσικού αερίου και των αντίστοιχων επιχειρήσεων άλλων κρατών μελών, φαίνεται ότι οι αρνητικές επιπτώσεις της ενίσχυσης είναι αρκετά περιορισμένες ώστε το γενικό ισοζύγιο του καθεστώτος ενίσχυσης να είναι θετικό έως το τέλος του τρέχοντος ΠΕΠ το 2028, υπό την προϋπόθεση ότι δεν θα μεσολαβήσουν σημαντικές μεταβολές σε επίπεδο ανταγωνισμού στις αγορές φυσικού αερίου που απαριθμούνται στην αιτιολογική σκέψη 110 (99).
                  
               
                     (328)
                  
                  
                     Υπό το φως της επιχειρηματολογίας που αναπτύχθηκε ανωτέρω, η Επιτροπή καταλήγει στο συμπέρασμα ότι οι θετικές επιπτώσεις της ενίσχυσης στην ανάπτυξη της υπό εξέταση οικονομικής δραστηριότητας υπερτερούν των δυνητικών αρνητικών επιπτώσεων στον ανταγωνισμό και τις συναλλαγές, τουλάχιστον έως το 2028. Συνεπώς, ο ανταγωνισμός και οι συναλλαγές δεν επηρεάζονται κατά τρόπο που αντίκειται προς το κοινό συμφέρον έως το συγκεκριμένο χρονικό όριο.
                  
               7.   ΣΥΜΠΕΡΆΣΜΑΤΑ
         
         
                     (329)
                  
                  
                     Η Επιτροπή διαπιστώνει με λύπη ότι η Γαλλία χορήγησε παράνομα το επίμαχο μέτρο κατά παράβαση του άρθρου 108 παράγραφος 3 της ΣΛΕΕ. Ωστόσο, η Επιτροπή εκτιμά ότι το επίμαχο μέτρο είναι συμβατό με την εσωτερική αγορά κατά την έννοια του άρθρου 107 παράγραφος 3 στοιχείο γ) της ΣΛΕΕ έως τις 31 Δεκεμβρίου 2028, ημερομηνία κατά την οποία λήγει η τρέχουσα περίοδος ΠΕΠ.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η κρατική ενίσχυση την οποία χορήγησε η Γαλλία στις επιχειρήσεις αποθήκευσης φυσικού αερίου είναι συμβατή με την εσωτερική αγορά κατά την έννοια του άρθρου 107 παράγραφος 3 στοιχείο γ) της Συνθήκης για τη λειτουργία της Ευρωπαϊκής Ένωσης.
         
         
            Άρθρο 2
            Η παρούσα απόφαση απευθύνεται στη Γαλλική Δημοκρατία.
         
         
            Βρυξέλλες, 28 Ιουνίου 2021.
            
               
                  Για την Επιτροπή
               
               Margrethe VESTAGER
               
                  Μέλος της Επιτροπής
               
            
         
         
            (1)  ΕΕ C 112 της 3.4.2020, σ. 39.
         
            (2)  Οι εν λειτουργία μονάδες ανέρχονται σε δώδεκα αν υπολογιστούν χωριστά οι μονάδες της Lussagnet και της Izaute. Οι μονάδες αυτές ανήκουν στην Teréga και έχουν κοινές τεχνικές εγκαταστάσεις. Για τον λόγο αυτό, θεωρούνται άλλοτε ως μία ενιαία υποδομή (π.χ. στον ΠΕΠ 2019-2028) και άλλοτε ως δύο διακριτές υποδομές (π.χ. στον ΠΕΠ 2016-2023).
         
            (3)  Διάταγμα 2014-328 της 12ης Μαρτίου 2014 για την τροποποίηση του διατάγματος 2006-1034 της 21ης Αυγούστου 2006 σχετικά με την πρόσβαση στις υπόγειες αποθηκεύσεις φυσικού αερίου.
         
            (4)  Οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (ΕΕ L 211 της 14.8.2009, σ. 94).
         
            (5)  Κανονισμός (ΕΕ) 2017/1938 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2017, σχετικά με τα μέτρα κατοχύρωσης της ασφάλειας εφοδιασμού με φυσικό αέριο και με την κατάργηση του κανονισμού (ΕΕ) αριθ. 994/2010 (ΕΕ L 280 της 28.10.2017, σ. 1).
         
            (6)  Νόμος αριθ. 2017-1839 της 30ής Δεκεμβρίου 2017 ο οποίος θέτει τέλος στην έρευνα καθώς και στην εκμετάλλευση των υδρογονανθράκων και άπτεται διαφόρων διατάξεων στους τομείς της ενέργειας και του περιβάλλοντος.
         
            (7)  Άρθρο L.421-3-1 του ενεργειακού κώδικα.
         
            (8)  Άρθρο L.421-3-1 του ενεργειακού κώδικα.
         
            (9)  Άρθρο L.421-5-1 του ενεργειακού κώδικα.
         
            (10)  Άρθρο L.452-1 του ενεργειακού κώδικα.
         
            (11)  Τα στοιχεία για τις αμετάβλητες δυναμικότητες διασύνδεσης αερίου Η προέρχονται από την έκθεση Transmission Capacity Map 2017 [Χάρτης δυναμικοτήτων μεταφοράς 2017], του Ευρωπαϊκού Δικτύου Διαχειριστών Συστημάτων Μεταφοράς Φυσικού Αερίου (ΕΔΔΣΜ Αερίου).
         
            (12)  Π.χ., η Γαλλία υπολόγισε το κόστος κατασκευής των αγωγών αερίου Arc Lyonnais, Eridan και Perche για τη διευκόλυνση της μεταφοράς αερίου από τον Βορρά στον Νότο της Γαλλίας σε 1,6 δισεκατ. EUR.
         
            (13)  Η δυναμικότητα εξαγωγής κατανέμεται ως εξής μεταξύ των τεσσάρων τερματικών σταθμών: ο τερματικός σταθμός του Montoir διαθέτει δυναμικότητα εξαγωγής 400 GWh/j, ο τερματικός σταθμός ΥΦΑ του Fos-Cavaou δυναμικότητα 205 GWh/j, ο τερματικός σταθμός ΥΦΑ του Fos-Tonkin δυναμικότητα 205 GWh/j και, τέλος, ο τερματικός σταθμός ΥΦΑ της Δουνκέρκης δυναμικότητα εξαγωγής 520 GWh/j. Όταν χρησιμοποιείται η γραμμή διασύνδεσης της Δουνκέρκης σε πλήρη δυναμικότητα, η δυναμικότητα έγχυσης του τερματικού σταθμού ΥΦΑ της Δουνκέρκης στο γαλλικό δίκτυο φυσικού αερίου περιορίζεται στα 350 GWh/j λόγω σημείου συμφόρησης στο δίκτυο μεταφοράς.
         
            (14)  Διάταγμα αριθ. °2020-456 σχετικά με τον ΠΕΠ.
         
            (15)  Διάταγμα αριθ. °2016-1442 της 27ης Οκτωβρίου 2016 σχετικά με τον ΠΕΠ.
         
            (16)  Διάταγμα αριθ. 2018-1248 της 26ης Δεκεμβρίου 2018 σχετικά με τις υποδομές αποθήκευσης φυσικού αερίου που είναι αναγκαίες για την ασφάλεια εφοδιασμού.
         
            (17)  Απόφαση αριθ. °2018-039 της 22ας Φεβρουαρίου 2018 σχετικά με τις διαδικασίες εμπορίας των δυναμικοτήτων αποθήκευσης στο πλαίσιο της εφαρμογής της υπό ρύθμιση πρόσβασης τρίτων στις εγκαταστάσεις υπόγειας αποθήκευσης φυσικού αερίου στη Γαλλία.
         
            (18)  Απόφαση της CRE αριθ. °2018-068 της 22ας Μαρτίου 2018 σχετικά με το τέλος χρήσης των υποδομών υπόγειας αποθήκευσης φυσικού αερίου των εταιρειών Storengy, TIGF και Géométhane από το έτος 2018.
         
            (19)  Απόφαση της CRE αριθ. °2020-011 της 23ης Ιανουαρίου 2020 σχετικά με το τέλος χρήσης των υποδομών υπόγειας αποθήκευσης φυσικού αερίου των εταιρειών Storengy, Teréga και Géométhane.
         
            (20)  Η CRE βασίζει αυτή τη σύγκριση στη μελέτη «Methodologies and parameters used to determine the allowed or target revenue of gas transmission system operators (TSOs)» [Μεθοδολογίες και παράμετροι που χρησιμοποιούνται για τον καθορισμό του επιτρεπόμενου εισοδήματος ή του εισοδήματος στόχου των διαχειριστών συστημάτων μεταφοράς (ΔΣΜ) φυσικού αερίου], που διενεργήθηκε από την Economic Consulting Associates (ECA) για λογαριασμό του Οργανισμού Συνεργασίας των Ρυθμιστικών Αρχών Ενεργείας (ACER) της ΕΕ.
         
            (21)  Η μέθοδος αυτή απορρέει από τον διορθωτικό νόμο περί προϋπολογισμού της 28ης Δεκεμβρίου 2001 διά του οποίου συστήθηκε ειδική επιτροπή (η λεγόμενη «επιτροπή Houri») που είναι αρμόδια για τον καθορισμό της τιμής εκποίησης, από το Δημόσιο, των δικτύων μεταφοράς φυσικού αερίου. Παρεμφερής μέθοδος χρησιμοποιήθηκε επίσης για την αποτίμηση των περιουσιακών στοιχείων των τερματικών σταθμών ΥΦΑ και των εταιρειών διανομής φυσικού αερίου.
         
            (22)  Ως «προσκέφαλο αερίου» ορίζεται το αέριο που διοχετεύεται επί μονίμου βάσεως στις υπόγειες δεξαμενές και είναι απαραίτητο για τη λειτουργία των εγκαταστάσεων αποθήκευσης καθότι αναγκαίο για τη διατήρηση μιας ελάχιστης πίεσης αποθήκευσης που επιτρέπει την προμήθεια του ωφέλιμου όγκου με τα απαιτούμενα χαρακτηριστικά απόληψης (προαναφερθείσα απόφαση της CRE αριθ. °2018-068).
         
            (23)  Συγκεκριμένα, η έκθεση του γραφείου Compass Lexecon της 20ής Μαρτίου 2017 διατύπωνε σύσταση για καθορισμό του ΜΣΚΚ μεταξύ 4,2 και 5,8 %.
         
            (24)  Απόφαση της CRE της 26ης Ιανουαρίου 2012 για την πιστοποίηση της εταιρείας GRTgaz· απόφαση αριθ. °2019-135 της CRE της 25ης Ιουνίου 2019 σχετικά με τη διατήρηση της πιστοποίησης της εταιρείας Teréga μετά την απόκτηση τριών συμμετοχών του ομίλου Crédit Agricole σε επιχειρήσεις παραγωγής ενέργειας.
         
            (25)  Απόφαση της CRE της 26ης Ιανουαρίου 2012 για την πιστοποίηση της εταιρείας TIGF· απόφαση της CRE της 4ης Φεβρουαρίου 2016 σχετικά με τη διατήρηση της πιστοποίησης της εταιρείας TIGF μετά την είσοδο της εταιρείας Predica στο κεφάλαιο της TIGF Holding.
         
            (26)  Απόφαση της CRE αριθ. °2018-69 της 22ας Μαρτίου 2018 σχετικά με τη θέσπιση τιμολογιακής χρέωσης αποθήκευσης στο τέλος χρήσης των δικτύων μεταφοράς της GRTgaz και της TIGF.
         
            (27)  Άρθρο L.445-3 του ενεργειακού κώδικα: «Τα προκαθορισμένα τιμολόγια πώλησης του φυσικού αερίου καθορίζονται σε συνάρτηση με τα εγγενή χαρακτηριστικά των προμηθειών και του κόστους που συνδέεται με αυτές τις προμήθειες. Καλύπτουν το σύνολο αυτού του κόστους […].»
         Άρθρο R.445-3 του ενεργειακού κώδικα: «Ορίζεται για κάθε προμηθευτή ένας τύπος τιμολογήσεως που εκφράζει το σύνολο του κόστους εφοδιασμού σε φυσικό αέριο. Ο τύπος τιμολογήσεως και το λοιπό κόστος, πλην του κόστους εφοδιασμού, καθιστούν δυνατό τον καθορισμό του μέσου κόστους προμήθειας φυσικού αερίου, βάσει του οποίου καθορίζονται τα προκαθορισμένα τιμολόγια πωλήσεως του φυσικού αερίου, σε συνάρτηση με τον τρόπο εξυπηρετήσεως των οικείων πελατών.
         
         
            Το λοιπό κόστος, πλην του κόστους εφοδιασμού, περιλαμβάνει μεταξύ άλλων: […] 2 το κόστος ενδεχόμενης χρήσεως των αποθηκευμένων ποσοτήτων φυσικού αερίου».
         
            (28)  Απόφαση αριθ. 2018-069, όπ.π., σ. 7-8.
         
            (29)  Απόφαση αριθ. 2018-069, όπ.π.
         
            (30)  Απόφαση αριθ. °2018-069 της CRE της 22ας Μαρτίου 2018, όπ.π.
         
            (31)  Απόφαση αριθ. °2020-011 της CRE της 23ης Ιανουαρίου 2020, όπ.π.
         
            (32)  Διάταγμα 2020-456 της 21ης Απριλίου 2020, όπ.π.
         
            (33)  http://www.europe-en-france.gouv.fr/Centre-de-ressources/Aides-d-etat/Regimes-d-aides
         
            (34)  Σύμφωνα με τις διατάξεις του άρθρου 14, παράγραφος 4, της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου της 13ης Ιουλίου 2009 σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ.
         
            (35)  Σύμφωνα με την έκθεση «Observatoire des marchés de détail du 4e trimestre 2019» [Παρατηρητήριο των λιανικών αγορών κατά το 4ο τρίμηνο 2019] που δημοσίευσε η CRE, στις 31 Δεκεμβρίου 2019, το 66 % των ζωνών οικιστικής και μη οικιστικής χρήσης είχαν επιλέξει προσφορές της αγοράς έναντι 34 % που επωφελούνταν προσφορών στο πλαίσιο του προκαθορισμένου τιμολογίου πώλησης, και το 91 % της κατανάλωσης φυσικού αερίου παρέχεται από προσφορές της αγοράς έναντι 9 % από προσφορές στο πλαίσιο του προκαθορισμένου τιμολογίου πώλησης.
         
            (36)  Σύμφωνα με τις διατάξεις του άρθρου 63 του νόμου 2019-1147 της 8ης Νοεμβρίου 2019 για την ενέργεια και το κλίμα.
         
            (37)  Παρά το γεγονός ότι, μεταξύ 2013 και 2017, τα έσοδα από την εμπορία δεν ήταν υψηλά, το συνολικό επιτρεπόμενο εισόδημα είναι σημαντικά χαμηλότερο από τον κύκλο εργασιών που είχαν πραγματοποιήσει οι συγκεκριμένες επιχειρήσεις κατά την περίοδο 2008-2012, σε ένα πλαίσιο αυξημένου περιθωρίου (spread).
         
            (38)  Αποφάσεις της 7ης Νοεμβρίου 2014, Banco de Santander, T-399/11, ECLI:EU:C:2014:938, σκέψη 75· της 11ης Νοεμβρίου 2004, Ισπανία κατά Επιτροπής, C-73/03, ECLI:EU:C:2004:711, σκέψη 28.
         
            (39)  Με εξαίρεση την Dunkerque LNG στην οποία έχει χορηγηθεί απαλλαγή.
         
            (40)  Εξαγορά της εταιρείας TIGF από κοινοπραξία των εταιρειών GIC, Snam και EDF.
         
            (41)  Απόκτηση συμμετοχών από την εταιρεία Prédica στο κεφάλαιο της TIGF.
         
            (42)  Σύμφωνα με τις διατάξεις του άρθρου L. 443-4 του ενεργειακού κώδικα.
         
            (43)  Βλέπε, π.χ., Επιτροπή, 14 Νοεμβρίου 2006, M. 4180 Gaz de France/Suez, σημείο 341.
         
            (44)  Επιτροπή, 29 Σεπτεμβρίου 1999, M. 1383 — Exxon/Mobil, σημεία 69 και 261· Επιτροπή, 25 Απριλίου 2003, M. 3086 — Gaz de France/Preussag Energie, σημείο 14· Επιτροπή, 21 Δεκεμβρίου 2005, M. 3696 EON/MOL, σημείο 99· Επιτροπή, 19 Νοεμβρίου 2013, M.6984 — EPH/Stredoslovenska Energetika, σημείο 24.
         
            (45)  Επιτροπή, 8 Οκτωβρίου 2004, M. 3410 Total/Gaz de France, σημείο 19.
         
            (46)  Επιτροπή, 21 Δεκεμβρίου 2005, M. 3696 — E.ON/MOL, σημείο 130· Επιτροπή, 19 Νοεμβρίου 2013, M.6984 - EPH/Stredoslovenska Energetika, σημείο 24.
         
            (47)  Κατά μέσο όρο 4,2 TWh αποθέματος στους γαλλικούς τερματικούς σταθμούς στη διάρκεια του χειμώνα.
         
            (48)  10 έως 15 ημέρες ανάλογα με την προέλευση του αερίου.
         
            (49)  Οι τιμές των διαφόρων αγορών σε ευρωπαϊκό επίπεδο, για ΥΦΑ από όλο τον κόσμο.
         
            (50)  Διατίθενται σε μια περίοδο τεσσάρων μηνών.
         
            (51)  Title Transfer Facility (Ταμείο Μεταφοράς Τίτλων): τόπος διεξαγωγής της πλειονότητας των προθεσμιακών συναλλαγών.
         
            (52)  Από 88 % έως 99 % και από 54 % έως 97 % αντίστοιχα.
         
            (53)  Rapport technico-économique établi consécutivement à l’ouverture par la Commission européenne d’une enquête concernant les conditions de régulation des stockages de gaz naturel en France [Τεχνικοοικονομική έκθεση συνταχθείσα σε συνέχεια της κίνησης από την Ευρωπαϊκή Επιτροπή διαδικασίας έρευνας σχετικά με τους όρους ρύθμισης των εγκαταστάσεων αποθήκευσης φυσικού αερίου στη Γαλλία], […] 12 Ιουνίου 2020.
         
            (54)  Ήτοι τιμή εξαγοράς (130,6)/(98 % x 50 %).
         
            (55)  Rapport technico-économique établi consécutivement à l’ouverture par la Commission européenne d’une enquête concernant les conditions de régulation des stockages de gaz naturel en France [Τεχνικοοικονομική έκθεση συνταχθείσα σε συνέχεια της κίνησης από την Ευρωπαϊκή Επιτροπή διαδικασίας έρευνας σχετικά με τους όρους ρύθμισης των εγκαταστάσεων αποθήκευσης φυσικού αερίου στη Γαλλία], […] 12 Ιουνίου 2020.
         
            (56)  Η AFIEG εκπροσωπεί γαλλικές επιχειρήσεις και θυγατρικές εταιρείες ευρωπαϊκών επιχειρήσεων στους τομείς της ηλεκτρικής ενέργειας και του φυσικού αερίου: Alpiq Energie France, BKW France, Endesa, Fortum France, Gazprom Energy, Total Direct Energie, Gazel Energie, Vattenfall. Οι εταιρείες Enovos και Primeo Energie είναι συνδεδεμένα μέλη.
         
            (57)  Διαταγή της 13ης Μαρτίου 2018 σχετικά με τα ελάχιστα αποθέματα φυσικού αερίου για την εγγύηση της ασφάλειας εφοδιασμού σε φυσικό αέριο κατά την περίοδο από την 1η Νοεμβρίου 2018 έως 31 Μαρτίου 2019.
         
            (58)  Η AFG είναι το επαγγελματικό συνδικάτο του κλάδου φυσικού αερίου της Γαλλίας. Τακτικά μέλη της είναι οι εταιρείες EDF, ENGIE, France Gas Liquides, Gazprom, GRDF, GRTgaz, Teréga, Total. Εκτός των τακτικών μελών υπάρχουν συνδεδεμένα μέλη, εταίροι και εταιρείες μέλη.
         
            (59)  Η ANODE εκπροσωπεί τους εναλλακτικούς προμηθευτές ενέργειας στη Γαλλία. Μέλη της ένωσης είναι οι EkWateur, Enercoop, Energie d’ici, Eni Gas & Power France, Greenyellow, Gaz Européen, Planète OUI, Plüm Energie, SAVE, Total Direct Energie, Vattenfall και Wekiwi.
         
            (60)  Η CREG είναι η ρυθμιστική αρχή ηλεκτρικής ενέργειας και φυσικού αερίου του Βελγίου.
         
            (61)  Η μονάδα έχει δυναμικότητα αποθήκευσης 780 εκατ. κυβικά μέτρα (που αντιστοιχούν σε 9 TWh).
         
            (62)  […].
         
            (63)  Η EFET εκπροσωπεί περισσότερες από 100 εταιρείες εμπορίας ενέργειας, με δραστηριότητα σε περισσότερες από 28 ευρωπαϊκές χώρες.
         
            (64)  Διαχειριστής τερματικών σταθμών ΥΦΑ.
         
            (65)  Εταιρεία εμπορίας στον τομέα της ενέργειας.
         
            (66)  Διαχειριστής υποδομών αποθήκευσης φυσικού αερίου στο Βέλγιο.
         
            (67)  Γαλλική συνδικαλιστική ομοσπονδία συνδεδεμένη με την Γενική Συνομοσπονδία Εργαζομένων (Confédération générale du travail-CGT).
         
            (68)  Διαχειριστής του δικτύου μεταφοράς φυσικού αερίου.
         
            (69)  Διαχειριστής υποδομών αποθήκευσης φυσικού αερίου.
         
            (70)  Μελέτη που διενεργήθηκε για λογαριασμό της Gas Infrastructure Europe (GIE): Gas Storage Market Failures [Ανεπάρκειες της αγοράς αποθήκευσης φυσικού αερίου], Pöyry, Σεπτέμβριος 2017.
         
            (71)  Μελέτη που διενεργήθηκε για λογαριασμό της Gas Infrastructure Europe (GIE): Measures for a sustainable gas storage market [Μέτρα για μια βιώσιμη αγορά αποθήκευσης φυσικού αερίου], FTI-CL Energy, Οκτώβριος 2018.
         
            (72)  Εταιρεία που δραστηριοποιείται στον τομέα της ενέργειας.
         
            (73)  Διαχειριστής υποδομών αποθήκευσης φυσικού αερίου.
         
            (74)  Μελέτες που διενεργήθηκαν για λογαριασμό της Gas Infrastructure Europe (GIE): Gas Storage Market Failures, Pöyry, Σεπτέμβριος 2017 και Value of the gas storage infrastructure for the electricity system [Αξία των υποδομών αποθήκευσης φυσικού αερίου για το σύστημα ηλεκτρικής ενέργειας], Artelys, Οκτώβριος 2019.
         
            (75)  Μελέτη που διενεργήθηκε για λογαριασμό της Gas Infrastructure Europe (GIE): Measures for a sustainable gas storage market [Μέτρα για μια βιώσιμη αγορά αποθήκευσης φυσικού αερίου], FTI-CL Energy, Οκτώβριος 2018.
         
            (76)  Η UPRIGAZ εκπροσωπεί επιχειρήσεις που δραστηριοποιούνται σε μέρος ή στο σύνολο της αλυσίδας φυσικού αερίου: Dalkia France, Eni, ENGIE, Equinor, ENGIE Cofely, Naturgy, Total Energie Gaz, Teréga, Total Gaz Électricité Holdings France.
         
            (77)  Αποφάσεις της 16ης Μαΐου 2002, Γαλλία κατά Επιτροπής, C 482/99, ECLI:EU:C:2002:294, σκέψη 24· της 30ής Μαΐου 2013, Doux Élevage et Coopérative agricole UKL-ARREE, C 677/11, ECLI:EU:C:2013:348, σκέψη 27, και της 19ης Δεκεμβρίου 2013, Association Vent De Colère! κ.λπ., C-262/12, ECLI:EU:C:2013:851, σκέψη 16.
         
            (78)  Απόφαση της 19ης Δεκεμβρίου 2013, Association Vent De Colère! κ.λπ., C-262/12, ECLI:EU:C:2013:851, σκέψη 17 και εκεί μνημονευόμενη νομολογία.
         
            (79)  Νόμος αριθ. 2017-1839 της 30ής Δεκεμβρίου 2017 ο οποίος θέτει τέλος στην έρευνα καθώς και στην εκμετάλλευση των υδρογονανθράκων και άπτεται διαφόρων διατάξεων στους τομείς της ενέργειας και του περιβάλλοντος.
         
            (80)  Διάταγμα αριθ. °2020-456 σχετικά με τον ΠΕΠ.
         
            (81)  Αποφάσεις της 16ης Μαΐου 2002, Γαλλία κατά Επιτροπής, C-482/99, ECLI:EU:C:2002:294, σκέψη 36, της 30ής Μαΐου 2013, Doux Élevage et Coopérative agricole UKL-ARREE, C-677/11, ECLI:EU:C:2013:348, σκέψη 34, της 28ης Μαρτίου 2019, Γερμανία κατά Επιτροπής, C 405/16 P, ECLI:EU:C:2019:268, σκέψη 55, και της 20ής Σεπτεμβρίου 2019, FVE Holýšov I κ.λπ. κατά Επιτροπής, T-217/17, ECLI:EU:T:2019:633, σκέψη 105.
         
            (82)  Αποφάσεις της 2ας Ιουλίου 1974, Ιταλία κατά Επιτροπής, 173/73, ECLI:EU:C:1974:71, σκέψη 35· της 19ης Δεκεμβρίου 2013, Association Vent De Colère! κ.λπ., C 262/12, EU:C:2013:851, σκέψη 25, της 28ης Μαρτίου 2019, Γερμανία κατά Επιτροπής, C 405/16 P, ECLI:EU:C:2019:268, σκέψη 58, και της 20ής Σεπτεμβρίου 2019, FVE Holýšov I κ.λπ. κατά Επιτροπής, T-217/17, ECLI:EU:T:2019:633, σκέψη 107.
         
            (83)  Απόφαση της 20ής Σεπτεμβρίου 2019, FVE Holýšov I κ.λπ. κατά Επιτροπής, T-217/17, ECLI:EU:C:2019:633, σκέψη 126.
         
            (84)  Απόφαση της 28ης Μαρτίου 2019, Γερμανία κατά Επιτροπής, C 405/16 P, ECLI:EU:C:2019:268, σκέψη 59 και εκεί μνημονευόμενη νομολογία, και της 20ής Σεπτεμβρίου 2019, FVE Holýšov I κ.λπ. κατά Επιτροπής, T-217/17, ECLI:EU:C:2019:633, σκέψη 108.
         
            (85)  Απόφαση της 13ης Σεπτεμβρίου 2017, ENEA, C-329/15, ECLI:EU:C:2017:671, σκέψη 30.
         
            (86)  Απόφαση της 15ης Μαΐου 2019, Achema κ.λπ., C 706/17, ECLI:EU:C:2019:407, σκέψη 66.
         
            (87)  Απόφαση της 17ης Ιουλίου 2008, Essent Netwerk Noord BV, C-206/06, ECLI:EU:C:2008:413.
         
            (88)  Απόφαση της 17ης Ιουλίου 2008, Essent Netwerk Noord BV, C-206/06, ECLI:EU:C:2008:413, σκέψεις 47 και 66.
         
            (89)  Απόφαση της 17ης Ιουλίου 2008, Essent Netwerk Noord BV, C-206/06, ECLI:EU:C:2008:413, σκέψη 49.
         
            (90)  Απόφαση της 28ης Μαρτίου 2019, Γερμανία κατά Επιτροπής, C-405/16, ECLI:EU:C:2019:268.
         
            (91)  Απόφαση της CRE αριθ. °2018-022 της 7ης Φεβρουαρίου 2018 σχετικά με την εξέλιξη του τέλους χρήσης των υποδομών υπόγειας αποθήκευσης φυσικού αερίου των εταιρειών GRTgaz και TIGF από την 1η Απριλίου 2018.
         
            (92)  Αποφάσεις της 17ης Ιουλίου 2008, Essent Netwerk Noord κ.λπ., C-206/06, ECLI:EU:C:2008:413, σκέψη 79· της 27ης Ιουνίου 2017, Congregación de Escuelas Pías Provincia Betania, C-74/16, ECLI:EU:C:2017:496, σκέψη 65 και της 15ης Μαΐου 2019, Achema κ.λπ., C 706/17, ECLI:EU:C:2019:407, σκέψη 74.
         
            (93)  Αποφάσεις της 14ης Ιανουαρίου 2015, Eventech, C-518/13, ECLI:EU:C:2015:9, σκέψεις 53 έως 55, καθώς και της 21ης Δεκεμβρίου 2016, Επιτροπή κατά World Duty Free Group κ.λπ., C-20/15 P και C-21/15 P, ECLI:EU:C:2016:981, σκέψη 54.
         
            (94)  Αποφάσεις της 5ης Μαρτίου 2015, Banco Privado Português et Massa Insolvente do Banco Privado Português, C-667/13, ECLI:EU:C:2015:151, σκέψη 51· της 18ης Μαΐου 2017, Fondul Proprietatea, C-150/16, ECLI:EU:C:2017:388, σκέψη 34· και της 15ης Μαΐου 2019, Achema e.a, C 706/17, ECLI:EU:C:2019:407, σκέψη 94.
         
            (95)  Ανακοίνωση της Επιτροπής — Κατευθυντήριες γραμμές για τις κρατικές ενισχύσεις στους τομείς του περιβάλλοντος και της ενέργειας (2014-2020) (ΕΕ C 200 της 28.6.2014, σ. 1).
         
            (96)  Απόφαση της 22ας Σεπτεμβρίου 2020 στην υπόθεση C-594/18 P, Αυστρία κατά Επιτροπής (Hinkley Point C), ECLI:EU:C:2020:742, σκέψη 19.
         
            (97)  Όπως επιβεβαίωσε και η πρόσφατη απόφαση του Δικαστηρίου της 22ας Σεπτεμβρίου 2020, Αυστρία κατά Επιτροπής, ECLI:EU:C:2020:742.
         
            (98)  Έκθεση του ACER της 6ης Απριλίου 2020, The internal gas market in Europe: The role of transmission tariffs [Η εσωτερική αγορά φυσικού αερίου στην Ευρώπη: ο ρόλος των τιμολογίων μεταφοράς], σημείο 174.
         
            (99)  Εάν η Επιτροπή θεωρεί ότι μια υφιστάμενη ενίσχυση δεν είναι ή δεν είναι πλέον συμβατή με την εσωτερική αγορά, μπορεί να κινήσει τη διαδικασία που προβλέπεται στο κεφάλαιο IV του κανονισμού (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).